ޓީ.ވީ.އެމް.ގެ "ހޭޔަންބޯ" ޕްރޮގްރާމަށް ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްވި އިންޓަރވިޔު - The President's Office\nޓީ.ވީ.އެމް.ގެ "ހޭޔަންބޯ" ޕްރޮގްރާމަށް ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްވި އިންޓަރވިޔު\n3 ޖަނަވަރީ 2020، ރިފަރެންސް: SA/NRFN/2020/1\n•\tމި އިންޓަރވިޔުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމުގެ އަރިހުގައި ސުވާލުތައް ދެންނެވީ [ހޭޔަންބޯ] ޕްރޮގްރާމް ހުށަހަޅުއްވާ މުޙައްމަދު ޒަޔާން ޢަބްދުﷲ.\nއަޅުގަނޑުމެންގެ މުޖުތަމަޢުގެ ވަރަށް ގިނަ ކަންކަން ފުރިހަމަވަނީ މުޖުތަމަޢުގައި ދިރިއުޅޭ ވަރަށް ގިނަ ބައެއްގެ އެހީތެރިކަމާއި އެއްބާރުލުމާ އެކީގައި. ތެދުވެރިކަމާއި އިޚްލާޞްތެރިކަމާ އެކީގައި ކުރާ މަސައްކަތުގެ ނަތީޖާ ވަރަށް ފޮންޏޭ ދެންނެވެން އޮތީމާ. ބައެއް ބޭފުޅުން އިސްނަންގަވައިގެން ކުރައްވާ ކަންތައްތަކުގެ ސަބަބުން، މުޖުތަމަޢުގައި ފުރިހަމަނުވެ ހުންނަ ވަރަށް ގިނަ ކަންކަން ފުރިހަމަވޭ. ވަރަށް ގިނަ ބަޔަކު އެދިއެދި ތިބޭ ކަންތައްތައް ފުރިހަމަވަމުންދާ މަންޒަރު އަޅުގަނޑުމެންނަށް ފެނޭ. އެހެންކަމުން އިޖުތިމާޢީ ގޮތުން ރަށްރަށުގައި މިގޮތަށް ކުރިއަށް ގެންދެވޭ ހަރަކާތްތަކުގައި އިސްނަންގަވާ ބޭފުޅުންނަކީ، ހަމަގައިމުވެސް އެ މުޖުތަމަޢަކަށް ވަރަށްބޮޑު ޤަދަރަކާއި ލޯތްބެއް ދެވިފައިވާ ބައެއް.\nއާދެ، މި ހަފްތާގެ [ހޭޔަންބޯ] ޕްރޮގްރާމްގެ މެހްމާނުންގެ ގޮނޑިން ތިޔަބޭފުޅުންނާ ބައްދަލުކުރައްވަނީ އެފަދަ ބޭފުޅެއް. ވަރަށް ޚިދުމަތްތެރި ބޭފުޅެއް. އަޅުގަނޑުމެންގެ ރާއްޖޭގެ ރައީސުލްޖުމްހޫރިއްޔާގެ ނައިބު ފައިޞަލް ނަސީމް.\nވަރަށްހޫނު މަރްޙަބާއެއް ދަންނަވަން އަޅުގަނޑުމެން [ހޭޔަންބޯ] ޕްރޮގްރާމްގެ ނަމުގައި.\nރައީސުލްޖުމްހޫރިއްޔާގެ ނައިބު ފައިޞަލް ނަސީމް:\nއާދެ، اَلحَمْـدُ لِلّـهِ ވަރަށް ރަނގަޅު.\nކޮންމެ ބޭފުޅެއްގެ ޙަޔާތްޕުޅުގައިވެސް، ތުއްޕުޅުއިރުގެ ހަނދާންތަކަކީ ވަރަށް ޚާއްޞަ ހަނދާންތަކަކާ ގުޅޭ ދުވަސްކޮޅެއްގެ ގޮތުގައި ފާހަގަކުރެވެނީ. ކޮބައިތޯ މަނިކުފާނުގެ ތުއްޕުޅުއިރުގެ އެންމެ ޚާއްޞަ ހަނދާންތަކަކީ؟\nއާދެ، އަޅުގަނޑު ހަމަ ފެށުމުގެ ކުރިންވެސް، އައު އަހަރުގެ ތަހުނިޔާ، ދިވެހިރާއްޖޭގެ ހުރިހާ ލޮބުވެތި ރައްޔިތުންނަށް އަރިސްކޮށްލަން ބޭނުން. ދެން އޭގެ އިތުރަށް އަޅުގަނޑު ހަމަ މި ޝުކުރު އަދާކޮށްލަން ބޭނުންވޭ. ހޭޔަންބޯ މި ޕްރޮގްރާމްގައި އަޅުގަނޑަށް މި ފުރުޞަތު ލިބިގެން މިދަނީ ދެވަނަފަހަރަށް.\nއަޅުގަނޑުގެ މި ކުޑައިރުގެ ހަނދާންތަކުގައި، އަޅުގަނޑަކަށް ނުދެންނެވޭނެ، ދެން ތަންކޮޅެއް އަޅުގަނޑަށް އުޅެވުނީ ހަލަބޮލިކޮށް ކަމަށް އަޅުގަނޑު ހަނދާން ހުންނަނީ. ތަންކޮޅެއް ހަލަނިކޮށް. އެންމެ ކުޑައިރުވެސް ތަންކޮޅެއް ބޮޑަށް، މި އަޅުގަނޑަށްވުރެ އުމުރުން ދޮށީ މީހުންނާއެކީ. އެ ހަނދާންތައް އަޅުގަނޑުގެ ހުންނަނީ. ތަންކޮޅެއް ބޮޑަށް ކުޅިވަރާއި މަސައްކަތުގެ ތެރޭގައި އެންމެ ކުޑައިރުވެސް އެކަހަލަ ހަނދާންތަކެއް އަޅުގަނޑު ހުންނަނީ. އެހާ ތަންކޮޅެއް ހަލަނިކޮށް، ޢުމުރަށްވުރެ ތަންކޮޅެއް ދޮށީ މީހުންނާއެކީ އަބަދުވެސް އުޅޭ ހަނދާންތަކެއް އަޅުގަނޑުގެ އަންނަނީ.\nއާދެ، ސްކޫލް ދައުރު ސިފަކުރައްވާނީ ކިހިނެއްތޯ؟ އޭރު ކޮން ކަމަކަށްތޯ ބޮޑަށް ޝައުޤުވެރިވެވަޑައިގަންނަވަނީ؟ ކޮން ދާއިރާއަކުން ކުރިއަށް ވަޑައިގެންނެވުމުގެ ވިސްނުންފުޅެއްތޯ އޭރު ހުރީ؟\nއާދެ، އަޅުގަނޑުމެންގެ ސްކޫލް ދައުރު ހަމަ ވަރަށް ތަފާތު އިނގޭތޯ. މިހާރުގެ މި ކުދިންނާ ވަރަށް ތަފާތުކޮށް. އަޅުގަނޑުމެން ވަރަށް އުމުރުން ހަގުއިރު، ދެން އޭރުގެ ގޮތުން ކަމަށްވަންޏާ، މާލެ އައިސް އެކަނި ގާތްގަނޑަކަށް އަޅުގަނޑުމެން މިއުޅުނީ. އުމުރުން ބާރަ އަހަރުގައި، މަންމައާއި ބައްޕައާ ވަކިން އަދި ހަމައެކަނި އެއްބަނޑު ބޭބެއަކާއެކީ.\nއެހެންވީމާ، ވަރަށް ތަފާތު އިޙްސާސްތަކެއް، ވަރަށް ތަފާތު ގޮތަކަށް އަޅުގަނޑުމެންގެ އެ ސްކޫލް ދައުރު ދިޔައީ. މިހާރުގެ ގޮތަށް، ކައިރީގައި އަޅުގަނޑުމެންގެ ފޮތްތައް ބަލައި، އަޅުގަނޑުމެން ސްކޫލަށް ފޮނުވަން، ތެދުކޮށްފައި ފޮނުވަން، ނޫނީ އެކަހަލަ އެއްވެސް ކަމެއް ކުރާނެ، އެގޮތަށް ބަޔަކު ނެތް ޙަޤީޤަތުގައި. އެހެންވީމާ، އެ ވަރަށް ތަފާތު. އެހެންނަމަވެސް، ވަރަށްބޮޑަށް އަޅުގަނޑު އުފާކުރަން، އަޅުގަނޑުމެންނަށް ޙަޤީޤަތުގައި މި ލިބުނު ތަޢުލީމު ލިބުމުގެ އަސްލަކަށް ވެގެންދިޔައީ އަޅުގަނޑުމެންގެ މަންމައާއި ބައްޕަގެ ހަމަ އެ ވަރުގަދަ ޢަޒުމު ނުވަތަ އަޅުގަނޑުމެންނަށް ތަޢުލީމު ފޯރުކޮށްދިނުމަށްޓަކައި އެ ކުރެއްވި މަސައްކަތް. ދުރުގައި ތިއްބަސް އަޅުގަނޑުމެންގެ ޙާލު ވަރަށް ރަނގަޅަށް ކައިރިން ބެލި. އޭރު މި ކޮމިއުނިކޭޓް ކުރެވޭނެ އެއްވެސް ގޮތެއް ނޯވޭ.\nއެހެންވީމާ، އަޅުގަނޑަށް ދެންނެވޭނީ ވަރަށް ތަފާތު ގޮތަކަށޭ، އަޅުގަނޑުމެންގެ އެ ދުވަސްތައް ވެގެންދިޔައީ. މި ދެންނެވި ގޮތަށް އޮތުމުން، އަމިއްލަ ޒިންމާ، މި އެންމެ ފުރަތަމަ ދުވަހުވެސް އަޅުގަނޑަށް މިހާރު އުނދަގޫ މި ތަޞައްވުރު ކުރަން. އަޅުގަނޑުގެ ހުރޭ، ބާރަ އަހަރަށްވުރެ ދޮށީ ކުއްޖެއް.\nއެހެންވީމާ، އަޅުގަނޑުގެ އެ އުމުރުގައި އަޅުގަނޑު އެކަނި އެގޮތަށް ބޭބެއަކާއެކީ ކޮޓަރިއެއްގައި ވަކިން، މިސާލަކަށް ކުއްޔަށް ހިފައިގެން ކިޔަވަން އުޅޭއިރު އަމިއްލައަށް ތެދުވެގެން ގޮސްފައި، މިހިސާބަށް ނުވަތަ ތަޢުލީމީ ގޮތުން އަޅުގަނޑަށް ދެވުނު ހިސާބަކަށް ދެވުނު. އެކަމަކު އަޅުގަނޑު ހިތަށްއަރާ އިނގޭތޯ، އޭގައި ވަރަށްގިނަ ގޮންޖެހުންތަކެއް ހުއްޓޭ. އެހެންނަމަވެސް، އަޅުގަނޑު ވަރަށް އުފާކުރަން، އަދި ހަމަ އެކަމަށްޓަކައި އަޅުގަނޑު ޝުކުރު އަދާކުރަން، އޭރު އަޅުގަނޑުމެންނަށް އެހީތެރިކަން ލިބުނު ފަރާތްތަކަށް. އަދި ޚާއްޞަކޮށް، އަޅުގަނޑުގެ މަންމައާއި ބައްޕައަށް.\nމަނިކުފާނަކީ ހަމަ މަނިކުފާނުގެ އުމުރުފުޅުގައި، ގާތްގަނޑަކަށް ހަމަ ވަރަށް ތުއްޕުޅުއިރު، ބާރަވަރަކަށް އަހަރުގައިވެސް އިޖުތިމާޢީ އެކި ކަހަލަ ކަންކަމުގައި އިސްނަންގަވައިގެން، އެކަންކަމުގައި ވަރަށްބޮޑަށް ބައިވެރިވެވަޑައިގެން އުޅުއްވި ބޭފުޅެއް.\nދެން މިހާރު ހަރުފަތަކަށްފަހު ހަރުފަތެއް ގިރާކުރައްވަމުން ވަޑައިގެން، ރައީސުލްޖުމްހޫރިއްޔާގެ ނައިބުގެ މަޤާމު އަދާކުރައްވާއިރުވެސް، ވަރަށް ބޮޑަށް އަޅުގަނޑުމެންނަށް ފާހަގަކުރެވޭ ކަމެއް، އިޖުތިމާޢީ ގޮތުން އެކި ކަހަލަ ހަރަކާތްތަކުގައި ވަރަށްބޮޑަށް އުޅުއްވާކަން. ކިހިނެއްތޯ މިކަމަށް ޝައުޤުވެރިކަން އުފެދުނީ؟\nއާދެ، އަޅުގަނޑުމެން އޭރު ދެން ކުޅިވަރު. އަޅުގަނޑުމެންގެ އުމުރުން ބާރަ، ތޭރަ އަހަރުގައި އަޅުގަނޑުމެންނަކަށް ދެން އެހެން އެއްވެސް އެއްޗެއް ނުވެސް ފެންނާނެ. އޭރު އުމުރުގެ ގޮތުން އަދި މާގިނަ މަންޒަރުތަކެއް ނުވެސް ފެނޭ. މިހާރު މިހިރަ ވަސީލަތްތަކާއި އެކަހަލަ އެއްވެސް ކަމެއް އޭރަކު ނެތް.\nއެހެންވީމާ، ކުޅިވަރުގެ ތެރެއިން، ދެން ފުޓްބޯޅައަކީ އަޅުގަނޑުވެސް ހަމަ ވަރަށް ކުޅޭހިތްވާ އަބަދުވެސް ވަރަށް ލޯބިކުރި، ކުރަމުންދިޔަ ކުޅިވަރެއް. އެގޮތުން ދެން ފުޓްބޯޅަ މުބާރާތްތަކެއްގެ ގޮތުގައި އަސްލު އަޅުގަނޑުމެންގެ މި ކަންތައްތައް ފެށިގެން ދިޔައީ. ދެން ޙަޤީޤަތުގައި އޭރު ބޮޑަށް އެ ފެށުނީވެސް 1986 ވަނަ އަހަރުގެ ވަރލްޑް ކަޕް. އޭރު ދެން މެރަޑޯނާ، ރާއްޖޭގައިވެސް ހުރިހާ އެންމެންގެވެސް ވަރަށް މަޤްބޫލު، އަޅުގަނޑުމެންގެ ވަރަށްބޮޑު ސަޕޯޓް ލިބުނު ފަރާތަކަށް ވެގެންދިޔައީ.\nއެކަމާ ގުޅިގެން ގޮސްފައި އަޅުގަނޑުމެން ފުޓްބޯޅަ ފެށްޓީ ސްކޫލް ޗުއްޓީގައި. ފުޓްބޯޅަ މުބާރާތެއްގެ ސިފައިގައި ދެން ފުވައްމުލަކުގައި ކޮންމެ އަހަރަކުވެސް. ހަމަ ދެން އެއީ ކުޅިވަރުގެ ޢީދެއް ފުވައްމުލަކަށް އަންނަ. އޭގެ ތެރެއިން ގޮސްފައި އަސްލު މި ކަންތައްތައް ފެށުނީ. ދެން އެހެންނަމަވެސް، އޭރު ހަމަ މުޅިންވެސް ކުޅިވަރުގެ ކަންތައްތައް އެންމެ ފުރަތަމަ ކުރަމުން ދިޔައީ. ވަރަށް ގަޔާވާ، ވަރަށް ކުރާހިތްވާ އެގާރަ މަސްދުވަސް އަޅުގަނޑުމެން އިންތިޒާރުކުރަން އެއްމަސް ދުވަހަށް. އެގާރަ މަސްދުވަހުގެ އިންތިޒާރަކަށްފަހު، އަޅުގަނޑުމެންގެ ރައްޓެހިންނާއި، ވަރަށްގިނަ ބަޔަކު މި ރަށަށް ޗުއްޓީގައި ދަނީ. އެ އެއްމަސްދުވަސް ވެގެންދަނީ އެކުވެރިކަމާއި، ރަޙުމަތްތެރިކަމުގެ ގުޅުން އުފެއްދުމާއި، އެކަކު އަނެކަކަށް ތަޢާރުފުވެ، އެ ގުޅުން ވަރުގަދަކުރުމަށްވެސް ލިބުނު ވަރަށްބޮޑު ފުރުޞަތަކަށް.\nއެއީ ހަމަގައިމުވެސް، ރަށުގައި ތިއްބެވި ޒުވާނުންނަށްވެސް ފުރުޞަތަކަށްވާނެ، އެކަކު އަނެކަކު ފެނިދެނިވެ، އަދި ހަމައެހެންމެ ގުޅުންތައް ބަދަހިކުރުމަށްޓަކައި.\nއޭރު އަދި ހަމަ އަޅުގަނޑުމެންނަށް މަޢުލޫމާތު ލިބިފައިވާ ގޮތުންނަމަ، ރަށުގައި ޒުވާނުންނަށް ޚާއްޞަކޮށްގެން ފުޓްބޯޅަ މުބާރާތްތައްވެސް އިންތިޒާމު ކުރައްވާފައި އެބަވޭ. މިހާރުވެސް އަޅުގަނޑުމެން ފުޓްބޯޅަ މުބާރާތްތަކުގެ އިންތިޒާމުތަކަށް ބަލައިލާއިރު، ވަރަށް ޚަރަދު ބޮޑު ކަމެއްގެ ގޮތުގައި މި ފާހަގަކުރެވެނީ. އޭރު ހަމަގައިމުވެސް އެ ކަންކަން ކުރެއްވޭނީ، ވަރަށްގިނަ ގޮތްގޮތަށް ވިސްނަވާފައި، ވަރަށްބޮޑު ހިތްވަރެއް ހުރެގެން. ކިހިނެއްތޯ އެކަން ކުރިއަށް ގެންދެވީ އޭރު؟\nއާދެ، އެންމެ ފުރަތަމަ އަޅުގަނޑު ސްކޫލުގައި އުޅެމުން ފުޓްބޯޅަ މުބާރާތް ކުރިއަށް ގެންދިޔައީ. ދެން ޚަރަދުތަކެއްދިޔަ. ދެން އަޅުގަނޑު ކުރި ކޮންމެ ޚަރަދަކީ، ހަމައެކަނި އަޅުގަނޑުގެ ބައްޕަ އެ ކަންތައްތައް އަޅުގަނޑަށް ކޮށްދެއްވީ. ދެން އަޅުގަނޑުގެ ވަރަށް ރަނގަޅު ޓީމެއް އޮވޭ. ޒުވާނުން، މި ހުރިހާ އެންމެން. ފުވައްމުލަކަކީ ބޮޑު ރަށެއް، ޒުވާނުން ވަރަށް ގިނަ ރަށެއް. އެގޮތުން މި ހުރިހާ އެންމެންގެވެސް އެއްބާރުލުމާއި މަސައްކަތާއެކު ކުރިއަށްދިޔައީ.\nދެން އޭރު އެހާ ގިނަ ޚަރަދުތަކެއް، މިހާރު ކަންތައްތައް ކުރަން ކުރަންޖެހޭ ހޭދަތަކެއް އެ ވޮލަންޓިއަރިޒަމް، އޭރު ވަރަށް ބޮޑު އެކަހަލަ ކަންތައްތަކުގައި. ކުޅިވަރުގެ ކަންތައްތަކުގައި، ހަމަ ހުރިހާ އެންމެން ނުކުމޭ. އެހެންވީމާ ކަންނޭނގެ އަޅުގަނޑު އެހާ ފަސޭހަކޮށް، މެދުކެނޑުމެއްނެތި ގާތްގަނޑަކަށް ހަމަ ސްކޫލް ދައުރު ނިމި، އަދި ގާތްގަނޑަކަށް ދިހަވަރަކަށް އަހަރު ފުޓްބޯޅަ މުބާރާތް މެދުނުކެނޑި ބޭއްވުނީވެސް، އަޅުގަނޑު ގަބޫލުކުރަނީ، އެގޮތަށް އެހީތެރިކަންވެސް ޒުވާނުންގެ ފަރާތުން، ޚާއްޞަކޮށް، ފުވައްމުލަކުގެ ރައްޔިތުންގެ ފަރާތުން އެ ލިބިގެންދިޔަ އެކުވެރިކަމާއި އެއްބާރުލުމުގެ ސަބަބުން. އަދި ހަމައެއާއެކު އޭރުވެސް މި ފުޓްބޯޅައިގައި، މި އެފް.އޭ.އެމް.ގެ ފަރާތުންވެސް އެހީތެރިކަން ވަރަށްބޮޑަށް ލިބިގެންދިޔަ. އަޅުގަނޑު ހަމަ ހިތަށްއަރާ، އޭރު އެހާ އުމުރުން ހަގުކޮށް ހުރިއިރުވެސް، އަޅުގަނޑު މި އެފް.އޭ.އެމް.އާ، އެ ތަންތަނަށް ދިޔުމުން އެ އެހީތެރިކަން ލިބުނީމާ، އަޅުގަނޑު ހަމަ ހިތަށްއަރާ، ހާދަހާ ރަނގަޅަށޭ އޭރުވެސް އެބޭފުޅުން ކަންތައްތައް ކުރެއްވީ.\nދެން ފުޓްބޯޅަ މުބާރާތްތަކުގެ އިތުރަށް، ހަމަ އިޖުތިމާޢީ ގުޅުންތައް ވަރުގަދަ ކުރުމަށްޓަކައި، އަދި ހަމަ އެހެންމެ ރަށަށް ބޭނުންވާ މުހިންމު ކަންތައްތައް ފުރިހަމަ ކުރެއްވުމަށްޓަކައިވެސް ދީލަތި އެހީފުޅުތަކެއް ވެދެއްވާފައި އެބަހުރި. އޭގެ ތެރޭގައި ރަށުގައި ޤުރްއާން ކުލާސްތައް ޤާއިމުކުރުމާއި، އެކަންކަމަށް އެހީތެރިކަން ފޯރުކޮށްދެއްވުމާއި އަދި މިނޫނަސް ރަށަށް ބޭނުންވާ ވަރަށްގިނަ ކަންތައްތަކުގައި އެހީތެރިކަން ފޯރުކޮށްދެއްވާފައި އެބަވޭ. އެކަންކަން އޭރު ފެށްޓެވީ ކޮން ބޭނުމެއްގައި، ކޮން މަޤްޞަދެއްގައިތޯ؟\nއާދެ، އަޅުގަނޑުމެންނަށް މި ފެށިގެން ދިޔައީ ކުޅިވަރުގެ ކަންތައްތަކުން. ދެން އޭރު އަޅުގަނޑުމެންނަކީ ކުޑަކުދިން. އޭރު އުމުރުން ތޭރަ، ސާދަ، ފަނަރަ އަހަރުގެ ޒުވާނުން. އެހެންވީމާ، އޭރު ހަމަ މުޅިންވެސް ވިސްނުން ހުރީ ކުޅިވަރުގެ ކަންތައްތަކަށް. އެގޮތުން ފުޓްބޯޅަ މުބާރާތްތަކާއި، މިއުޒިކް ޝޯއާއި، އަދިވެސް، ޒުވާނުން އޭރު ބޭނުންވާނެ ކަހަލަ ކަންތައްތަކަށް މުޅިންވެސް ސަމާލުކަން، ނޫނީ ފޯކަސް ބެހެއްޓުނީ. އެހެންނަމަވެސް، އަޅުގަނޑުމެންވެސް ހަމަ ސްކޫލުގައި އުޅެމުން ރަނގަޅަށް ވިސްނުން ބަދަލުވަމުންދާ ނުވަތަ ހަރުދަނާވެގެންދާ މިންވަރުން މި މުޖުތަމަޢަށް ފައިދާކުރާނެ ކަންތައްތަކަށް ބޮޑަށް ހަމަ ވިސްނުން ބަދަލުކޮށް، އެގޮތުން ޤުރްއާން މުބާރާތްތަކާއި، ހޭލުންތެރިކުރުވުމުގެ ޕްރޮގްރާމްތަކާއި އަދި އެނޫނަސް މުޖުތަމަޢަށް ފައިދާކުރުވަނިވި އެކިއެކި ކަންތައްތަކެއް ކުރަމުންދިޔައީ.\nދެން މީގެ ތެރޭގައި ހަމަ ސަލާމަތާއި ރައްކާތެރިކަމުގެ ކަންތައްތައް. އެއީ ދެން އޭރުވެސް އެނގިވަޑައިގަންނަވާނެ، ފުވައްމުލަކަކީ އޭރު ބަނދަރެއް އޮންނަ ރަށެއް ނޫން. ވަށައިގެން ރާޅު. ރަށަށް އަރައި ފޭބުމަކީ އެއީ ވަރަށް ބިރުވެރި ކަމެއްގެ ގޮތުގައި އޮންނަނީ. އެހެންވީމާ، އޭގެ ތެރެއިން ގޮސް އަޅުގަނޑުމެން ހަމަ ވަރަށްބޮޑަށް އަބަދުވެސް ވިސްނޭ، ސަލާމަތާއި ރައްކާތެރިކަމަކީ ހާދަ މުހިންމު ކަމެކޭ. އެއީ ހާދަ ބޭނުން ކަމެކޭ. އެހެންވީމާ، އެގޮތުން އެންމެ ބޭނުންތެރި ކަންތައްތަކަށް އޭރު ދެން ކަންތައްތައް ކުރަމުން ދިޔައީ، އަޅުގަނޑަށް ދެން ވެވުނު މިންވަރަކުން.\nތިޔަ ވާހަކަ ފާހަގަކުރެއްވީމާ ހަމަ، އަޅުގަނޑު ފާހަގަކޮށްލަން ބޭނުންވޭ، މިދިޔަ އަހަރުވެސް މަނިކުފާނު އިސްނަންގަވައިގެން ފުވައްމުލަކަށް އެ ވެދެއްވި އެހީތަކުގެ ތެރޭގައި ވަކިން ޚާއްޞަކޮށް، ތުނޑީ ސަރަޙައްދުގައި، ފުރާނަ ސަލާމަތް ކުރުމަށްޓަކައި ބޭނުންވާ ރިންގްތަކެއްވެސް ހަދިޔާ ކުރައްވާފައި އެބަވޭ. އެގޮތަށް، ހަމަ އެކި ދުވަސްވަރު އެކި ރަށްރަށަށް، އެގޮތަށް ވަރަށް ދީލަތި އެހީތަކެއް ވެދެއްވާފައި އެބަހުރި. ފުވައްމުލަކު ނޫނަސް، މަނިކުފާނު ކާށިދޫ ދާއިރާގެ މެންބަރުގެ ގޮތުގައި ހުންނެވިއިރު، އެ ދާއިރާގެ ރަށްތަކަށްވެސް ވަރަށް ދީލަތި އެހީފުޅުތަކެއް ވެދެއްވާފައި އެބަވޭ.\nދެން މި ކަންކަމާ އެކީގައި އިޖުތިމާޢީ ގުޅުން ވަރަށް ރަނގަޅު ބޭފުޅެއްގެ ގޮތުގައި ފާހަގަކުރެވިފައިވަނީ. ވަރަށް ޒުވާން އުމުރުފުޅުގައި، 1999 އަހަރު ޒުވާނުންގެ ޤައުމީ އިނާމުވެސް ވަނީ ލިބިވަޑައިގެންފައި. އެހެންވީމާ، މި ހުރިހާ ކަމެއްގައިވެސް، މި ކާމިޔާބީގެ އަސްލެއް ކަމުގައި އަޅުގަނޑުމެންނަށް ގަބޫލުކުރެވެނީ، އިޖުތިމާޢީ ގޮތުން ޤައުމަށް ކުރައްވާފައިވާ ޚިދުމަތް. އޭރު\nއެ ދުވަސްކޮޅު، މި އިނާމާ އެކީގައި، މި ކާމިޔާބީއާ އެކީގައި، ހިތަށްވެރިވަޑައިގެންނެވި ޝުޢޫރުތަކަކީ ކޮބައިތޯ؟\nއާދެ، އަޅުގަނޑަށް ދެން ޒުވާނުންގެ ޤައުމީ އިނާމު ލިބުމުން ޙަޤީޤަތުގައިވެސް ވަރަށް އުފާވި. ދެން އަދި އެ ލިބުމުން އަޅުގަނޑުގެ ހިތްވަރު އިތުރަށް ގަދަވެ، ޢަޒުމު ވަރުގަދަ ކުރިން، އިތުރަށް އަޅުގަނޑަށް ކުރެވެން ހުރި ކަންތައްތައް ހުއްޓުމެއްނެތި ކުރިއަށް ދިޔުމަށް. މީގައި އަޅުގަނޑުމެން މިއަދު ކުރަންޖެހޭ ކަންތައްތައް ކަމަށް ގަބޫލުކުރަނީ، އަޅުގަނޑުމެންގެ ޤައުމަށް އެކި ރޮނގުރޮނގުން، އެކި ގޮތްގޮތުން މި ޚިދުމަތް ކޮށްދެއްވާ ފަރާތްތަކާއި، ރީތި ނަން ހޯއްދަވައިދެއްވާ ފަރާތްތަކުގެ އަގުވަޒަންކޮށް، އެ ފަރާތަށް އެކަމައިގެން ކުރިއަށް ދެވޭނެ މަގު ފަހިކުރުމަށްޓަކައި ހިތްވަރުދިނުން. އެއީ އަޅުގަނޑު ގަބޫލުކުރަނީ އަބަދުވެސް ކުރަންޖެހޭނެ ކަމެއްކަމަށް. ދެން އެ ދުވަހު އަޅުގަނޑަށް ލިބުމުން، ހަމަ ހުއްޓުމެއްނެތި އަޅުގަނޑު ބެލީ، ތަފާތު އެކި ކަންތައްތައް ކުރެވޭތޯ. އެ ވެގެންދިޔައީ ވަރަށްބޮޑު އުފަލަކަށް. ވަރަށްބޮޑު ހިތްވަރެއް ލިބުނު ކަމަކަށް ވެގެންދިޔައީ.\nސިޔާސީ ދާއިރާއަށް ވަޑައިގަތުމުގެ ކުރިންނާއި ފަހުންވެސް ފަތުރުވެރިކަމުގެ ދާއިރާގައި މަސައްކަތް ކުރައްވާފައި އެބަވޭ. އެހެންވީމާ، މަނިކުފާނުގެ ޢާއިލާއަށް ބަލައިލާއިރުވެސް، ޢާއިލާގެ ވަރަށްގިނަ ބޭފުޅުންނަކީ ފަތުރުވެރިކަމުގެ ދާއިރާގެ މަސައްކަތުގައި މިހާރުވެސް ތިއްބެވި ބޭފުޅުން. އަނެއްބައި ބޭފުޅުންނަކީ ކޮންމެވެސްވަރަކަށް އެ މަސައްކަތުގައި އުޅުއްވާފައި، މިހާރު ތަންކޮޅެއް ދުރަށް ޖެހިވަޑައިގެންފައި ތިއްބެވި ބޭފުޅުން. ކިހިނެއްތޯ، ފަތުރުވެރިކަމުގެ ދާއިރާއަށް ޝައުޤުވެރިކަން އުފެދުނީ؟\nއާދެ، އަޅުގަނޑު ސްކޫލްގައި އުޅުނުއިރު، އަޅުގަނޑު ހަމަ އަބަދުވެސް ވިސްނަމުން ދިޔައީ، ސްކޫލް ނިމުމާއެކު އަޅުގަނޑު ހަމަ އެންމެ ދުވަހެއްވެސް މަސައްކަތަކަށް ނުގޮސް، ވަޒީފާއަކަށް ނުގޮސް ނުހުންނާނަމޭ. ހަމަ އަޅުގަނޑު ފުރަތަމަ އޯ ލެވެލް ނިމުމާއެކު، އަޅުގަނޑު ހަމަ ވަރަށްބޮޑަށް ބަލަމުން ދިޔައީ، މި ދެންނެވި ގޮތަށް ވަޒީފާއަކަށް ދާން. ދެން ރާއްޖެއަށް އޭރު ބަލައިލިއިރު ކުރިއަށް ދިޔުމަށްޓަކައި، އަޅުގަނޑަށް ފެނުނީ އެންމެ ރަނގަޅު ދާއިރާއެއްގެ ގޮތުގައި، ފަތުރުވެރިކަމުގެ ދާއިރާ. ދެން އެގޮތުން، އަޅުގަނޑު ހަމަ ސްކޫލް ނިމުމާއެކު، މި ޖޮއިން ކުރީ އެމަސައްކަތާ. އެއީ އޭރުގައި ރިޒޯޓު ހެދުން. ނަމަވެސް، ހިންގަމުންދިޔަ ރިޒޯޓަކަށް އަޅުގަނޑު ވަޒީފާއަކަށް ދިޔައީކީވެސް ނޫން. ރަށެއް ހަދަން ފުރަތަމަ، އެ މަސައްކަތުގައި އަޅުގަނޑަށް އުޅެވުނީ.\nމައިގަނޑު ގޮތެއްގައި މަނިކުފާނަށް ހަވާލުކުރެވުނު މަސްއޫލިއްޔަތުތަކަކީ ނުވަތަ ކޮންކަހަލަ މަސައްކަތްތަކެއްތޯ އޭރު ހަވާލުކުރެވުނީ؟\nއަޅުގަނޑު ދެން އޭރު މަސައްކަތް ކުރަންޖެހުނީ، ތަނުގެ މެނޭޖަރ ނޫނީ، އިންޗަރޖްގެ ދަށުން އެސިސްޓެންޓެއްގެ ގޮތުގައި، ޑެޕިއުޓީއެއްގެ ގޮތުގައި. އަޅުގަނޑުގެ އުމުރުން އޭރު އަދި އަށާރަ އަހަރު. ދެން އަޅުގަނޑު ބެލީ އަޅުގަނޑަށް ހަވާލުކުރެވޭ މަސައްކަތުގެ އިތުރުންވެސް، އަޅުގަނޑަށް ކުރެވެން ހުންނަ ހުރިހާ މަސައްކަތެއް ކުރަން. އެއްވެސް ކަމެއް ދޫކޮށްނުލައި، ގިނަ ކަންތައްތަކެއް ކުރަން އަޅުގަނޑު ވިސްނީ.\nއެއީ އަޅުގަނޑު ގަބޫލުކުރީ، އޭރު އަޅުގަނޑަކީ އެއްވެސް ތަޖުރިބާއެއް ހުރި މީހެއްނޫން. އަދި އަޅުގަނޑު ގަބޫލުކުރަނީ އަޅުގަނޑަކީ އޭރު އެއްވެސް މަސައްކަތެއް ކުރެވިފައި ހުރި މީހެއްނޫން. ދަސްވެފައި ހުރި މީހެއްނޫން. އެހެންވީމާ، އަޅުގަނޑު ވީހާވެސް ގިނަ ކަންތައްތަކެއް ކޮށްގެންނޭ އަޅުގަނޑަށް ކުރިއަށްދެވޭނީ. ތަފާތު ކޮންމެ ރޮނގަކުން އަޅުގަނޑު އަދި ދާންޖެހުނަސް. އެހެންވީމާ، އަޅުގަނޑު ބެލީ އަބަދުވެސް އަޅުގަނޑާ ހަވާލުކުރި މަސައްކަތްތަކަށްވުރެ ގިނަ ކަންތައްތައް ކުރުމަށްޓަކައި، އެހެން މީހަކަށް ކަމެއް، އެމީހަކާ ހަވާލުކުރަން ނޫނީ، އެމީހަކު ކުރަންޖެހޭނެ ކަމެކޭ އެކަމަކީ، އެގޮތަށް ދޫނުކޮށް، އެވަގުތުގެ ފުލް އެޑްވާންޓޭޖް އަޅުގަނޑު ނެގުން އެއީ އަޅުގަނޑު އޭރު މަސައްކަތުގައި އުޅެމުންދިޔަ ގޮތަކީ.\nއާދެ، ފަތުރުވެރިކަމުގެ ދާއިރާގައި އުޅުއްވުމަށްފަހު، ދެން ސިޔާސީ ދާއިރާއަށް ނުކުންނަވަން ގަސްތުކުރެއްވީ ކޮން ސަބަބަކާ ގުޅިގެންތޯ؟\nއަޅުގަނޑެއް ނުވިސްނަން، ވަކި ސީދާ ސިޔާސީ ދާއިރާއަކަށް. ސީދާ އެގޮތަށް ނުކުތުމުގެ ވިސްނުމެއް ނޫން އަބަދުވެސް އޮތީ. އެހެންނަމަވެސް، އަޅުގަނޑުގެ ވިސްނުމުގައި އޮތް، އަޅުގަނޑު އޭރު ކުރަމުންދިޔަ ކަންތައްތައް މަދުންނަމަވެސް އެ އިޖުތިމާޢީ ކަންތައްތައް، ނޫނީ ޤައުމަށްޓަކައި ޚިދުމަތެއް ކުރުމަށް މި ލިބޭ ފުރުޞަތު، އަބަދުވެސް އެކަމުގައި އުޅެން އަޅުގަނޑު އަބަދުވެސް ބޭނުންވޭ.\nދެން އަޅުގަނޑު ގަބޫލުކުރަނީ، ކޮންމެހެން ވަކި މަޤާމެއްގައި ސީދާ މީހަކު އަދި ހުންނާކަށްވެސް ނުޖެހެޔޭ ވަކި ކަންތައްތަކެއް ޤައުމަށްޓަކައި ކުރާކަށް. ހަމަ ކޮންމެ މަޤާމެއްގައި ހުއްޓަސް، އަޅުގަނޑަށް ގަބޫލުކުރެވެނީ ޚިދުމަތް ކުރެވޭނޭ ކަމަށް.\nދެން އަޅުގަނޑު ހަނދާންވަނީ، އެ ޚާއްޞަ މަޖިލިސް އިޢުލާން ކުރެއްވި ދުވަސް އެއީ. އޭރު ދެން އަޅުގަނޑުގެ އުމުރުން އަދި އެހާ ދުވަހެއްވެސް ނުވޭ. އޭރު ހަމަ އިޢުލާނު ކުރުމާއެކު އަޅުގަނޑުގެ ބައްޕަ އަޅުގަނޑާ ގުޅުއްވި. އަޅުގަނޑު ހަނދާން އެބަހުރި، އަޅުގަނޑު އެސް.ޓީ.އޯ ޓްރޭޑް ސެންޓަރ މަތީގައި ހުއްޓައި، އަޅުގަނޑާ ގުޅުއްވާފައި ބައްޕަ ވިދާޅުވި، ކުރިމަތިލާންވީއޭ. ދެން އަޅުގަނޑުވެސް ހަމަ އެގޮތަށް ވަގުތުން މި ލާން ނިންމީ. ދެން އެ ވަގުތަކީ އަޅުގަނޑަށްވެސް ހަމަ ކޮންމެވެސްވަރަކަށް ޒުވާނުންނާއި، ރައްޔިތުންނާއެކީ އަބަދުވެސް ވަގުތުތަކެއް ހޭދަކުރެވޭތީވެ، ފުވައްމުލަކު ރައްޔިތުންނަށް ވަރަށްބޮޑަށް ފެންނަ ކަމަކަށް ވެގެންދިޔައީ، އަޅުގަނޑު ކުރިމަތިލުން. ދެން އެގޮތުން ވަރަށް ރަނގަޅަށް އަޅުގަނޑަށް އެ އިންތިޚާބުގައި، ވަރަށްބޮޑު އެއްބާރުލުމެއް ލިބިގެންދިޔަ. ރަށުގެ ހަމަ ގާތްގަނޑަކަށް 90 ޕަސަންޓް ރައްޔިތުންގެ.\nމަނިކުފާނަކީ ހަމަ ފުވައްމުލަކަށް އުފަން، ފުވައްމުލަކަށް ވަރަށްގިނަ ޚިދުމަތްތަކެއް ކުރެއްވުމަށްފަހު، ފުވައްމުލަކުގެ ވަރަށްގިނަ އަދަދެއްގެ ރައްޔިތުންގެ ލޯތްބާއި ތާއީދު ހޯއްދަވާފައިވާ ބޭފުޅެއް. އެހެންނަމަވެސް، ކުރިން ތިޔަ ފާހަގަކުރެއްވި، ރައްޔިތުންގެ ޚާއްޞަ މަޖިލީހަށް ކުރިމަތިލެއްވުމަށްފަހު، ވަރަށްބޮޑު އަޣްލަބިއްޔަތަކުން އޭރު ހޮވިވަޑައިގަތީ. އަށާރަވަނަ ރައްޔިތުންގެ މަޖިލީހުގައި، 2014 ވަނަ އަހަރުގެ އިންތިޚާބުގައި، ކީއްވެގެންތޯ ފުވައްމުލަކުގެ ދާއިރާއަކަށް ކުރިމަތިނުލައްވައި، ކާށިދޫ ދާއިރާއަށް ކުރިމަތިލެއްވީ؟\nއަޅުގަނޑު މިއީ ފުވައްމުލަކަށް، ރަށުގެ އަދި އެހެން ތަނެއްގައިވެސް އަޅުގަނޑު ކުރިކަމެއްވިއްޔާ ސީދާ އަޅުގަނޑު ކުރީކީ، އެކަމުގެ ބަދަލުގައި އަޅުގަނޑު އެއްޗެއް ހޯދަންޖެހޭނެ ކަމަށް ގަބޫލުކޮށްގެންނެއް ނޫން.\nއެހެންވީމާ، އަޅުގަނޑު ނުދެކެން ކޮންމެހެން އަޅުގަނޑު ފުވައްމުލަކުގެ ޒުވާނުންނާއެކީ އަދި ރައްޔިތުންނާއެކު ކަންތައްތަކެއްގައި އުޅެފައި އަދި އަޅުގަނޑުގެ ޚިދުމަތެއް، އެއްވެސް ކަމެއް އަޅުގަނޑު ކުރިޔަސް، އޭގެ ބަދަލުގައި ކޮންމެހެން އަޅުގަނޑު ނުޖެހޭނެއޭ، ފުވައްމުލަކު ތަމްސީލުކުރަން، ނޫނީ ފުވައްމުލަކުގެ ރައްޔިތުންގެ އަތުން އޭގެ ބަދަލުގައި އެއްޗެއް ހޯދަން. އެއީ އަޅުގަނޑު ގަބޫލުކުރި ކަމެއްނޫން.\nރައްޔިތުންގެ މަޖިލީހަށް 2014 ވަނަ އަހަރު ކުރިމަތިލުމުގެ ވިސްނުމަކީވެސް އެއްވެސް ހާލެއްގައި ދުރާލައި ރޭވިގެން އައި ކަމެއްނޫން. އެހެންވީމާ، އަސްލު އަޅުގަނޑު މި ކާށިދޫ ދާއިރާއަށް ކުރިމަތިލާންޖެހުނީވެސް. ކުރިމަތިލުމުގެ ވިސްނުންވެސް ހަމަ ކުއްލިގޮތަކަށް އައީ.\nއަޅުގަނޑު އަބަދުވެސް ބޭނުންވޭ، ގިނަ ކަންތައްތައް ކުރަން. އަޅުގަނޑު އެއްކަމެއް ދެކަމަކަށްވުރެ ގިނަ ކަންތައްތަކުގައި އަބަދުވެސް އެންގޭޖްވެ މަސައްކަތްކުރަން އަޅުގަނޑު ބޭނުންވޭ. އަޅުގަނޑަށް އޭރުވެސް ގަބޫލުކުރެވުނު، އަޅުގަނޑު އަދާކުރަމުންދިޔަ ވަޒީފާ، ކުރަމުންދިޔަ މަސައްކަތް ކުރަމުން، އަދިވެސް އަޅުގަނޑަށް އިޖުތިމާޢީ ކަންތައްތަކުގައިވެސް ކޮންމެވެސް މިންވަރަކަށް ހަމަ އުޅެވިދާނެ ކަމަށް. އަދި ހަމައެއާއެކު، އަޅުގަނޑު ގަބޫލުކުރީ، އެ ވަގުތަކީ ރާއްޖެއަށް ހަމަ ސިޔާސީ ގޮތުންވެސް ހަމަ ޚާއްޞަކޮށް، ރާއްޖޭގެ މި ޕާލެމެންޓްރީ ނިޒާމުގެ މަސައްކަތްތަކުގެ ތެރެއިން މި ގިނަ ކަންތައްތަކެއް ރައްޔިތުންނަށް ކުރެވިދާނެ ކަމެއް ކަމަށް ގަބޫލުކުރެވި، އެ ވަގުތު ކަންތައްތައް ހުރި ގޮތުން އަޅުގަނޑު ކާށިދޫ ދާއިރާއަށް ނުކުންނަން ޖެހުނީ.\nއަނެއްހެން ދަންނަވަންޏާ، އަޅުގަނޑު ދުވަހަކުވެސް ނުދަން ކާށިދުއަށްވެސް. ގާފަރަށްވެސް ނުދަން. އަދި އަޅުގަނޑުގެ އެއްވެސް ރައްޓެހި ބަޔަކުވެސް ނެތް. ތިމާގެ ބަޔަކުވެސް ނެތް. ހަމަ އަލަށް އަޅުގަނޑު ދާންޖެހުނީ، މި މަޖިލީހުގެ ގޮނޑިއަށް ކުރިމަތިލާ މީހެއްގެ ގޮތުގައި.\nއަލަށް އެގޮތަކަށް ރަށަށް ވަޑައިގެން އެ ރަށުގެ ރައްޔިތުންގެ ތާއިދާއި ލޯބި ހޯއްދެއްވުމަކީ ފަސޭހަކަމަކަށް ނުވާނެ. އެހެންނަމަވެސް، ހިފެހެއްޓެވި އުޞޫލުތަކާއި އަގުތަކެއްގެ ސަބަބުން ކަމަށް އަޅުގަނޑަށް ގަބޫލުކުރެވެނީ. ސިޔާސީ ޙަޔާތްޕުޅުގައި އެގޮތަށް އަގުތަކެއްގެ ގޮތުގައި ނުވަތަ އަބަދުވެސް ދަމަހައްޓަވާ އުޞޫލުތަކެއްގެ ގޮތުގައި، ކޮންކޮން ކަންތައްތަކެއްތޯ ގެންގުޅުއްވަނީ؟\nކޮންމެ ކަމެއް އަޅުގަނޑު ކުރިޔަސް، ކޮންމެ ކަމެއްގައި އަޅުގަނޑު އުޅުނަސް އަޅުގަނޑަށް ވަރަށް މުހިންމު އެހެން މީހުން. އަޅުގަނޑު ގަބޫލުކުރަނީ، އަޅުގަނޑުގެ ނަފްސަށް އަޅުގަނޑު ރަނގަޅު ގޮތް، އަޅުގަނޑުގެ ޢާއިލާއަށް، އަޅުގަނޑުގެ އެއްބަނޑު ތިމާގެ މީހުންނަށް، މިސާލަކަށް، އަޅުގަނޑު ހަމަ އެ އެދޭގޮތަށް އެހެން މީހުންވެސް އެކަން ބޭނުންވާނެ. ހަމަ އެހެން މީހުންގެ ޙައްޤުތަކެއްވެސް ވާނޭ. އެހެން މީހުންވެސް، އެމީހުންގެ ނަފްސަށް، އެމީހުންގެ ޢާއިލާއަށް ހެޔޮގޮތްތައް އަބަދުވެސް ބޭނުންވާނެ.\nއެހެންވީމާ، އަޅުގަނޑަށް ވަރަށް މެޓަރ ކުރާ ކަމެއް، އެހެން މީހުންގެ ކަންތައްތަކަށްވެސް އިސްކަންދިނުން. ހަމައެކަނި އަޅުގަނޑުގެ ކަންތައްތައް އެކަންޏެއްނޫނޭ. އެހެންވީމާ، ކުރާ ކަންތައްތަކުގައި އަބަދުވެސް އެންމެންނަށް ފެންނަ ގޮތް ހޯދުމާއި، ކޮންމެ ކަމެއް ކުރިޔަސް، ގިނަ ބަޔަކަށް ފެންނަ ގޮތް ހޯދައި މަޝްވަރާ ކުރެވި، ޚިޔާލުބަދަލުކުރެވި، އެ ކަންތައްތައް ނިންމުމުގަޔާއި، ކުރުމުގައި އަޅުގަނޑު ވަރަށް ބޭނުންވޭ އެހެން މީހުންގެ އަޑުއަހާލަން. އަޅުގަނޑަކަށް ގަބޫލެއްނުކުރެވޭ، އަޅުގަނޑަށް ފަހަރެއްގައި އެއީ ވަރަށް ރަނގަޅު ގޮތެއް ކަމުގައި ގަބޫލުކުރެވުނަސް، ހަމަ ފަހަރެއްގައި ގިނަ ބައެއްގެ މަޝްވަރާއިން، އެއަށްވުރެ އަދި ރަނގަޅު ގޮތެއް އޮވެދާނެ އެކަމުގައި.\nއެހެންވީމާ، އަޅުގަނޑަށް ގަބޫލުކުރެވޭ ގޮތުގައި، އަބަދުވެސް އެ ރެސްޕެކްޓް، އަޅުގަނޑުމެން އެ އިޙްތިރާމް އަނެކާއަށް ދޭން އެބަޖެހެޔޭ. ކޮންމެ ވަޒީފާއެއް އަދާކުރާ މީހަކަށްވިޔަސް، އެއީ ކޮންމެ ދަރަޖައެއްގެ ސަނަދެއް އޮންނަ މީހަކު ކަމުގައިވީނަމަވެސް، އެ އަޅުގަނޑަށް ހީވަނީ އެ މެއިންޓެއިން ކުރަންޖެހޭނެހެން. އެހެންވީމާ، އަޅުގަނޑަށް ވަރަށް އިސްކަންދެވޭ އެ ކަންތައްތަކުގައި.\nދެން އަޅުގަނޑަށް ޙަޤީޤަތުގައި މީގައި ފާހަގަކުރެވުނު، ފުވައްމުލަކުންވެސް އަދި ކާށިދޫ، ގާފަރުންވެސް ފެނިގެން ދިޔައީ ޒުވާނުންނާއި ރައްޔިތުންނާވެސް ހަމަ ވަރަށްގާތުން މަސައްކަތް ކުރެވުނު، ވަރަށް އެއްކޮށް މަސައްކަތް ކުރެވުނު. އަޅުގަނޑު ވަރަށް އުފާކުރަން، އަޅުގަނޑު އެމީހުން ބަލައިގަތީތީ. އަނެއްހެން އަޅުގަނޑަށް ކޮންކަމެއްތޯ ކޮށްދެވިފައި އޮންނާނީވެސް. އެހެންނަމަވެސް، އަޅުގަނޑަށް ހަމަ ގަބޫލުކުރެވުނީ، އަޅުގަނޑަށް އެނގިފައި ހުރި އެއްޗެއް ދެން އަޅުގަނޑު އެ ބޭނުންކޮށްގެން އަޅުގަނޑަށްވީ އެންމެ ރަނގަޅަކަށް މަސައްކަތް ކުރަން އެމީހުންނާއެކު އުޅުމުން، އެމީހުން އެގޮތް ގަބޫލުކުރީކަމަށް.\n2018 ވަނަ އަހަރުގެ ރިޔާސީ އިންތިޚާބު ދުވަސްކޮޅަކީ ހަމަ ވަރަށް ބުރަކޮށް އުޅުއްވާނެ ދުވަސްކޮޅެއް. އޭރު ރަށްރަށަށް ވަޑައިގެން ހަމަގައިމުވެސް އާންމު ރައްޔިތުންގެ އުދާސްތަކާއި، އާންމު ރައްޔިތުންގެ ޝުޢޫރުތައް ވަރަށް ކައިރިން، ހަމަ އެބޭފުޅުން އަރިހަށް ވަޑައިގެން އެކަންކަން ވާނީ ފެނިވަޑައިގެންފައި.\nއެދުވަސްކޮޅު ކިހިނެއްތޯ ސިފަކުރައްވާނީ؟ ރައްޔިތުން އޭރު ބޭނުންވި ކަންތައްތައް މިހާރު ކިހާވަރަކަށް ހާސިލުވަމުން އެބަ އާދޭތޯ؟\nއާދެ، އަޅުގަނޑުމެންނަށް ވަރަށް ތަފާތުގޮތަކަށް ރާއްޖޭގެ ރަށްރަށުން އެ ކެމްޕެއިން ދަތުރުތަކުގައި، ހަމަ ރައްޔިތުންނާ ވަރަށް ކައިރިން މި ފެނިގެން ރައްޔިތުން ބޭނުންވާ ކަންތައްތަކެއް ހުރިކަން އަޅުގަނޑުމެންނަށް އެބަ އެނގޭ. ބޮޑު ބަދަލެއް އެބަ ގެންނަންޖެހޭކަން. ދެން އަޅުގަނޑަށް މީގައި ފާހަގަކުރެވުނީ، ރައްޔިތުން އެންމެ ބޮޑަށް ބޭނުންވީ އަމާންކަން. ހިތްހަމަޖެހެން އެބަ ބޭނުންވޭ، އިތުބާރު އެބަ ބޭނުންވޭ، ރައްޔިތުންގެ އަޑުއަހާނެ ބަޔަކު އެބަ ބޭނުންވޭ. އެއީ އަޅުގަނޑަށް ފާހަގަކުރެވުނު ކަންކަން. ޤައުމެއްކަން މި ހިންގަނީ. އެތައް ރައްޔިތުންނެއްގެ ޤައުމެއްކަން މިއީ. އެހެންވީމާ، ޤައުމު ހިންގުމުގައި، ޤައުމުގެ ކަންތައްތައް ކުރުމުގައި ރައްޔިތުންގެ ބަސް އެބަ އަހަންޖެހޭކަން.\nއަޅުގަނޑަށް ހީވަނީ، މިއަދު ގަބޫލުކުރެވެނީ، މިއަދު ހަމަ ސަރުކާރުގެ ކަންތައްތައް ކުރިއަށް މިދަނީ ރައްޔިތުން ބޭނުންވާ ގޮތަށް، ރައްޔިތުންގެ އަޑުއަހައިގެން، ރައްޔިތުންނަކީ އެންމެ މުހިންމު ބައެއްގެ ގޮތުގައި ދެކިގެން. އެއްގޮތަކަށްވެސް، މަދު މީސްކޮޅެއްގެ ފައިދާއަށްވުރެ ބޮޑަށް މުޅި ޤައުމަށް، މުޅި ޤައުމުގެ ރައްޔިތުންގެ މަސްލަޙަތަށް ވިސްނައިގެން.\nދެން އޭރު އެކުރެވުނު ދަތުރުތަކުގައި، މަނިކުފާނުގެ އަރިހުގައި ހަމަ މަނިކުފާނުގެ ކޮއްކޯފުޅެއްވެސް ދަތުރުކުރެއްވި. މިހާރު ސެކްރެޓަރީގެ މަޤާމުގައި ހުންނެވި. ކިހިނެއްތޯ އެ ތަޖުރިބާ؟ ހަމަގައިމުވެސް ވަރަށް ތަފާތުކަމަކަށްވާނީ، އަޅުގަނޑުމެންނަށް މީގެކުރިން ފެނުނު މަންޒަރެއް ނޫން. އެހެންވީމާ، މަނިކުފާނުގެ ތަޖުރިބާ ހަމަގައިމުވެސް ތަފާތުވާނެކަމަށް އަޅުގަނޑުމެން ދެކެނީ.\nއާދެ، އަޅުގަނޑު ހަމަ މީގައި ދަންނަވާލާނީ، މި ކެމްޕޭނުގައި ދިޔަ ދުވަސްތަކަކީ ޙަޤީޤަތުގައި ވަރަށް ގިނަ ބަޔަކު، ވަރަށް ބުރަކޮށް މަސައްކަތް ކުރެއްވި، ވަރަށް ބުރަ މަސައްކަތްތަކެއް ކުރެއްވި. ރެޔާއި ދުވާލު ލިބުނު ކުޑަ ވަގުތުކޮޅުގެ ތެރޭގައި. އަދި އޭރު ކަންތައްތައް ހުރި ގޮތުގެ ވާހަކަ އަޅުގަނޑު ނުދެއްކިޔަސް، ދިވެހި ހުރިހާ ރައްޔިތުންނަށް ހަމަ ވަރަށްބޮޑަށް މިހާރުވެސް އެ މަންޒަރު ހަމަ ފެންނާނެ، އުޅެންޖެހުނު ގޮތް.\nއެގޮތުން ހަމަ އަޅުގަނޑުމެންވެސް އެއްވެސް ރެސްޓެއްނެތި ދުވާލަކު ގާތްގަނޑަކަށް ހަ ރަށަށް، ހަތް ރަށަށް ދަތުރުކުރަމުންދިޔައީ، ރައްޔިތުންނާ ބައްދަލުކުރަން. އޭގައި ޙަޤީޤަތުގައި އަޅުގަނޑުގެ މަސައްކަތުގައި އެންމެބޮޑަށް އަޅުގަނޑު ދަންނަވާނީ، އެހިސާބަށް ގެންދިޔުމުގެ އެންމެބޮޑު އަސްލަކަށް ވެގެންދިޔަ އެއް ސަބަބު، އަޅުގަނޑާއެކީ އެ މަސައްކަތުގައި އޭރު އަޅުގަނޑުގެ ކޮއްކޮ ނަޒްރާ ނަސީމް (ނަޒޫ)ގެ މަސައްކަތް. އަޅުގަނޑު ހަމަ ފާހަގަކުރަން ބޭނުންވޭ. އެއީ ފެށުނީއްސުރެ ނިޔަލަށް އަދި މިހާރުވެސް މި ކަންތައްތައް ކުރުމުގައި އަޅުގަނޑު މި ދެންނެވި ގޮތަށް، ރައްޔިތުންނަކީ އެންމެ އިސް ބައެއްކަން، ޤައުމުކަން އެންމެ އިސްކުރަންޖެހެނީ، އެގޮތަށް މި މަސައްކަތް ކުރެއްވުމުގައި ހަމަ އެންމެ ބޮޑު ދައުރެއް އަދާކުރާ އެކަކަށް އަޅުގަނޑަށް އެހީތެރިވުމުގައި ހަމަ މުޅި މަސައްކަތުގެ ތެރޭގައި އަޅުގަނޑު ހަމަ ފާހަގަކޮށްލަން.\nދެން މީގައި އަޅުގަނޑު ދަންނަވާލަން ބޭނުންވަނީ، އަޅުގަނޑުމެންނަށް މި ފެންނަނީ، އަންހެން ބޭފުޅުންގެ ކެރުމާއި، މަސައްކަތަށް ނުކުމެ، އެ ހިތްވަރު މި ފެންނަނީ. އަޅުގަނޑުމެންނަށް ކެމްޕެއިން ތެރޭގައި ޙަޤީޤަތުގައިވެސް ފެނިގެންދިޔައީ، އަންހެން ބޭފުޅުންގެ ހިތްވަރު އަތޮޅުތަކުން، ރަށްތަކުން ފެނިގެންދިޔަ. މިއަދު އަޅުގަނޑުމެންނަށް މި ފެންނަނީ، މުޅި ސަރުކާރަށް ބަލައިފި ކަމަށްވަންޏާވެސް، އަންހެން ބޭފުޅުންގެ ޙިއްޞާ. އަދި އަޅުގަނޑުމެންނަށް ކުރިމަތިވެގެން މި އަންނަ އިންތިޚާބުންވެސް އިރާދަކުރެއްވިއްޔާ ގިނަ އަންހެން ބޭފުޅުންގެ ބައިވެރިވުން އޮވެގެން، ޤައުމެއް ހިންގާ މަންޒަރު، އަޅުގަނޑުމެންނަށް ފެނިގެން މިދަނީ. އެހެންވީމާ، އަޅުގަނޑު ވަރަށް އުފާކުރަން، އަޅުގަނޑުގެ މަސައްކަތުގެ ތެރޭގައި އަންހެން ބޭފުޅަކު ހިމެނިގެން މިގޮތަށް މި ކަންތައްތައް ކުރިއަށް ގެންދެވޭތީ.\nމީގެ ވިހި އަހަރު ކުރިން، މަންޑޭ ޓައިމްސް އަށް އެބައޮތް އިންޓަވިޔުއެއް ދެއްވާފައި. އެ އިންޓަވިޔުގައި އަޅުގަނޑަށް އެންމެ ބޮޑަށް ފާހަގަކުރެވުނު ކަމަކީ، ވިހިވިހި ވަނަ އަހަރު އަންނައިރު، ރާއްޖެ އޮންނާނެ ގޮތުގެ ތަޞައްވުރާ ބެހޭގޮތުން މަނިކުފާނު ވިދާޅުވެފައިވާ ބަސްކޮޅު.\nއޭގައި ވަރަށް ބޮޑަށް ފާހަގަކުރައްވާފައިވޭ، މާލެއެކޭ އެއްފަދައިން އަތޮޅުތަކުގައިވެސް ޞިއްޙީ ދާއިރާ އާއި ތަޢުލީމީ ދާއިރާގެ ކަންކަން، އެއަށްވުރެވެސް ރަނގަޅަށް ނުވަތަ މާލެއާ އެއް ފެންވަރެއްގައި އެ ޚިދުމަތް ލިބުމަކީ މަނިކުފާނު ދެކެވަޑައިގަންނަން ބޭނުންފުޅުވާ ކަމެއް ކަމަށް. ދެން މިކަމުގައި އަޅުގަނޑުމެން ފާހަގަކޮށްލަންޖެހޭ އަނެއްކަމަކީ، ލާމަރުކަޒީ އުސޫލުން އަޅުގަނޑުމެންގެ ރާއްޖޭގެ ރަށްތައް ހިންގުމާއި އަދި ހަމައެހެންމެ އެކި ކަހަލަ ޚިދުމަތްތައް ފޯރުކޮށްދިނުމަށްޓަކައި މަސައްކަތްތަކެއް ކުރެވެމުން އަންނައިރު، އެ މަސައްކަތާވެސް ގުޅޭ ބަސްކޮޅެއްގެ ގޮތުގައި އެ ބަސްކޮޅު މި ފާހަގަކުރެވެނީ. އެހެންވީމާ، ވަރަށް ދުރު ވިސްނަވާ ބޭފުޅެއްގެ ގޮތުގައި އަޅުގަނޑުމެންނަށް ފާހަގަކުރެވެނީ. ކިހިނެއް ވިދާޅުފައި އޮތް ބަސްފުޅެއްތޯ އެއީ. ކޮންކަމަކަށް ބައްލަވާފައިތޯ، އޭރު އެ ބަސްފުޅު ވިދާޅުވެފައި އެއޮތީ؟\nއޭރުވެސް އަޅުގަނޑުމެންނަށް ފެނިގެން ދިޔައީ، އޭރު އަޅުގަނޑު ރަށަށް ގޮސްފައި މި ފުޓްބޯޅަ މުބާރާތްތަކާއި އަދި އެނޫންވެސް ކަންތައް އަޅުގަނޑުމެން ކުރަމުންދާއިރު، އަބަދުވެސް އަޅުގަނޑުމެންނަށް ފެނުނު، މި ހިންގުމުގެ ކަންތައްތަކުގައި ހުރި ދަތިތައް. މި އަތޮޅުތައް، ނޫނީ ރަށްތައް ހިންގުމުގައި އެތިބޭ ބަޔަކަށް އިޚްތިޔާރު ނެތުމުން، ނުވަތަ ރައްޔިތުން ބޭނުންވާ ގޮތަށް ތިބި ބަޔަކަށް ނުވާތީ، މިސާލަކަށް، ރައްޔިތުންގެ އިންތިޚާބަކުން ރައްޔިތުން އިޚްތިޔާރުކުރާ ބަޔަކަށް އެބަޔަކު ނުވުމުގެ ސަބަބުންވެސް ހުރި ދަތިތައް ފެނޭ.\nއެހެންވީމާ، ހިންގުމުގައި އަބަދުވެސް މައި ސަރުކާރުގެ ހުއްދަޔާނުލައި، ހަމަ އެއްވެސް ކަމެއް ނުކުރެވޭ ކަހަލަ ގޮތަކަށް. ދެން އޭރުވެސް ސިސްޓަމް އެއީ. އޭރުވެސް ގަބޫލުކުރެވުނު، ރަށްތަކާއި އަތޮޅުތަކުގެ ހިންގުން އެބަޖެހޭކަން މި ޑީސެންޓަރަލައިޒް ސިސްޓަމެއްގެ ތެރެއިން ގެންދަން. އެހެންވީމާ، އޭރުވެސް އަޅުގަނޑަށް ކޮންމެވެސްވަރަކަށް މި ދެންނެވި ގޮތަށް ކުޅިވަރާއި ކަންތައްތަކުގައި އުޅުމުން، ވަރަށްގިނަ ހުއްދަތަކާއި އެއްޗެހި އަބަދުވެސް ރަށު އޮފީހުންނާއި އަތޮޅު އޮފީހުންނާ، މި ތަންތަނުން އަބަދުވެސް ހޯދަން އެބަޖެހޭ. ކޮންމެ އަހަރަކުވެސް، އެކިއެކި ކަންތައްތައް ކުރުމުގައި. ފުޓްބޯޅަ މުބާރާތެއް ބާއްވަންވިޔަސް، ޖަލްސާއެއް ބާއްވަންވިޔަސް، ކުރާ ކޮންމެ ކަމަކަށް. އެއީ، ޤާނޫނާ ޚިލާފަށް އަޅުގަނޑުމެން އެއްވެސް ކަމެއް ދުވަހަކުވެސް ކުރާކަށް ބޭނުމެއްނުވޭ.\nއެހެންވީމާ، އޮންނަ ގޮތުން ގަވާއިދުން ކޮންމެ ކަމެއް ކުރަން ބޭނުންވަނީ. އެހެންނަމަވެސް، އެ ސިސްޓަމް ތެރޭގައި ހުރި ދަތިތަކުން، އަޅުގަނޑަށް އޭރުވެސް ގަބޫލުކުރެވުނު، އެނޫން ސިސްޓަމެއް އަންނަންޖެހޭ ކަމަށް އަތޮޅުތަކާއި ރަށްތައް ހިންގަން. ދެން ހަމައެއާއެކު، ރާއްޖޭގެ ރަށްރަށުގައި އަޅުގަނޑުމެންނަށް އޭރު ހަމަ ފެނޭ ސްކޫލްތަކާއި، ހެލްތް ސެންޓަރުތަކުގެ ހުރި ފެންވަރު. މި ރާއްޖެ އަޅުގަނޑު ގަބޫލުކުރަނީ، މިވަނީ މި ހުރިހާ އަތޮޅުތަކެއްވެސް ހިމެނިގެން. ވަކި ދިމާއަކަށް ތަރައްޤީގެ ހުރިހާ ކަންތައްތަކެއް، ޞިއްޙީ ޚިދުމަތްތައް، ތަޢުލީމީ ހުރިހާ ކަމެއް، ވަޒީފާގެ ހުރިހާ ކަންތައްތައް އޮތުމުން، އަޅުގަނޑުމެންނަށް މިއަދު ޙަޤީޤަތުގައި މި ބުރަތަކެއް އުފުލަން މިޖެހެނީ. މި ދެންނެވީ އަޅުގަނޑުމެން މިއަދު ވަރަށް ބުރަ މަސައްކަތެއް، ވަރަށް ގިނަ މަސައްކަތްތަކެއް ކުރަން މިޖެހެނީ ރާއްޖޭގެ ދެކުނާއި ރާއްޖޭގެ އުތުރާ އެކި ތަންތަން ތަރައްޤީކުރަން.\nއަޅުގަނޑުމެންނަށް އަސްލު އޭރުވެސް، އެހިސާބަށް ބޮޑަށް އަމާޒުކުރެވުނުނަމަ، މިއަދު މާލޭގައި ތޮއްޖެހުން މިވަރަށް އޮންނާނެ ކަމަކަށް އަޅުގަނޑު ގަބޫލެއްނުކުރަން. އެހެންވީމާ، މިއަދު ރާއްޖޭގެ އުތުރާއި ދެކުނާ، މި އެބަޖެހޭ ޚާއްޞަކޮށް، ޞިއްޙީ ކަންތައްތައް އަދި ތަޢުލީމީ ކަންތައްތައް ފުރިހަމަވާން. އަޅުގަނޑުމެންނަށް މި ފެންނަނީ ވަރަށްބޮޑު ބަދަލުތަކެއް އަންނަ ތަން. އެނގިވަޑައިގަންނަވާނެ، މިހާރުވެސް އައްޑޫ ސިޓީގައި ޓާޝަރީ ހޮސްޕިޓަލެއް މިހާރު ހުޅުވުމުގެ މަސައްކަތް ފެށިގެން އެދަނީ. ހަމައެއާއެކު ދެކުނާއި އަދި ރާއްޖޭގެ މެދު އެކި ހިސާބުގައިވެސް މި ނިޒާމު ވަރުގަދަވެގެން މިދަނީ. ހަމައެއާއެކު، ސްކޫލްތަކަށް އަޅުގަނޑުމެން ބަލައިފި ކަމަށްވަންޏާވެސް، އަޅުގަނޑުމެންނަށް އެބަ ފެނޭ، ހަޔަރ ސެކަންޑަރީގައިވެސް މަތީ ވަނަތަކެއް ހޯދަމުން އެ ދަނީ. އަދި އޯ ލެވެލްގައިވެސް މަތީ ވަނަތަކެއް ހޯދައި، ރަނގަޅު ދަރީންތަކެއް އަޅުގަނޑުމެންނަށް އެބަ ފެނޭ އުފެދިގެން އަންނަ ތަން ރާއްޖޭގެ އެކި ހިސާބުތަކުން.\nއައު ކަންކަން ތަޖުރިބާ ކުރެއްވުމަށް ވަރަށް ބޮޑަށް ޝައުޤުވެރިވަޑައިގަންނަވާ ކަމަށް އަޅުގަނޑުމެންނަށް މަޢުލޫމާތު ލިބިފައި މިވަނީ. ވަކިން ޚާއްޞަކޮށް، އިންޓީރިއަރ ޑިޒައިނަކީ އޭގެ ތެރެއިން އެއް މަސައްކަތްޕުޅު. ވަރަށްބޮޑަށް ލޯބިކުރައްވާ ކަމެއްގެ ގޮތުގައި. މިއީ ތެދު މަޢުލޫމާތެއްތޯ؟\nއާދެ، އަޅުގަނޑު ދެން އަބަދުވެސް، ވަރަށް ކުޑައިރުވެސް ކޮންމެވެސްވަރަކަށް، އޭރު ދެން އަޅުގަނޑު ބައްޕަ މަސައްކަތް ކުރައްވާއިރު، ހަމަ ކައިރީގައި ހުރޭ. އަޅުގަނޑުގެ އުމުރާ ނުގުޅޭ ކަހަލަ ކަންތައްތައް އަޅުގަނޑު ހަމަ ކުރަން. އެގޮތަށް އަޅުގަނޑަށް ދެން އުނދަގޫ ކުރެވެނީކަންނޭނގެ. އެހެން ބޮޑެތި މީހުން ކުރާ ކަންތައްތަކުގެ ތެރޭގައި އަޅުގަނޑަށް އުނދަގޫ ކުރެވެނީ. ފާރެއް ރާނާ ކަމަށްވަންޏާ، އެ ފާރު ރޭނުމުގެ މަސައްކަތުގައި. ވަޑާމުގެ މަސައްކަތެއް ކުރާ ކަމަށްވަންޏާ، ވަޑާމުގެ މަސައްކަތުގައި. އަޅުގަނޑުގެ ބައްޕަވެސް، ހަމަ ވަރަށްގިނަ އެކަހަލަ މަސައްކަތްތައް ކުރެއްވި. ރޭނުންވިޔަސް ވަޑާކުރުންވެސް، ބޯކޮށުންވިޔަސް، ދެން ސިޔާސީ މައިދާނުގައި އުޅުއްވި. އެހެންނަމަވެސް، އެކަހަލަ ގިނަ މަސައްކަތްތަކެއް ކުރެއްވި. އެހެންވީމާ، އަޅުގަނޑުވެސް އެކަހަލަ ކަންތައްތަކުގައި އަބަދުވެސް އުޅެން ބޭނުންވި. އޭގެ ތެރެއިން ގޮސްފައި ދެން އަޅުގަނޑުގެ ޝައުޤުވެރިކަން އުފެދުނު ކަމެއް، މި ކުރެހުމާއި ޑިޒައިން ކުރުމާ، އެ ކަންތައްތައް. ދެން އަޅުގަނޑަށް ފެނުނު، އަޅުގަނޑު ކުރަން އަޅުގަނޑު އެންމެ ޝައުޤުވެރިވާ، ކުރާހިތްވާ ކަހަލަ ކަމަކަށް އަސްލު މި ވެގެންދިޔައީ ފަހުން ދެން ހަމަ އެ މަސައްކަތް. ހަމަ ޑިޒައިން ކުރުމާއި، އިންޓީރިއަރ ޑިޒައިނާ، އެ ކަންތައްތައް.\nއެއްވެސްވަރަކަށް ގޭތެރެ ޒީނަތްތެރި ކުރުމާ، މި ކަހަލަ ކަންކަން އެއްވެސް ވަރަކަށް ކުރައްވާފައި އެބަހުރިތޯ؟\nއާދެ، އަޅުގަނޑު މަސައްކަތްތަކެއް ކޮށްފައި ހުންނާނެ. ރިޒޯޓްތަކުގަޔާއި އަދި އަޅުގަނޑުގެ އަމިއްލަ ގެޔާއި އަދި އެނޫންވެސް ބޭރުގެ ބައެއް ޤައުމުތަކުގައިވެސް ހުންނާނެ އަޅުގަނޑު މަސައްކަތް ކޮށްފައި. ބައެއް އަމިއްލަ ރިޒޯޓްތަކުގައިވެސް އަޅުގަނޑުގެ އަމިއްލަ މަސައްކަތްތައް ހުންނާނެ ހަމަ ކޮށްފައި.\nއަސްލު އެހާބޮޑަށް އިޝްތިހާރުކޮށްގެން، މާބޮޑަށް ދައްކައިގެންނެއް ނޫން. ދެން އަޅުގަނޑުގެ ހޮބީއެއްގެ ގޮތުގައި، އަޅުގަނޑު ފެށި ކަމަކަށްވީމާ، ކޮންމެހެން ޕްރޮފެޝަނަލްކޮށް އަޅުގަނޑު ކުރި މަސައްކަތަކަށް ނުވާތީ، ދެން ވިޔަފާރީގެ އުސޫލުން އެގޮތަކަށްވެސް ނޫން އެ ކަންތައްތައް ކޮންމެހެން ދިޔައީ. އެހެންވީމާ، މާބޮޑަކަށް އެ ކަންތައްތަކެއް ނެތް. އެކަމަކު އަޅުގަނޑު ވަރަށް ޝައުޤުވެރިވާ ކަމެއް.\nދެން މީގައި އަޅުގަނޑު އަބަދުވެސް، ކޮންމެ ދުވަހަކުވެސް ވިސްނަން. އަޅުގަނޑަށް ފެންނަ ކޮންމެ އެއްޗަކާމެދު އަޅުގަނޑު ވިސްނަން. އަޅުގަނޑު ބޭރު ޤައުމަކަށް ގޮސްފި ކަމަށްވަންޏާ، އެ ޤައުމެއްގެ މީހުން އުޅޭ ގޮތާއި، އެ ޤައުމެއްގައި ތަރައްޤީ ގެނެސްފައި ހުންނަ ގޮތާއި، ތަންތަން ހަދާފައި ހުންނަ ގޮތް، އަޅުގަނޑު ވަރަށް ބޮޑަށް އޮބްޒަރވް ކުރަން. އަޅުގަނޑު ބަލަން، އެ ކަންތައްތައް ކޮށްފައި ހުންނަ ގޮތާއި، އަދި އެއަށްވުރެ މޮޅަށް އެކަން ކުރެވޭނެ ގޮތްތަކާމެދު އަބަދުވެސް އަޅުގަނޑު ވިސްނަން. އެގޮތަށް އެއްޗެއް ބަލާފައި، އެއަށްވުރެ ރަނގަޅަށް ކުރެވޭނެ ކަމަށް އަބަދުވެސް އަޅުގަނޑު ގަބޫލުކުރަނީ.\nއެހެންވީމާ، އަޅުގަނޑުގެ ޙަޔާތުގެ ކޮންމެ ދުވަހަކީވެސް އަޅުގަނޑު ގަބޫލުކުރާ ގޮތުގައި، ދަސްކުރުމުގެ އިތުރަށް، އަޅުގަނޑު ތާޒާކުރުމުގެ، ދަސްކުރުމުގެ ދުވަހެއްގެ ގޮތުގައި. އެހެންވީމާ، ލިބޭ ކޮންމެ ފުރުޞަތެއްގެ ބޭނުން އަޅުގަނޑު ބޭނުންވީ ހިފަން. އެއީ އަޅުގަނޑަށް، އަޅުގަނޑު އުޅުނު ދާއިރާގެ ގޮތުން، ކުރި މަސައްކަތުގެ ގޮތުން، އަޅުގަނޑަށް ދުނިޔޭގެ ހަމަ އެކި ޤައުމުތަކަށް، ވަރަށް ގިނަ ޤައުމުތަކަށް ދަތުރުކުރުމުގެ ފުރުޞަތު އަޅުގަނޑަށް އޮތް އޭރު. އަޅުގަނޑު ވަރަށް ކުރާހިތްވާ ކަމެއް ދަތުރުކުރުމާއި، ބޭރު ޤައުމުތަކަށް ދިޔުން އެއީ. އެހެންވީމާ، އެގޮތުންވެސް އެ ތަނަކަށް ދިޔުމުންވެސް ހުރި ހުރިހާ އެކަހަލަ ފައިދާތަކެއް، އަޅުގަނޑު ބެލިން އެ ކަންތައްތައް ދަސްކުރެވޭތޯ.\nމި ޒަމާނުގައި އަޅުގަނޑުމެން ވަރަށްބޮޑަށް ޓެކްނޮލޮޖީއަށް އެބަ ބަރޯސާވޭ. ވަކިން ޚާއްޞަކޮށް، ފޯނުގައި ހުރިހާ ނަންބަރުތަކެއް ސޭވްކޮށްފައި މި ހުންނަނީ، އެހެންނޫންތޯ؟ އެހެންނަމަވެސް، އަޅުގަނޑުމެންނަށް މަޢުލޫމާތު ލިބިފައިވާ ގޮތުންނަމަ، މަނިކުފާނަށް ވަރަށް ގިނަ ބޭފުޅުންގެ ނަންބަރުތައް ހަމަ ހިތުން ވިދާޅުވެވޭ. އެއީ ކިހިނެއްތޯ އެކަން ފެށުނީ. ކުރީގައި ފޯނު ނުގެންގުޅުއްވާ ޒަމާނުގައި އެގޮތަށް ހަނދުމަފުޅު ބަހައްޓަވަންޖެހޭތީތޯ؟ އެހެންނޫނީ އެއީ ކޮންގޮތަކަށްތޯ؟\nދެން އަސްލު، އޭރު އަޅުގަނޑު ދަސްކުރިން ހަމަ. އޭރު ބޭނުންވާ ނަންބަރުން ބޮޑަށް. ފޯނަށްވެސް ވަކިވަރަކަށް އޭރު ނަންބަރު އެޅެނީ. އަޅުގަނޑު ހަނދާންވާގޮތުން ދުއިސައްތަވަރަކަށް ނަންބަރު ސިމްކާޑަކަށް، ނޫނީ ފޯނަށް. ދެން އެހެންވީމާ އަޅުގަނޑު އަބަދުވެސް ބޭނުންވޭ، އަޅުގަނޑުގެ ބްރެއިން ތަންކޮޅެއް މަސައްކަތް ކުރަން، ބޭނުންހިފަން އަޅުގަނޑު ބޭނުންވޭ. ކަމަކާ ދޭތެރޭ ވިސްނައިގެން އަޅުގަނޑު އަމިއްލައަށް ޖަވާބު ހޯދަން ބޭނުންވޭ. އެގޮތުން އަޅުގަނޑު ހަމަ ކުރާހިތްވާ ކަމަކަށްވަނީ، މީހުންގެ ނަންވެސް އަޅުގަނޑު ދަސްކުރުން. ނަމުން މީހަކަށް ގޮވުން. މީހަކާ ބައްދަލުވެއްޖެ ކަމަށްވަންޏާ، އެ މީހެއްގެ ނަން އަޅުގަނޑުގެ ހިތުގައި އަބަދުވެސް އޮތުން. ހަނދާނުގައި ބެހެއްޓުން. އެގޮތުން ހަމަ، ފޯނު ނަންބަރުތައްވެސް އަޅުގަނޑު ދަސްކުރަނީ ވަކިގޮތަކަށް އެއްވައްތަރެއްގެ ނަންބަރުތައް، ދެން އެހެން މީހުންގެ ނަންބަރުތަކާ ގުޅުވާ ގޮތްތަކެއް ގެންގުޅެނީ އަޅުގަނޑުވެސް. ދަސްކުރަން ފަސޭހަ. އެކަހަލަ ގޮތަކަށް އެކި މީހުންގެ ނަމުން، ދެން އެ ނަންބަރު އަންނައިރު، އަނެއްކާވެސް އަނެއް މީހާގެ ނަންބަރު ގުޅުވާލަން، އެކި ނަންބަރުތައް ބަދަލުވެގެންދާ ނަންބަރުތައް.\nއެހެންވީމާ، ދެން އަޅުގަނޑު ކަންތައްތައް ހިތަށް މިހެން ދަސްކުރުން އެއީ އަޅުގަނޑު ވަރަށް ކުރާހިތްވާ ކަމެއް. ބަސްތައް ދަސްކުރުން. އިނގިރޭސި ބަސްތައްވެސް ދަސްކުރުން، އައު ބަސްތައް، ކޮންމެ ދުވަހަކުވެސް އައު ބަސްތަކެއް ދަސްކުރުން. އެއީ ދެން ހޮބީ މި ހުންނަނީ. އަޅުގަނޑަކަށްވެސް ނޭނގެ. ދެން ކީއްވެގެންކަމެއް އެކަހަލަ ކަންތައްތައް ކޮންމެހެން އަޅުގަނޑު ކުރާހިތް އެހެންވަނީކީ. އެކަމަކު ދެން، އައު ކަންތައްތަކެއް. އަޅުގަނޑު ދެން ވަރަށް އިންޓްރެސްޓް ހުރޭ، ޑިކްޝަނަރީ ދަސްކުރަން މަސައްކަތް ކުރުމާއި، ނަންބަރުތައް ދަސްކުރަން މަސައްކަތް ކުރުމާއި، މީހުންގެ ނަން ހިތުގައި އަބަދުވެސް ހަނދާނުގައި ބަހައްޓަން މަސައްކަތް ކުރުން. ދެން، ދަންނަވާކަށް ނޭނގެ، ކިހިނެއްވީ ކަމެއްކަމެއް އަޅުގަނޑަކަށްވެސް.\nވަރަށް ގިނަ ބޭފުޅުން ތަޢުރީފު ކުރައްވާ ކަމެއް ހެދުން އަޅުއްވާގޮތް. ކިހިނެއްތޯ، އަމިއްލަފުޅަށްތޯ ޑިޒައިންތައް ނަންގަވަނީ، އެހެންނޫނީ ކޮން ގޮތަކަށްތޯ؟\nހެދުމުގެ ކަންތައްތަކުގައި މިވާގޮތަކީ، އަޅުގަނޑަކީ މިއީ ވަރަށް އެއްބަނޑު އެއްބަފާ، އަޅުގަނޑުގެ ހަ ކޮއްކޮ އަންހެން އަދި ހަ ފިރިހެން، ދެން އަޅުގަނޑުމެން ވަރަށް އެކުއެކީގައި، ވަރަށް އެއްކޮށް މި އުޅުނީ. އަޅުގަނޑުގެ ޢާއިލާ ވަރަށް އެއްކޮށް، މަންމައާއި ބައްޕައާއި އަދި އަޅުގަނޑުގެ އެއްބަނޑު އެއްބަފާ ހުރިހާ ކުދިން. ދެން އަޅުގަނޑު އަސްލު ބޮޑަށް ބެލުނީ ޢާއިލާގެ، އަޅުގަނޑުގެ ބޭބެވެސް ހުރޭ. އަޅުގަނޑުމެންނަކީ، އަޅުގަނޑުމެންގެ ބައްޕަ ހަމަ މަސައްކަތް ކުރައްވައި އަޅުގަނޑުމެންނަށް ހުރިހާ ކަންތައްތަކެއް ކޮށްދޭ. އެހެންނަމަވެސް، އަޅުގަނޑަށް ފީލްވި، އަޅުގަނޑު ވަޒީފާއަށް ދިޔުމާއެކު އަޅުގަނޑުގެވެސް ޒިންމާއެއް ކަމަށް އަޅުގަނޑަށްވުރެ ވަކިން ޚާއްޞަކޮށް ހަގުކޮށް ތިބި ހުރިހާ ކުދީންގެ ކަންތައްތައް ބެލެހެއްޓުން، އެ ކުދިންނަށް ރަނގަޅު ތަޢުލީމެއް ހޯދައިދިނުން. ދެން އެގޮތުން އެ މީހުންނަށް ހެދުމާއި އެއްޗެހި، ރީތި ހެދުން އެ މީހުންނަށް ހޯދައިދިނުން. އެއީ ދެން އަޅުގަނޑުގެ ވަރަށް ބޮޑު އުފަލަކަށްވޭ، ދެން ހަމަ ރީތި ހެދުން ހޯދުން. އެއީ އޭރު އަޅުގަނޑުގެ ވިސްނުން ހުންނަ ގޮތް. ދެން ހަމައެއާއެކު، އަޅުގަނޑުވެސް ހަމަ ބޭނުންވޭ ރީތި އެއްޗެހި ލާން. ހަމަ އެމީހުންނަށް ރީތި އެއްޗެހި ހޯދައިދިނުމުގެ ވިސްނުން ހުންނަ ގޮތަށް. ދެން އަޅުގަނޑުގެ އަމިއްލަ ޑިޒައިނަށް އަޅުގަނޑު ބޭނުންވޭ ހުންނަންވެސް. އެހެންވީމާ، ބައެއްފަހަރު އެހެން އަމިއްލައަށް ޑިޒައިންކޮށްގެން، ދެން ކޮންމެވެސް މީހަކު ލައްވައި ފައްސައިގެން އެގޮތަށްވެސް ލައި އުޅުނިން. އެއީ ހަމަ ތަފާތު ކަންތައްތައް ކުރާހިތްވަނީ. އެކި ގިނަ ކަންތައްތައް ކުރާހިތްވަނީ ދެން އަޅުގަނޑު.\nމަންޑޭ ޓައިމްސްއަށް ދެއްވާފައި އޮތް އިންޓަވިޔުގައި ވިދާޅުވެފައި އެބައޮތް، އެންމެ ބޮޑު ފިއަރއެއްގެ ގޮތުގައި، ނުވަތަ އެންމެ ބޮޑަށް ޖެހިލުންވެވަޑައިގަންނަވާ ކަމެއްގެ ގޮތުގައި ފާހަގަކުރައްވަނީ ޕަރފެކްޝަނިސްޓަކަށްވުން. ހަމަގައިމުވެސް ކަންކަން ފުރިހަމަކުރެއްވުމަށްޓަކައި އެ ކުރައްވާ ކަމަކީ އެއީ ދެކެވަޑައިގަންނަވާ ގޮތުގައި ރަނގަޅު ކަމެއްގެ ގޮތުގައިތޯ ދެކެވަޑައިގަންނަވަނީ؟ އެހެންނޫނީ، ކުރިން އެ އިންޓަވިޔުގައި ވިދާޅުވިގޮތަށް ފިއަރއެއްގެ ގޮތުގައިތޯ ދެކެވަޑައިގަންނަވަނީ؟\nދެން އަޅުގަނޑު މި ފަހަރެއްގައި އެންމެ ރަނގަޅު ގޮތަށް ނުވެވެސް ގޮސްދާނެކަންނޭނގެ. އެކަމަކު އަޅުގަނޑު ގަބޫލުކުރަނީ ކޮންމެ ގޮތެއްވިޔަސް މީހަކު ކަމެއް ކުރާ ކަމަށްވަންޏާ، އެކަމެއް ކުރަންޖެހޭނީ ރަނގަޅަށް. ކިތަންމެ ރަނގަޅަކަށް ކަމެއް ކުރިޔަސް އެއިން ނުކުންނާނެ ގޯހެއް ނޯންނާނެ. އެހެންވީމާ، އަޅުގަނޑު ހަމަ އަބަދުވެސް ކޮންމެ ކަމެއް ކުރިޔަސް އަޅުގަނޑު ބޭނުން ހަމަ، ވީހާވެސް ރަނގަޅަކަށް، ވީހާވެސް ޕަރފެކްޓްކޮށް އެ ކަންތައް ކުރެވޭތޯ، އަޅުގަނޑަށް އެނގިފައި ހުންނަ މިންވަރަކުން. ދެން މިހާރު އަޅުގަނޑު ގަބޫލުކުރަނީ އަޅުގަނޑު ކަމެއް ކުރާއިރު ހަމައެކަނި އަޅުގަނޑުގެ ވިސްނުމަށް އެކަންޏެއް ނޫނޭ އަޅުގަނޑުމެން އެކަންތައް ކުރާނީ، އެއީ އަމިއްލަ ކަމެއްވިޔަސް. އަޅުގަނޑުމެންގެ ރައްޓެހިން ތިބޭނެ. މީހުން ތިބޭނެ. ހެޔޮއެދޭ މީހުން ތިބޭނެ ކޮންމެ މީހެއްގެވެސް. އެހެންވީމާ، މީހުންނާވެސް ވާހަކަ ދައްކާފައި، އެންމެ ރަނގަޅުގޮތް ކަމުގައި ހޯދަން. އެހެންވީމާ، އަޅުގަނޑު އެކްސްޕެކްޓް ކުރަން، އެހެން މީހުންގެ ފަރާތުންވެސް ހަމަ އެގޮތަށް އަޅުގަނޑު ދެކެނީ. އަޅުގަނޑު ބޭނުންވޭ، މީހަކު ކަމަކު ބުނެފި ކަމަށްވަންޏާ، އެދިއްޖެ ކަމަށްވަންޏާ، ވީހާވެސް ރަނގަޅަކަށް އެކަމެއް ކޮށްދެވޭތޯ މަސައްކަތް ކުރަން. އެހެންވީމާ، އެއީ އަޅުގަނޑު އޭގައި ދެކޭގޮތަކީ.\nވަރަށް ފިޓްކޮށް ހުންނަވާ ބޭފުޅެއްގެ ގޮތުގައި އަޅުގަނޑުމެންނަށް ފާހަގަކުރެވެނީ. މަނިކުފާނު އެއްވެސްވަރަކަށް ކުޅިވަރު ކުޅުއްވާ، ކަސްރަތު ކުރައްވާ އުޅުއްވަންތޯ.\nއަޅުގަނޑު ކުރީގައި ކުޅެން. އަޅުގަނޑު ސްކޫލްގައި އުޅުނުއިރުގައި ދެން އަޅުގަނޑު މުޅިން ހަމަ ކުޅިވަރުގައި، އަޅުގަނޑުގެ ގިނަ ވަގުތުތައް ހޭދަކުރެވިފައި ހުރީ ފުޓްބޯޅައާއި ކްރިކެޓް ކުޅުމުގައި. ދެން އެކަމަކު، ދެން އަދި ރިޒޯޓުގައި އޭރުގައި އަޅުގަނޑު ވޯޓަރ ސްޕޯޓްސްއާއި، އެގޮތަށްވެސް އަޅުގަނޑަށް ވަރަށް ގިނަ ވަގުތުތަކެއް. އެހެންނަމަވެސް، މިހާރު އެގޮތަކަށް ވަގުތެއް ނުލިބޭ. އެހާ ރެގިއުލަރކޮށް ކުޅިވަރާއި އެ ކަންތައްތަކުގައި. އެހެނެއް ދެން އަޅުގަނޑަކަށް ނޫޅެވޭ. އެކަމަކު ދެން، އަޅުގަނޑު ގަބޫލުކުރަނީ އަޅުގަނޑުމެން އަބަދުވެސް ކަސްރަތާއި ކުޅިވަރާ އެއީ އަޅުގަނޑުމެންގެ ޑެއިލީ ލައިފްގައި އެ އޮންނަންޖެހޭނެ ކަމަށް. އެހާ ރެގިއުލަރ ނުކުރެވުނު ނަމަވެސް، އަޅުގަނޑުވެސް ވިސްނަން އަބަދުވެސް ފުރިހަމަ ޞިއްޙަތެއްގައި ހުރުމަށްވުރެ މުހިންމު ކަމެއް، އެއްވެސް މީހަކަށް ނޯންނާނެ. އެހެންވީމާ، އެކަމަށްޓަކައި ކަސްރަތު ކުރުމާ، އެ ކަންތައްތައް ކުރުމަކީ އެއީ ކޮންމެވެސް މިންވަރެއްގައި އަބަދުވެސް ހުންނަންޖެހޭނެ ކަމެއް.\nކިތަންމެ ބުރަކޮށް އުޅުއްވި ކަމުގައިވިޔަސް، ޢާއިލާއަށް ވަގުތު ދެއްވާނެ. ކިތައް ބޭފުޅުން އެބަ ތިއްބެވިތޯ.\nއަޅުގަނޑުގެ ތިން ފިރިހެން ކުދިން.\nކިހާވަރަކަށް ގޭތެރޭގެ ކަންކަމުގައި އަނބިކަނބަލުންނާއި އަދި ހަމަ އެހެންމެ ބޭފުޅުންނާ އެކީގައި ކަންކަމުގައި ބައިވެރިވެވަޑައިގެން، އެކަންކަމުގައި ކިހާވަރަކަށް އުޅުއްވަންތޯ؟\nދެން މި، އާންމުކޮށް އަޅުގަނޑު އުޅުނުގޮތާއި މިހާރާއި މިވަގުތާ ދެން ތަފާތު. އަޅުގަނޑު ގަބޫލުކުރަނީ އަޅުގަނޑުމެން ހަމަ ގޭތެރޭގައި ކުދީންގެ ކަންތައްތަކުގައި ހަމަ އެ އެހީތެރިކަން އޮންނަން އެބަޖެހޭ ކަމަށް. އަދި މަސައްކަތުގައި އުޅެފައި އައިސްވެސް ކުދިން ރަނގަޅު ގޮތުގައި ދަރީން ބޮޑު މި ކުރެވެނީ ހަމަ ކުދީންނަށް އަޅައިލާ، ކަންތައްތައް ރަނގަޅަށް ކޮށްދީގެން، މަންމަވެސް ބައްޕަވެސް. އެއީ އަޅުގަނޑު ގަބޫލުކުރާގޮތަކީ. އަޅުގަނޑުގެ އެކަމުގެ ހިއްސާ އެވަރަށް އޮންނަންޖެހޭނެ ކަމަށް އަޅުގަނޑު ގަބޫލުކުރަނީ. ދަރީންގެ ހުރިހާ ކަމެއްގައިވެސް. ސްކޫލްގެ ކަންތައްތަކާއި، އަދި ގޭތެރޭގެ ކަންތައްތަކުގައި. އެހެންވީމާ، އެގޮތަށްވެސް އަޅުގަނޑު ބަލަން، އަޅުގަނޑަށްވީ މިންވަރަކުން ވީހާވެސް ގިނަ ވަގުތެއް ދަރީންނަށްޓަކައި، ދަރީންނާއެކު ހޭދަކުރެވޭތޯ. ދެން މިހާރު މި ވަގުތު އެ ކަންތައްތައް ކުރިޔާ ތަފާތުކޮށް. އެހެންނަމަވެސް މި ވަގުތުވެސް އަޅުގަނޑު ބަލަން އަބަދުވެސް ވަގުތުދޭން.\nމިއަދު ތިޔަ ހުންނެވީ، އަޅުގަނޑުމެންގެ ރާއްޖޭގެ ރައީސުލްޖުމްހޫރިއްޔާގެ ނައިބުގެ މަގާމުގައި. ދެން ހަމަ އަޅުގަނޑުގެވެސް ހިތުގައި އުފެދޭ ސުވާލެއް. އަދި ހަމައެހެންމެ، ވަރަށް ގިނަ ރައްޔިތުންގެވެސް ހިތުގައި އުފެދޭނެ ސުވާލެއް، މުސްތަޤްބަލުގައި ދެން މަނިކުފާނު ކުރައްވާނީ ކޮން މަސައްކަތެއްތޯ. ސިޔާސީ ޙަޔާތްޕުޅު އެހިސާބުން ދެން ނިންމަވައިލައްވާނީތޯ. ނުވަތަ ކޮން ގޮތަކަށްތޯ ކުރިއަށް ގެންދަވާނީ؟\nއަޅުގަނޑު ގަބޫލުކުރަނީ އަބަދުވެސް ޤައުމާއި، ރައްޔިތުންނާއެކު މަސައްކަތްތަކެއްގައި އުޅެވޭނެކަމަށް. ޤައުމަށް ޚިދުމަތްކޮށްދެވޭނެ ކަމަށް. އިޖުތިމާޢީ ކަންތައްތަކުގައި އުޅެވޭނެކަމަށް. އެ އަޅުގަނޑު ގަބޫލުކުރަނީ. ކޮންމެ މަގާމެއްގައި މީހަކު ހުއްޓަސް. އަޅުގަނޑަކީ އެއްވެސް ގޮތަކަށް ކަންކަމަށް ކޮންމެހެން ތައްޔާރުވާން. އެތައް އަހަރެއްގެ ތައްޔާރީތަކަށް، އެގޮތަށް ވިސްނާ މީހެއް ނޫން. އަޅުގަނޑު އެހެނެއް ނުވިސްނަން އެއްގޮތަކަށްވެސް. ކޮންމެ ކަމެއްގައި އުޅުނަސް، ޤައުމަށްޓަކައި ޒުވާނުންނާއި ރައްޔިތުންނާ އެއްކޮށް މަސައްކަތްތަކެއްގައި އުޅެވޭ ކަމަށްވަންޏާ، އަޅުގަނޑަށް ހީވަނީ އެއީ ރަނގަޅުހެން.\nއެހެންވީމާ، އަޅުގަނޑު ދެކެނީ އަޅުގަނޑުގެ ކުރިއަށް އޮތް ދުވަސްތައްވެސް އަޅުގަނޑު ހަމަ ޤައުމުގައި އަޅުގަނޑު އުޅެން ބޭނުންވަނީ އަޅުގަނޑުގެ ހަމަ ރައްޓެހިންނާއި އަދި މުޅި ޒުވާނުންނާއި ރައްޔިތުންނާއެކު. އަޅުގަނޑަށް ޢާއިލާއާއެކީ އުޅެވޭނެ. އެއީ އަޅުގަނޑު އޭގައި ދެކޭގޮތަކީ.\nކޮބައިތޯ ނިންމާލުމުގެ ކުރިން އަޅުގަނޑުމެންގެ ރައްޔިތުންނަށް، އަދި ވަކިން ޚާއްޞަކޮށް، ހޭޔަންބޯ ޕްރޮގްރާމް ބައްލަވަން ތިއްބެވި ބެލުންތެރިންނަށް ދެއްވަން ބޭނުންފުޅުވާ މެސެޖަކީ.\nއާދެ، އަޅުގަނޑުގެ މެސެޖަކީ، އަޅުގަނޑުމެންގެ ތެރެއިން ހަމަ ކޮންމެ މީހަކުވެސް އެބަޖެހޭ، ޤައުމަށްޓަކައި، ޤައުމުގައި ހިނގާ ކޮންމެ ކަމަކީ އެއީ އެންމެންގެ ކަމެއްގެ ގޮތުގައި އަޅުގަނޑުމެން ދެކެން އެބަޖެހޭ. ޚާއްޞަކޮށް ޒުވާނުން، އަންހެން ބޭފުޅުން ވަރަށް އެކުއެކީގައި އަޅުގަނޑުމެންނަށް މަސައްކަތް ކުރެވެން އެބަޖެހޭ. މިއަދުގެ މި ސަރުކާރަކީވެސް އަޅުގަނޑުމެން ގަބޫލުކުރަނީ އެއީ ރައްޔިތުން ހަމަ. އެހެންވީމާ، އެންމެން އެކުގައި، އެންމެންގެ ޤައުމު ކުރިއެރުވުމަށްޓަކައި މަސައްކަތް ކުރަން އެބަޖެހޭ. އެނޫންގޮތަކަށް އަޅުގަނޑަކަށް ގަބޫލެއްނުކުރެވޭ، އަޅުގަނޑުމެން ބޭނުންވާ ހިސާބަށް އަޅުގަނޑުމެންނަށް ދެވޭނެހެނެއް.\nއެހެންވީމާ، އަޅުގަނޑުގެ އިލްތިމާސެއް، ޚާއްޞަކޮށް ޒުވާނުންނަށްވެސް. އަޅުގަނޑުމެންނަކީ އުފެއްދުންތެރި ޤައުމަށް ތެދުވެރި އަމާނާތްތެރި އަދި ޒިންމާދާރުކަމާއެކު ޢާއިލާއާއިގެން ކުރިއަށް ދެވޭނޭފަދަ ބަޔަކަށް ވުމަށްޓަކައި ގަދައަޅައި މަސައްކަތް ކުރަން.\nދެން، އަޅުގަނޑުގެ އުންމީދަކީ އިރާދަކުރެއްވިއްޔާ އަޅުގަނޑުމެންނަށް މި އާ އަހަރު ފެށުމާއެކު އަޅުގަނޑުމެން އާ ޢަޒުމްތަކަކާއެކު، އަޅުގަނޑުމެންގެ އާ ޑްރީމްތައް ރިއަލައިޒް ކުރުމަށްޓަކައި ގިނަގުނަ މަސައްކަތްތަކެއް ކުރެވިގެންދާނެ ކަމަށް. އަޅުގަނޑުމެންނަށް މި އަހަރަކީ އަދި ބާއްޖަވެރި އަހަރެއްގެ ގޮތުގައި ވެގެންދާނެ. އެއީ އަޅުގަނޑުގެ ދުޢާއަކީ.\nވަރަށް ބޮޑަށް ޝުކުރިއްޔާ. އަޅުގަނޑުމެންގެ ހޭޔަންބޯ ޕްރޮގްރާމަށް ވަގުތުކޮޅެއް ހުސްކޮށްލައްވައިދެއްވިކަމަށްޓަކައި. ވަރަށް ބުރަކޮށް އުޅުއްވަމުންވެސް ހަމަ މި ޕްރޮގްރާމަށް އަޅުގަނޑުމެންނަށް ވަގުތުކޮޅެއް ހުސްކޮށްލައްވައިދެއްވުމަކީ އަޅުގަނޑުމެންނަށްވެސް ލިބުނު ވަރަށް ބޮޑު އުފަލެއް. ދެން ހަމަ އެއާއެކީގައި، އިޖުތިމާޢީ ގޮތުން އަޅުގަނޑުމެންގެ ރާއްޖެއަށް ކޮށްދެއްވާފައިވާ ޚިދުމަތްތަކަކީ، އެތައް ދުވަހެއް، އެތައް އަހަރުތަކެއްވަންދެން އަޅުގަނޑުމެންގެ ޤައުމުގެ ރައްޔިތުން ހަމަ އެކަމުގެ ވާހަކަ ދައްކާނެ ޚިދުމަތްތަކެއް ކަމާމެދަކު ޝައްކެއްނެތް. ދެން އެއާއެކީގައި، މިހާރުވެސް އަޅުގަނޑުމެންގެ ޤައުމަށް ތިޔަ ގެންދަވަނީ ޚިދުމަތް ކުރައްވަމުން. އަޅުގަނޑުމެންގެ އުންމީދަކީ ހަމަ މަނިކުފާނު ތިޔަ އެދިވަޑައިގެންނެވި ކަންތައްތައް، އުންމީދު ކުރެއްވި ކަންތައްތައް ހާސިލުވެގެން ދިޔުން.


Olevel Aai Alevel Imthihaanuthah Thaavalu Kohffaivaa Gothah Raajjeygai Kuriah Dhaane - Education - Vaguthu\n2021 ވަނަ އަހަރު މެއި/ޖޫން ގައި ބޭއްވުމަށް ހަމަޖެހިފައިވާ ކެމްބްރިޖް އަދި އެޑެކްސެލް ގެ އިމްތިހާނުތައް ތާވަލުކޮށްފައިވާ ގޮތަށް ރާއްޖޭގައި ކުރިއަށް ދާނެ ކަމަށް އެޑިއުކޭޝަން މިނިސްޓްރީން ވިދާޅުވެއްޖެ އެވެ.\nއެޑިއުކޭޝަން މިނިސްޓްރީން މިހެން ވިދާޅުވެފައި ވަނީ ޖޫން މަހު ފެށުމަށް ހަމަޖެހިފައިވާ ޖީސީއެސްއީ އާއި އޭލެވެލް އިމްތިހާން ކޮވިޑް-19 އާ ގުޅިގެން މި އަހަރު ނުބާއްވަން ނިންމިކަން އިންގްލޭންޑުން އިއުލާނު ކުރުމާއި ގުޅިގެން ކުރެއްވި ޓްވީޓެއްގައެވެ.\nމި އަހަރުގެ މޭއި ޖޫންގައި އޮންނަ ކެމްބްރިޖް އިމްތިހާނުގައި ރާއްޖޭގެ 1529 ކުދިން ބައިވެރިވާނެ އެވެ.\nކޮވިޑް-19 އާ ގުޅިގެން ރާއްޖޭގައި ކޮންމެ އަހަރަކު ބާއްވަމުން ގެންދާ އޮކްޓޯބަރު އަދި ނޮވެމްބަރު އޯލެވެލް އިމްތިހާނު 2020 ވަނަ އަހަރު ބާއްވާފައެއް ނުވެއެވެ. އަދި ކޮވިޑް-19 އާ ގުޅިގެން 2020 ވަނަ އަހަރުގެ ފުރަތަމަ ޓާމްގެ ކިޔެވުން ނިމިފައިވަނީ ޑިސެންބަރު މަސް ތެރޭގައެވެ.\nމިހާރު ތާވަލުކޮށްފައިވާގޮތުން އޯލެވެލް އަދި އޭލެވެލް އިމްތިހާނުތައް އޮންނާނީ މި އަހަރުގެ މެއި ޖޫން ގައެވެ.\nއޭލެވެލް އިމްތިހާނުތަކަށް ބަލާއިރު، މިދިޔަ އަހަރުގެ މެއި، ޖޫންގައި ބާއްވަން ތާވަލު ކުރި އޭލެވަލް އިމްތިހާނުތައް ކޮވިޑް-19 އާ ގުޅިގެން ބަދަލު ކޮށްފައި ވަނީ އޮކްޓޯބަރ ނޮވެމްބަރ އަށެވެ.\nރާއްޖޭގައި މިހާރު ކޮވިޑް-19 ޖެހޭ މީހުންގެ އަދަދުތައް މަދުވެފައިވާއިރު، ރާއްޖޭގެ ހުރިހާ ސްކޫލެއްގައި ދެވަނަ ޓާމްގެ ކިޔެވުން ފެށުމަށް ދަނީ ތައްޔާރުވަމުންނެވެ. އެގޮތުން އަންނަ އާދީއްތަ ދުވަހު ސްކޫލްތަކުގެ ކިޔެވުން އަލުން ފަށާނެ އެވެ.\nޖެނުއަރީ 6, 2021 23:52\nމިނިސްޓަރޫ އޯލެވެލް އޭލެވެލް އިންތިހާންމިހާރު ތައްޔާރުކުރަނީ މިރާއްޖެއިންތޯ\nޖެނުއަރީ 7, 2021 00:48


އެމްއެމްޕީއާރުސީގެ ޚިޔާނާތުގެ ފައިސާ ހޯދުމަށް3ކުންފުންޏެއްގެ މައްޗަށް ދައުވާކުރަނީ އެމްއެމްޕީއާރުސީގެ ޚިޔާނާތުގެ ފައިސާ ހޯދުމަށް3ކުންފުންޏެއްގެ މައްޗަށް ދައުވާކުރަނީ\nއެމްއެމްޕީއާރުސީގެ ޚިޔާނާތުގެ ފައިސާ ހޯދުމަށް3ކުންފުންޏެއްގެ މައްޗަށް ދައުވާކުރަނީ\nއެމްއެމްޕީއާރުސީގެ މެނޭޖިންގ ޑިރެކްޓަރ ޠައްޔިބު މުޙައްމަދު - ފޮޓޯ: ޢަލީ ނަޞީރު/ޕީއެސްއެމް ނިއުސް\nމޯލްޑިވްސް މާކެޓިންގ އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ)ގެ ޚިޔާނާތާއި ގުޅުންހުރި ފައިސާ ހޯދުމަށް ތިން ކުންފުންޏެއްގެ މައްޗަށް ދައުވާ އުފުލާފައިވާކަމަށް އެކުންފުނިން ހާމަކޮށްފިއެވެ.\nރައްޔިތުންގެ މަޖިލީހުގެ މާލިއްޔަތު ކޮމިޓީގައި ވާހަކަ ދައްކަވަމުން އެމްއެމްޕީއާރުސީގެ މެނޭޖިންގ ޑިރެކްޓަރ ޠައްޔިބު މުޙައްމަދު ވިދާޅުވީ، ޑޮލަރުގެ މުޢާމަލާތްކުރުމުގެ ނަމުގައި އެމްއެމްޕީއާރުސީން ތިން ކުންފުންޏަކަށް ފައިސާ ދޫކޮށްފައިވާކަމަށެވެ. އަދި އެ ފައިސާތައް އަނބުރާ އެމްއެމްޕީއާރުސީއަށް ހޯދުމަށް ޝަރީޢަތަށް ހުށައަޅާފައިވާކަމަށް ޠައްޔިބު ވިދާޅުވިއެވެ.\nއެމްއެމްޕީއާރުސީގެ ޚިޔާނާތުގެ ފައިސާގެ ޢަދަދު 1.3 ބިލިއަން ޑޮލަރަށް އަރައެވެ. އެމްއެމްޕީއާރުސީއަށް ލިބެންޖެހޭ ފައިސާގެ ތެރެއިން ބޮޑު ބައެއް އެސް.އޯ.އެފްގެ އެކައުންޓަކަށް ޖަމާކުރުމަށްފަހު، ދެން އެންމެ ގިނަ ފައިސާ ޖަމާކޮށްފައިވަނީ މިލޭނިއަމް ކެޕިޓަލްއާއި މޮންޓަލިއަން އިންޓަރނޭޝަންލް ކުންފުނީގެ އެކައުންޓަށްކަމަށް އޭސީސީން ނެރުނު ތަޙްޤީޤީ ރިޕޯޓުން ވަނީ ހާމަވެފައެވެ. ކޮމިޓީގައި ވާހަކަފުޅު ދައްކަވަމުން ޠައްޔިބު ވިދާޅުވީ އެމްއެމްޕީއާރުސީއަށް ލިބެންޖެހޭ ފައިސާގެ ތެރެއިން މިހާތަނަށް އެއްވެސް ފައިސާއެއް ލިބިފައިނުވާކަމަށެވެ.


SunOnline: Thayaaree haalathehgai oiy namaves premier league fesheyne kamuge yageen kameh neih\nތައްޔާރީ ހާލަތެއްގައި އޮތް ނަމަވެސް ޕްރިމިއާ ލީގު ފެށޭނެ ކަމުގެ ޔަގީންކަމެއް ނެތް\nޢަބްދުﷲ އައިމަން 23 May 2020, 10:30\nއިނގިރޭސި ޕްރިމިއާ ލީގުގައި ލިވަޕޫލަށް ކޮޅަށް ލަނޑެއް ޖެހުމަށްފަހު އާސެނަލްގެ ކުޅުންތެރިން އުފާފާޅުކުރަނީ --- ފޮޓޯ/ އޭޕީ\nކޮރޯނާ ވައިރަސް، ކޮވިޑް-19 ގެ ސަބަބުން ހުއްޓުމަކަސް އައިސްފައި އޮތް އިނގިރޭސި ޕްރިމިއާ ލީގު އަލުން ފެށުމަސް ކުލަބުތަކުން ތައްޔާރުވަމުން އައި ނަމަވެސް ލީގު އަލުން ފެށޭނެ ކަމުގެ ޔަގީންކަމެއް އަދިވެސް ނުލިބޭކަމަށް ލީގު އިންތިޒާމް ކުރާ ބޯޑުން ބުނެފި އެވެ.\nހަލުވިކަމާ އެކު ފެތުރެމުންދާ ކޮރޯނާވައިރަހުން ރައްކާތެރިވުމަށް އަޅާފައިވާ ފިޔަވަޅުތަކާ އެކު ޔޫރޮޕް ފުޓުބޯޅަ މެދުކަނޑާލީ މިދިޔަ މާޗު މަހުގެ ކުރީކޮޅު އެވެ. އެއަށްފަހު ގައުމުތަކުގެ ލޮކްޑައުން މަހުން މަހަށް އިތުރުވަމުން ދިއުމާ ގުޅިގެން ބައެއް ގައުމުތަކުގެ ފުޓުބޯޅަ ސީޒަންތައް ވަނީ ކެންސަލް ކޮށްފަ އެވެ.\nނަމަވެސް ސްޕެއިނާއި، އިޓަލީ އަދި އިނގިރޭސިވިލާތުގެ އިތުރުން ޖަރުމަނުން ފުޓުބޯޅަ ސީޒަން ކުރިއަށް ގެންދާނެ ކަން މީގެ ކުރިން އިއުލާން ކޮށްފައިވާ އިރު އެންމެ ފުރަތަމަ ލީގު ފެށީ ޖަރުމަނުންނެވެ. އެއާއެކު އިޓަލީންނާއި، ސްޕެއިނުގެ ކުލަބުތަކަށް ރަސްމީކޮށް ޕްރެކްޓިސް ކުރުމުގެ ހުއްދަ ވަނީ ދީފަ އެވެ. އަދި މި މަހު ފަހު ކޮޅު ނުވަތަ ޖޫން ފެށޭހާ ތަނުގައި ލީގު އަލުން ފެށޭވަރު ވާނެކަމަށް ވަނީ ލަފާ ކޮށްފަ އެވެ.\nނަމަވެސް ވައިރަސް ފެތުރުން އަދިވެސް ކޮންޓްރޯލް ނުވެ ހާލަތު އިތުރަށް ގޯސްވެދާނެ ކަމުގެ ބިރު އޮތުމާއެކު ޕްރިމިއާ ލީގު ފެށިދާނެތޯ ވަނީ ސުވާލު އުފެދިފަ އެވެ. ގިނަބަޔަކަށް އެކަމުގައި ޝައްކުތަކެއް އުފެދުނީ މިދިޔަ ހަފުތާގެ ތެރޭގައި ވައިރަހަށް ޓެސްޓް ކުރި ޕްރިމިއާ ލީގުގެ ހުރިހާ އޮފިޝަލުންނާއި، ކުޅުންތެރިން ޓެސްޓް ކުރުމުގައި ހަ މީހަކު ވައިރަހަށް ޕޮޒިޓިވް ވުމުންނެވެ.\n"ޕްރިމިއާ ލީގު އަލުން ފެށުމަށްޓަކައި، ހަރުކަށި ފިޔަވަޅުތަކެއް އަޅައިގެން ކުލަބުތަކުގެ ޕްރެކްޓިސްތައް ކުރިއަށް ގެންދިއުމުގެ މަސައްކަތް މިކުރަނީ، މިކަމުގައި ރިސްކް އޮތް ނަމަވެސް ވީހާވެސް ރައްކާތެރިގޮތަކަށް ކަންކަން ކުރުމަށް ބާރު އަޅައިގެން ކުރިއަށް ގެންދިއުމަށް ހުރިހާ ކުލަބަކަށް ވެސް ވާނީ އަންގާފަ." ޕްރިމިއާ ލީގުގެ އިންތިޒާމީ ކޮމިޓީގެ މެމްބަރަކު ބުނެފައިވެ އެވެ.\nޕްރިމިއާ ލީގުގެ ކުލަބުތަކަށް މިހާރު ޓްރެއިނިންގް ފެސިލިޓީޓައް ބޭނުން ކުރުމުގެ ހުއްދަ ދީފައިވާ އިރު ޖޫން މަހުގެ 12 ވަނަ ދުވަހު ލީގު ފެށޭވަރު ވާނެ ކަމަށް އެގައުމުގެ ބޮޑު ވަޒީރު ބޯރިސް ޖޯންސަން ވަނީ ދާދި ފަހުން ވިދާޅުވެފަ އެވެ. އެކަމަކު މިފަހުން ކުރި ޓެސްޓްތަކުގެ ނަތީޖާތަކަށްފަހު ބައެއް ކުލަބުތަކާއި، ކުޅުންތެރިން ވަނީ މިހާލަތުގައި ޕްރެކްޓިހަށް ނުކުންނަން ބޭނުން ނުވާ ކަމަށް ބުނެފަ އެވެ.\n"ލީގު ފެށޭނެ ކަމުގެ އުންމީދު އެބައޮތް. އެކަމަކު ޔަގީންކަމެއް ނެތް. ކޮންމެ ހާލަތަކަށް ވެސް ތައްޔާރުވަމުން މިއަންނަނީ." ޕްރިމިއާ ލީގުގެ އިންތިޒާމީ ކޮމިޓީން ބުނެފައިވެ އެވެ.


މި އިދާރާގެ ވަށާފާރާއި، ނަލަފިލާ ބަދަލުކުރުމާއި މެސްރޫމްގެ ކިޗަންބައި އަދި ކައުންޓަރު ހެދުމުގެ މަސައްކަތް ކޮށްދޭނެ ފަރާތެއް ހޯދަން ކުރި ނަންބަރު: (IUL)298/2019/47 އިޢުލާނާއި ގުޅިގެން އެދެވިގެންވާ އަދަދަކަށް އަންދާސީހިސާބު ހުށަހަޅާފައި ނުވާތީ އެ އިޢުލާން ބާޠިލްކޮށް އަލުން އެމަސައްކަތްތައް ކުރުމަށް އިއުލާންކުރަމެވެ.\nމި މަސައްކަތް އަމިއްލަ ތަކެތީގައި ކުރުމަށް ޝައުގުވެރިވެލައްވާ ފަރާތްތަކުން 08 އޮކްޓޫބަރު 2019 ވާ އަންގާރަ ދުވަހުގެ 11:00ށް މި އިދާރާއަށް ދުރުވެ މައުލޫމާތު ސާފުކުރުމަށްފަހު 15 އޮކްޓޫބަރު 2019 ވާ އަންގާރަ ދުވަހުގެ 11:00ށް މި އިދާރާއަށް ދުރުވެ އަންދާސީ ހިސާބު ހުށަހެޅުއްވުން އެދެމެވެ. މައުލޫމާތު ސާފުކުރުމަށް ހާޟިރުވާ ފަރާތަކަށް މައުލޫމާތު ސާފުކުރެވޭނީ އެއްފަރާތައް ކަމުގައި ދެންނެވީމެވެ. އަދި މައުލޫމާތު ސާފުނުކުރާ ފަރާތްތަކަށް އަންދާސީ ހިސާބު ހުށަނޭޅޭނެ ވާހަކަވެސް ދެންނެވީމެވެ.\nސުންގަޑި: 08 އޮކްޓޫބަރު 2019 1100\n- އިދާރާގެ ބައެއް މަރާމާތާއި ގުޅޭ


Addu City gai fathuruverikan kuri eruvumaa gulheygothun minister mashvaraakurahvaifi Addu City gai fathuruverikan kuri eruvumaa gulheygothun minister mashvaraakurahvaifi\nއައްޑޫ ސިޓީގައި ފަތުރުވެރިކަން ކުރިއެރުވުމާ ގުޅޭގޮތުން މިނިސްޓަރ މަޝްވަރާކުރައްވައިފި\nޓޫރިޒަމް މިނިސްޓަރ އައްޑޫސިޓީ ކައުންސިލާއި ބައްދަލު ކުރައްވަނީ / ފޮޓޯ: ޕީއެސްއެމް-އައްޑޫ މީޑިއާ ސެންޓަރ\nއައްޑޫގައި ފަތުރުވެރިކަން ތަރައްޤީކޮށް ފުޅާ ކުރުމާ ގުޅޭ ގޮތުން އައްޑޫސިޓީ ކައުންސިލާއެކު ޓުއަރިޒަމް މިނިސްޓަރ ޢަލީ ވަހީދު މަޝްވަރާ ކުރައްވައިފިއެވެ.\nއައްޑޫ ސިޓީ ކައުންސިލާއެކު ޓުއަރިޒަމް މިނިސްޓަރ މި މަޝްވަރާތައް ކުރައްވާފައިވަނީ އެމަނިކުފާނު، އައްޑޫ ސިޓީއާއި އާއި ފުވައްމުލަކު ސިޓީއަށް ކުރައްވާ ދަތުރުފުޅުގައި މިއަދި އައްޑޫ ސިޓީއަށް ވަޑައިގެންނެވެ.\nއައްޑޫ ސިޓީ ކައުންސިލާއެކު މިނިސްޓަރ ބޭއްވެވި މި ބައްދަލު ވުމުގައި، ސިޓީ ކައުންސިލުން ވަނީ އައްޑޫ ސިޓީގައި ފަތުރުވެރިކަން ކުރިއެރުވުމަށް ހުރި ގޮންޖެހުންތައް މިނިސްޓަަރާއި ހިއްސާ ކުރައްވާފައެވެ.\nމި ބައްދަލުވުމުގައި މިނިސްޓަރ ދެއްކެވި ވާހަކަފުޅުގައި، އައްޑޫ ސިޓީގައި ފަތުރުވެރިކަން ފުޅާ ކުރުމަށް އެއަރޕޯޓު ޓާމިނަލް އިތުރަށް ތަރައްޤީ ކުރަން ޖެހިފައިވާކަން ވަނީ ފާހަގަކުރައްވާފައެވެ. އަދި އައްޑޫއަށް ސަފާރީ ތަކުގައި އަންނަ ފަތުރުވެރިންގެ ކަންކަން ވެސް ކައުންސިލްގެ ބެލުމުގެ ދަށުން ކުރިއަށް ގެންދެވޭނެ އިންތިޒާމެއް ހަމަޖެއްސުމަށް މިނިސްޓަރ ވަނީ މަޝްވަރާ ކުރައްވާފައެވެ.\nމީގެއިތުރުން ކޮންމެ އަތޮޅެއްގައިވެސް ޕިކްނިކް އައިލެންޑެއް ތަރައްޤީ ކުރެއްވުމުގެ ވިސްނުން ސަރުކާރުގެ ހުރިކަން ފާހަގަ ކުރައްވާ އައްޑޫގައިވެސް ޕިކްނިކް އައިލެންޑެއް ތަރައްޤީ ކުރެއްވުމާ ގުޅޭގޮތުން މިނިސްޓަރ ވަނީ މަޝްވަރާ ކުރައްވާފައެވެ. އަދި ހަންކެޑެ ސަރަހައްދު ތަރައްޤީ ކުރުމަށް ފަށާފައިވާ ޕޮރޮޖެކްޓާމެދު ވަކި ގޮތެއް ވަރަށް އަވަހަށް ނިންމަވާނެ ކަމުގެ އިޝާރާތެއްވެސް މިނިސްޓަރ ވަނީ ދެއްވާފައެވެ.\nއައްޑޫސިޓީއަށް ޓުއަރިޒަމް މިނިސްޓަރ ކުރައްވަމުން ގެންދަވާ މިދަތުރުފުޅުގައި އައްޑޫ ސިޓީގައި ފަތުރުވެރިކަމާ ގުޅުންހުރި ވިޔަފާރިވެރިންނާއި ބައްދަލު ކުރެއްވުމާއި، އައްޑޫ ސިޓީގެ ފަތުރުވެރިކަމާގުޅޭ ތަންތަނަށް ޒިޔާރަށް ކުރެއްވުމަށްވެސް ވަނީ ހަމަޖެހިފައެވވެ.


ވަރުބަލިކަން އިހުސާސްނުވެ ރޯދަޔަށް ހުންނާނީ ކިހިނެއް؟ | Jazeera\tވަރުބަލިކަން އިހުސާސްނުވެ ރޯދަޔަށް ހުންނާނީ ކިހިނެއް؟ - Jazeera\nވަރުބަލިކަން އިހުސާސްނުވެ ރޯދަޔަށް ހުންނާނީ ކިހިނެއް؟\nސަދާ ސައީދު May 4, 2019 73 views0\nއަހަރެމެންގެ މުޖުތަމައުގައި ގަބޫލުކުރެވިފައިވާ ގިނަ ކުށްހީތަކެއް ވެއެވެ. އެ ގޮތުން ގިނަ ބަޔަކު ދެކޭ ގޮތުގައި ބަންގި ދޭ ވަގުތާއި ކައިރިކޮށް "ހައިބަނޑަށް" ކާލުމުން އަނެއް ދުވަހު ރޯދަޔަށް ހުރުމުން ވަރުބަލިކަން އިހުސާސް ކުރެވޭ ގޮތް ކުޑަވާނެއެެވެ.\nނަމަވެސް ހަގީގަތަކީ އެއްކަލަ ބަންގިދޭން މިނިޓަކަށް ވުމުން އެވަރަށް ފެން ބޮއެގެން ކައިގެން ހުރުމުންވެސް ދުވަހުގެ މެދާ ހަމަޔަށް އަންނަ އިރު ބަޑުހައިވެ ކަރުހިއްކާފައި ހުރުމެވެ.\nރޯދަޔަށް ހުރެ އެ ވަރުބަލިކަން އިހުސާސްވާން ބޭނުން ނުވާނަމަ ފުރަތަމަ ކަމަކަށް ހާރު ގަޑީގައި ގިނައިން ކެއުމަށްވުރެ ކެވޭ އެއްޗަަކާއި ބޮވޭ އެއްޗަކަށް ވިސްނާލާށެވެ. ރޯދަ ހިފައިގެން ހުންނަ ގަޑީގައި ހަށިގަނޑަށް އެންމެ ބޭނުންވާނީ ހާރުގަޑީގައި އެތެރެ ކުރެވޭ ޝުގާ ގުލުކޯޒް ކަމުގައިވީ ނަމަވެސް މިއީގިނަ ގަޑިއިރަށް ބާރު ފޯރުކޮށްދޭ މާއްދާއެއް ނޫނެވެ. އޭގެ ފަހުން ދެން ހަށިގަނޑުގެ ވަރު ދެމެހެއްޓިގެން ދާނީ ސްޓޯ ކުރެވިފައި ހުންނަ ގުލްކޯޒް (ގްލައިކޯގެން) އާއި ފެޓްސް އިންނެވެ.\nމީގެ އިތުރުން ވަރުބަލިވުމުން އެއްކިބާވުމަށް ކުރެވިދާނެ ދެތިން ކަމެއް ފާހަގަކޮށްލާނަމެވެ.\nގިނައިން ދިޔާ ތަކެތި ބޭނުން ކުރުން\nކެއުމުގައި ފެޓްގެ ބައި މަދުކުރުން\nގިނައިން ފޮނި ތަކެތި ބޭނުން ނުކުރުން\nނިދި ފުރިހަމަ ކުރުން\nރޯދަމަހުގައި ވެސް ކޮންމެ ރެޔަކު މަދުވެގެން 8-6 ގަޑިއިރާ ދެމެދުގެ މިންވަރަކަށް ނިދި ފުރިހަމަކުރެވޭތޯ ބަލާށެވެ. މުޅި ރޯދަމަހުގެ ރޭގަނޑު ހޭލައި ކުޅިވަރާ މަޖަލުގައި ނުނިދާ ހޭދަކުރުމުން، ދުވާލުގެ ވަގުތުތަކުގައި ތާއްޔާޖެހުމާއި، ބޮލުގައި ރިހުން ފަދަ މައްސަލަތައް ކުރިމަތިވެ، ދުވާލު ކުރަންޖެހޭ މަސައްކަތްތަކަށް ބުރޫއަރާގޮތް ވެއެވެ. އެހެންކަމުން ރޭގަނޑު ނިދި ފުރިހަމަކުރުމަށް އިސްކަން ދިނުމަކީ މުހިއްމު ކަމެކެވެ.\nމަތީގައި މި ފާހަގަކޮށްލި ކަންތައް ކުރެވިއްޖެނަމަ ހަމަ ގައިމުވެސް ރޯދަ މަހުގައި އެ އިހުސާސްވާ ވަރުބަލިކަމާއި ދުރުވެވޭނެއެވެ. އަޖުމަ ބަލާލުމަށް މި ރޯދަ މަހުގައި މިކަންކަން މި ގޮތަށް ކޮށްލާށެވެ.


BML in Home Improvement Loan ah badhaluthakeh genesfi - vNews.mv\nބީއެމްއެލްއިން ހޯމް އިމްޕްރޫވްމަންޓް ލޯނަށް ބަދަލުތަކެއް ގެނެސްފި\nރިފާޢަތު Male' | 29 August 2021, 18:38\nބޭންކް އޮފް މޯލްޑިވްސްއިން ހޯމް އިމްޕްރޫވްމަންޓް ލޯނު އަދި ހޯމް އިމްޕްރީވްމަންޓް ފައިނޭންސިންއަށް ހެޔޮ ބަދަލުތަކެއް ގެނެސްފިއެވެ.\nބީއެމްއެލް އިން ބުނީ، ހިޔާ ސޯޝަލް ހައުސިންގ ސްކީމުގެ ދަށުން ފްލެޓް ލިބުނު ފަރާތްތަކަށް ފަސޭހަކާއެކު ފައިނޭންސިންގ ފޯރޮކޮށްދިނުމަށް ތައާރަފް ކުރި ހޯމް އިމްޕްރޫވްމަންޓް ލޯނާއި ހޯމް އިމްޕްރޫވްމަންޓް ފައިނޭންސިންގއަށް ހެޔޮ ބަދަލުތަކެއް ގެނެސްފައިވާ ކަމަށެވެ.\nމިގެނެވުނު ބަދަލާއެކު، ކަސްޓަމަރުންނަށް މިހާރު އިތުރު ފަރާތަކާއެކު ލޯނަށް އެދި ހުށަހެޅޭނެ ކަމަށާއި ލޯނަށް ހުށަހަޅާ ފަރާތަކީ އާމްދަނީ ލިބޭ ފަރާތަކަށް ވާންވާނެ ކަމަށް ބެންކުން ބުނެއެވެ.\nއެގޮތުން އާމްދަނީގެ ގޮތުގައި މުސާރަ، ކުލި، ވިޔަފާރިން ލިބޭ އާމްދަނީގެ އިތުރުން އެހެނިހެން އާމްދަނީ ލޯނަށް ހުށަހަޅާއިރު ބަލައިގަނެވޭނެ ކަމަށާއި، ލޯނުގައި ބައިވެރިވާ އިތުރު ބައިވެރިންނަކީ ލޯނު ނަގާފަރާތް ނުވަތަ ފްލެޓްގެ ވެރިފަރާތާއި އާއިލީގޮތުން ގުޅުންހުރި ފަރާތެއް ކަމުގައި ވާންވާނެ ކަމަށްވެސް ބެންކުން ބުނެއެވެ.\nބެންކުން ބުނީ ހޯމް އިމްޕްރޫމަންޓް ލޯނުގެ ދަށުން އައު ފްލެޓްތަކުގެ ފިނިޝިންގ އަދި ފަރުނީޗަރު ބޭނުންތަކަށް ކަސްޓަމަރުންނަށް 25،000 ރުފިޔާއިން ފެށިގެން 150،000 ރުފިޔާ އާ ހަމަޔަށް ލޯނު ދޫކުރެވޭނެ ކަމަށެވެ.\nއަދި ރަހުނަކާނުލާ ދޫކުރާ އެހެން ލޯނުތަކަށްވުރެ ކުޑަ އިންޓްރެސްޓް ރޭޓެއް ކަމަށްވާ 12 އިންސައްތަގައި ދޫކުރާ މި ލޯނު އަނބުރާ ދެއްކުމަށް5އަހަރުގެ މުއްދަތެއް ލިބޭނެ ކަމަށާއި މި ބަދަލާއެކު، ހިޔާ ފްލެޓް ލިބުން ފަރާތްތަކަށް ތައާރަފް ކުރެވުނު ލޯނުގެ އިތުރުން އަމިއްލަ ފަރާތްތަކުން ފްލެޓް އަދި ރޯހައުސް ގަނެފައިވާ ކަސްޓަމަރުންނަށް ގަނެފައިވާ ތަނުގެ ފިނިޝިންގ މަސައްކަތަށާއި ފަރުނީޗަރު ގަތުމަށް ބޭންކުން ތައާރަފްކުރި ހޯމް އިމްޕްރޫމަންޓް ލޯން ޕްލަސް ލޯނަށްވެސް ވަނީ މި ބަދަލުތައް ގެެނެވިފައި ކަމަށް ބެންކުން ބުނެއެވެ.\nމި ލޯނުގެ ދަށުން ޝަރުތު ހަމަވާ ފަރާތްތަކަށް 25،000 ރުފިޔާ އިން ފެށިގެން 300،000 ރުފިޔާ އާ ހަމަޔަށް ލޯނު ދޫކުރުމަށް ވަނީ ހަމަޖެހިފައިކަން ފާހަގަކޮށް ބެންކުން ބުނީ ލޯނުގެ ފައިސާ އަނބުރާ ދެއްކުމަށް5އަހަރުގެ މުއްދަތެއް ހަމަޖެހިފައި ވާއިރު އެއްވެސް ރަހުނެއް ބަހައްޓަން ނުޖެހޭނެ ކަމަށެވެ.\nބެންކުން ބުނީ މިލޯނުވެސް ދޫކުރުމަށް ހަމަޖެހިފައިވަނީ ރަހުނަކާނުލާ ބޭންކުން ދޫކުރާ ލޯނުތަކުގެ އިންޓްރެސްޓް ރޭޓަށް ވުރެ ދަށް އަދަދެއް ކަމަށްވާ 12 އިންސައްތައިގައެވެ.\nމިބަދަލުތައް ބީއެމްއެލް އިސްލާމިކްގެ ހޯމް އިމްޕްރޫވްމަންޓް ފައިނޭންސިންގ އަދި ހޯމް އިމްޕްރޫވްމަންޓް ފައިނޭންސިންގ ޕްލަސްއަށް ވެސް ވަނީ ގެނެވިފައެވެ.\nބޭންކް އޮފް މޯލްޑިވްސް ވިޔަފާރި ހިޔާ މަޝްރޫޢު ރާއްޖެ


އެސިސްޓަންޓް އައި.ޓީ އޮފިސަރ\nމި މަޤާމަށް އެދިލައްވާ ފަރާތްތަކުން 22 ސެޕްޓެންބަރު 2019 ވާ އަންގާރަ ދުވަހުގެ 13:30 ގެ ކުރިން މި ޓްރައިބިއުނަލްގެ ވަޒީފާއަށްއެދޭ ފޯމް ފުރިހަމަ ކުރެއްވުމަށްފަހު (ގ.ފަތުރުވެހި 03 ވަނަ ފަންގިފިލާ) އަށް ހުށަހެޅުއްވުން އެދެމެވެ.\nއެސިސްޓެންޓް ލީގަލް އޮފިސަރ(ކޮންޓްރެކްޓް)\nމި މަޤާމަށް އެދިލައްވާ ފަރާތްތަކުން 09 ސެޕްޓެންބަރު 2019 ވާ ހޯމަ ދުވަހުގެ 13:30ގެ ކުރިން މި ޓްރައިބިއުނަލްގެ ވަޒީފާއަށްއެދޭ ފޯމް ފުރިހަމަ ކުރެއްވުމަށްފަހު (ގ.ފަތުރުވެހި 03 ވަނަ ފަންގިފިލާ) އަށް ހުށަހެޅުއްވުން އެދެމެވެ.\nޑިރެކްޓަރ - އެޑްމިނިސްޓްރޭޝަން އެންޑް ފައިނޭންސް (ކޮންޓްރެކްޓް)\nމި މަޤާމަށް އެދިލައްވާ ފަރާތްތަކުން 22 އޮގަސްޓް 2019 ވާ ހޯމަ ދުވަހުގެ 13:30 ގެ ކުރިން މި ޓްރައިބިއުނަލްގެ ވަޒީފާއަށްއެދޭ ފޯމް ފުރިހަމަ ކުރެއްވުމަށްފަހު (ގ.ފަތުރުވެހި 03 ވަނަ ފަންގިފިލާ) އަށް ހުށަހެޅުއްވުން އެދެމެވެ.\nމި މަޤާމަށް އެދިލައްވާ ފަރާތްތަކުން 04 އޮގަސްޓް 2019 ވާ އާދީއްތަ ދުވަހުގެ 13:30 ގެ ކުރިން މި ޓްރައިބިއުނަލްގެ ވަޒީފާއަށްއެދޭ ފޯމް ފުރިހަމަ ކުރެއްވުމަށްފަހު (ގ.ފަތުރުވެހި 03 ވަނަ ފަންގިފިލާ) އަށް ހުށަހެޅުއްވުން އެދެމެވެ.


ކޮރޯނާ – Classifiedmv\nކޮރޯނާމިވަނީ އިންސާނުން އެކަކު އަނެކަކަށް ހަމަހަމަ ކުރުވި ، ކުލައެއް ،އިސްކޮޅެއް ، ފަޤީރު،މުއްސަޖަކަށް އަދި ރައްކާތެރިކަމަށް ބެލިނަމަވެސް އެންމެންނަށް އިޖްތިމާޢީ މެސެޖެއްފޯރުކޮށްދީފައެވެ. މިގޮތަށް ތިބެއްޖެނަމަ ދިރިއުޅުމަކީ ކިހަވަރެއްގެ އެއްޗެއްކަން އިޙްސާސްކުރެވޭނެ ފުރިހަމަ އިމްތިޙާނަކާވެސް އެކުގައެވެ.ވިޔަފާރިތައް ނިކަމެތިވެ ބައެއްފަރާތްތައް ވަޒީފާއިން ވަކިކުރިއިރު އަނެއްބަޔަކު ވަޒީފައިން ވަކިވެގޮސްފައިވަނީ އަމިއްލަ ސަލާމަތާ ރައްކާތެރިކަމަށް މާޙައުލާ ދުރައްދިއުމަށްޓަކައެވެ.\nމިއަދު ކޮންމެ މީހަކު ކޮންމެ ނިންމުމެއް ނިންމަންޖެހިފައިމިވަނީ އަމިއްލަ ފުރާނަ ސަލާމަތްކުރުމަށްޓަކައެވެ. އަމިއްލަ ނަފްސާއި ޢާއިލާތަކާއި ދޭތެރޭ މިއަދަށްވުރެބޮޑަށް ވިސްނަންޖެހިފައިވާ ދުވަސްވަރެއް މިޤަރުނުގައި އަދި އައސްފައިނުވެއެވެ. އަދި ހުރިހާ ވިސްނުމަކާއި ފިކުރަކާއި، ގޮތްހުސްވެގެންގޮސް ހެއްދެވިފަރާތަށް ނުވަތަ ކުޅަދުންވަންފަރާތަކަށް އަތްހިއްލާނުލާ މީހަކު މަދެވެ. ބޮޑެތި ޤައުމުތަކުގައި ތަނަވަސްކަމާއި، އުންމީދުންފުރިގޮސް ކޮށްފައިވާ ބޮޑެތި އިންވެސްޓްމެންޓްތައް ހުއްޓުމަކަށް އައިސް އެވިޔަފާރިތަކުގެ ވެރިން އަމިއްލައަށް މުދާހަލާކުކުރަމުންދިޔަތަން ވަނީ ފެނިފައެވެ. އަދި އެތަކެއް ބައެއްބަލަހައްޓަމުންދިޔަ ބޮޑެތި ކާރުޚާނާތަކުން މީހުން މަދުވެ އެތަންތަން ބެލެހެއްޓޭނެގޮތެއްނުވެ ކަރަންޓާއި ޓެމްޕަރޭޗަރގެ މައްސަލަދިމާވެ ގިނަ ޢަދަދެއްގެ ވިޔަފާރިވަނީ އަނދާހުލިއަށްވެފައެވެ. ޢިމްރާނީ ބޮޑެތި މަސައްކަތުގައި ކޮންކްރީޓް އެޅުމަށް އަތުރާފައިވާ ފިލާތަކާއި ދަނގަޑުތައް އަޅާނުލެވިހުރިއިރު، އޭގެ މައްޗަށް ބަރޯސާވެ ޢާމްދަނީ ހޯދުމަށް މަސައްކަތްކުރަމުންދާ އެތަކެއް ބައެއްގެ އުންމީދުތައް މިދަނީ ފެނަށް ދަމުންނެވެ.\nމިދަނޑިިވަޅުގައި އެންމެންގެ ވިސްނުމާއި ފިކުރު ހުއްޓިފައިވަނީ ސަރުކާރުގެ ނިންމުންތަކަށެވެ. ސަރުކާރުތަކުން އެންމެން ސަލާމަތްކުރުމަށް ފިޔަވަޅު އަޅަމުންދާއިރު މަދުންނަމަވެސް ބައެއްފަރާތްތަކަށް ދަނީ ބޮޑެތި އަނިޔާލިބެމުންނެވެ. . ކޮންމެ ފަރުދަކީ ޢާއިލާއަކަށް ނިޞްބަތްވާފަރާތެކެވެ. ޒަރޫރީ ބޭނުންތަކަކީ ތަރައްޤީނުވާ ގަޢުމުތަކުގައި އަބަދުމެ ހޯދަންޖެހިވާ އެއްޗެކެވެ. ޢާމުކޮށް ސަރުކާރުން ގޮވާލާގޮވާލުންތަކުގައި އެންމެނާ ގުޅޭ އަދި އެންމެނަށް އެކަށީގެންނުވާ ކަންކަން ހުރެދާނެއެވެ. އަދި ޢާއިލާތަކުގައި ތިބި އެންމެނަށް އެކަށީގެންވާގޮތުގައިގޮތުގައި އަޅާނުލެވޭ ޙާލަތުވެސް އަތުވެދާނެއެވެ. ނަމަވެސް އަމިއްލަ ފަރުދަކަށްވެސް އެފަރާތުގެ ޢާއިލާއަކަށް ނުވަތަ ދަތިޙާލުގައިޖެހިފައިވާ މީހަކަށް އެހީތެރިވުމުގައި ލިބެންޖެހޭ ޙައްގެއް ނުވަތަ ކޮންމެހެން ކުރަންޖެހޭ ކަމެއްކުރުމަށް ފުރުޞަތު އެއްކޮށް ބަންދުވެފައި އޮތުމަކީ ބަލައިގަނެވޭނެ ކަމެއްނޫނެވެ. އެހެންކަމުން ދައުލަތުގެ ބަޖެޓަކީ އެންމެން އެއްކޮއްފައިވާ ބެޖެޓެއްކަމުން ، މިފަދަ ދަނޑިވަޅުތަކުގައި ޢާމުންނަށް ސަރުކާރުގެ ޚިދުމަތްފޯރުވުމުގައިއާއި ޢާމުންނަށް މަގުދެއްކުމުގައި ދިމާވާ އެންމެބޮޑު ޢާމްދަނީއާއި ކާބޯތަކެތީގެ މައްސަލައަކީ ސަމާލުކަންދޭންޖެހޭ ކަމެކެވެ. ޢާމުރައްޔިތުންނަކީ ދައުލަތުގެ ބަޖެޓްތައް ހުސްވުމުން އަނެއްކާވެސް ޖަމާކުރަންތިބި ޢާމުރައްޔިތުންކަން ހަނދާންކޮށް ، ވީހާވެސްބޮޑަކަށް ހަމަހަމަކަމާއެކު އެހީ ފޯރުކޮށްދިނުމާއި ޤަވާޢިދުތަކާއި އެހެނިހެން ކަންކަން ތަންފީޒުކޮށް ބެހެއްޓުމަކީ މިފަދަ ދަނޑިވަޅެއްގައި ވަރަށް ކެތްތެރިކަމާއެކު ކުރަންޖެހިފައިވާ ޗެލެންޖިން މަސައްކަތެކެވެ.\nދުނިޔެއަށް މިދިމާވެފައިވާ ދަނޑިވަޅަކީ އެންމެން ޙަސަދަވެރިކަމާއި ބޮޑާކަމުން ސަލާމަތްވެ އެކުވާންވީ ދަނޑިވަޅެކެވެ. އެކުގައި ސަލާމަތްވާންވީ ދަނޑިވަޅެކެވެ. ދުނިޔޭގެ ދިރިއުޅުމަކީ ވަކިފަރާތަކުން ދެއްވި އެއްޗެއްކަމާއި އެންމެ އިސްކަމެއް ދޭންވީ އެފަރާތަށާއި އެފަރާތުން ދެއްކިމަގަށް އުޅުންކަން މިފަދަ ޙާދިސާތަކުން ހަނދާންކޮށް ، ދަސްކޮށް އެންމެނަށް އެހީތެރިވުމުގައި ހިހޫތަނުން ކެއުންދޫކޮށް ބަލަންޖެހިފައިވާ ދަނޑިވަޅެކެވެ..\nSelect type Select type Sell Buy Exchange Job Rent\n© Copyright ClassifiedMV.com.(2020) , Mob: 9110016 / 7980016


Hanguraama fashaifi nama Israel nahthaalaanan: Hezbollah\nހަނގުރާމަ ފަށައިފިނަމަ އިޒްރޭލް ނައްތާލާނަން: ހިޒުބްﷲ\nލެބަނަންގައި ހަރަކާތެރިވާ ހިޒުބްﷲ ޖަމާއަތުގެ ލީޑަރު ސައީދު ހަސަން\nތެޔޮ ޓޭންކަރު ހިފެއްޓި މައްސަލައިގައި އެމެރިކާ އިރާނާއެކު ހަނގުރާމައަކަށް ހިނގަޖެއްނަމަ މުޅި އިޒްރޭލަށް ބޮން އަޅައި އިޒްރޭލު ފަނާކޮށް ނައްތާލާނެ ކަމަށް ހިޒުބުﷲ އިން ލުބުނާނަނށް ކަނޑައަޅައިފައިވާ ލީޑަރު، ހަސަން ނަސްރުﷲ ވިދާޅުވެއްޖެ އެވެ.\nލުބުނާނުގެ މީޑިއާއަށް މައުލޫމާތު ދެމުން ހަސަން ނަސްރުﷲ ވިދާޅުވީ އެމެރިކާއިން އިރާނާއެކު ހަނގުރާމައަށް ދާން ބޭނުންވާނަމަ، އެ ހަނގުރާމައިގެ ތެރެއިން އިޒްރޭލު ނެތި ފަނާވާނެކަން އެމެރިކާއަށް އެނގެން ޖެހޭނެ ކަމަށެވެ. އަދި ހިޒުބުﷲ އިން މަސައްކަތް ކުރަނީ އެމެރިކާއިން އިރާނާއެކު ކުރަން ބޭނުންވާ ހަނގުރާމަ ހުއްޓުވަން ކަމަށް ދުނިޔޭގެ ގައުމުތައް ގަބޫލު ކުރަން ޖެހޭ ކަމަށްވެސް އޭނާ ބުންޏެވެ. ހިޒުބުﷲ ޖަމާއަތަކީ އެމެރިކާއިން ޓެރަަރިސްޓް ޖަމާއަތެއްގެ ގޮތުގައި ކަނޑައަޅައިފައިވާ ޖަމާއަތެކެވެ.\nސައީދް ހަސަން ވިދާޅުވީ ހަނގުރާމައެއް ފަށައިފި ނަމަވެސް، އެ ހަނގުރާމައިގައި ސައުދީ އަރަބިއްޔާ އާއި ޔޫއޭއީން ބައިވެރިވުމުގެ އެއްވެސް ވިސްނުމެއް ނެތް ކަމަށެވެ.\nމިދިޔަ ހުކުރު ދުވަހު އެމެރިކާގެ ހައުސް އޮފް ރެޕްރެންޒެޓިވް އިން ވަނީ އިރާނަށް ހަމަލާ ދިނުމުގެ އަމުރު ޑޮނަލްޑް ޓްރަމްޕަށް ނުދެވޭ ގޮތަށް ވަނީ ހަދާފަ އެވެ. ހައުސް އޮފް ރެޕްރެންޒެޓިވް އިން ގަބޫލުކުރާ ގޮތުގައި އިރާނާ ހަނގުރާމަ ކުރުމަކީ ބޭކާރު ކަމަށެވެ.\nއެމެރިކާ އާއި އިރާނާއި ދެމެދު ހަނގުރާމައަކަށް ދާ ހިސާބަށް މަޝްރަހު ގޯސްވެފައި ވަނީ އަރަބި ކަނޑުގައި ދަތުރު ކުރަމުންދިޔަ އިރާންގެ ތެޔޮ ޓޭންކަރަކަށް ހަމަލާ ދިނުމާއި ގުޅިގެންނެވެ. މި ހަމަލާއަށްފަހު އެމެރިކާގެ ޕެންޓަގަން އިން ވަނީ އިރާންގެ ކަނޑުގެ ސަރަހައްދު ބެލެހެއްޓުމަށް އަސްކަރީ ކޯލިޝަނެއް ހަދަމުންދާ ކަމަށް ބުނެފަ އެވެ.\nއެމެރިކާ އިޒްރޭލް އީރާން\nއީރާން ސަފީރާ އިރާގުން ސުވާލުކޮށްފި


August 20 ge kurin Italian League ninman hifaafai\nއިޓާލިއަން ލީގު ފުރިހަމަކުރުން\nއޮގަސްޓް 20 ގެ ކުރިން އިޓާލިއަން ލީގު ނިންމަން ހިފާފައި\nމިމަހުގެ 28 ގައި އޮންނަ ބައްދަލުވުމުގައި އިޓާލިއަން ލީގާ މެދު ވަކިގޮތެއް ކަނޑައަޅާނެ\nޖޫން 14 ގެ ކުރިން ލީގު ނުފެށޭނެކަން ވަނީ ޔަގީންވެފައި\nކ. މާލެ | 21 މެއި 2020 | ބުރާސްފަތި 20:40 | 1,953\nއިޓާލިއަން ލީގުގައި އޭސީ މިލާނާއި ޔުވެންޓަސް ބައްދަލުކުރި މެޗުގެ ތެރެއިން - ގެޓީ އިމޭޖާސް\nއޮގަސްޓް މަހުގެ 20 ވަނަ ދުވަހުގެ ކުރިން އިޓާލިއަން ލީގު ނިންމަން ކަނޑައަޅައިފި އެވެ.\nމީގެ ކުރިން ޖޫން މަހުގެ 13 ވަނަ ދުވަހު އިޓާލިއަން ލީގު އަލުން ފަށަން ކްލަބުތަކުން ރުހުންދިން ނަމަވެސް، ޖޫން މަހުގެ 14 ވަނަ ދުވަހުގެ ކުރިން ލީގު އަލުން ނުފެށޭނެ ކަން ވަނީ ޔަގީންވެފައެވެ. އިޓާލިއަން ލީގު އަލުން ފެށުމާމެދު ސަރުކާރުން ވަކި ގޮތެއް ކަނޑައަޅާނީ މިމަހުގެ 28 ވަނަ ދުވަހު އޮންނަ ބައްދަލުވުމުގައި ކަމަށް އިޓަލީގެ ކުޅިވަރާ ބެހޭ ވަޒީރު ވިންޗެންޒޯ ސްޕަޑަފޯރާ މީގެ ކުރިން ވަނީ ވިދާޅުވެފައެވެ.\nއޮގަސްޓް މަހުގެ 20 ވަނަ ދުވަހުގެ ކުރިން ލީގު އެއްކޮށް ފުރިހަމަ ކުރަން ކަނޑައެޅީ ބުދަ ދުވަހު އީޓާލިއަން ފުޓްބޯލް ފެޑެރޭޝަންގެ ރައީސް ގެބްރިއަލީ ގްރަވީނާ އާއި ލެގާ ސެރިއާގެ ރައީސް ޕައޯލޯ ދަލް ޕީނޯ އަދި ލީގުގެ ހިއްސާދާރުންނާއެކު ބޭއްވި ބައްދަލުވުމުގައެވެ. މި ބައްދަލުވުމުގައި ފުޓްބޯޅަ ކަލަންޑަރާ ބެހޭ ގޮތުން މަޝްވަރާ ކުރިއިރު، މި ސީޒަން އޮގަސްޓް މަހުގެ 20 ވަނަ ދުވަހު ނިންމާ، އަންނަ ސީޒަން ސެޕްޓެމްބަރު މަހުގެ އެއްވަނަ ދުވަހު ފަށަން ވަނީ ނިންމާފައެވެ.\nކޮރޯނާވައިރަސް (ކޮވިޑް-19) އާ ގުޅިގެން މެދުކަނޑާލާފައިވާ މިފަހަރުގެ ސީޒަން އަލުން ފެށުމަށް ތައްޔާރުވަމުންދާއިރު، މީގެ ކުރިން އިޓަލީގެ ސަރުކާރުން ވަނީ މިމަހުގެ 18 ވަނަ ދުވަހުން ފެށިގެން ކުޅުންތެރިން އެކުގައި ތަމްރީނުތައް ހެދުމުގެ ހުއްދަ ދީފައެވެ.\nއިޓާލިއަން ލީގުގެ ކްލަބުތަކުން ކުޅުންތެރިން ކޮވިޑް-19 ށް ޓެސްޓު ކޮށްފައިވާއިރު، މިހާތަނަށް ޕާމާގެ ދެ ކުޅުންތެރިއަކާއި، ސަމްޕްޑޯރިއާގެ ހަތަރު ކުޅުންތެރިއަކާއި، ޓޮރީނޯގެ ކުޅުންތެރިއެއްގެ އިތުރުން ފިއޮރެންޓީނާގެ ތިން ކުޅުންތެރިއަކު ވަނީ ކޮވިޑް-19 ށް ޕޮޒިޓިވް ވެފައެވެ.


ޖަލުތަކުގައި ހިންގި ކޯސްތަކުގެ ބައިވެރިންނަށް ސެޓްފިކެޓް ޙަވާލުކޮށްފި\n26 މެއި 2015\nޖަލުތަކުގައި ހިންގި ކޯސްތަކަށް ސެޓްފިކެޓް ޙަވާލުކުރުމުގެ ރަސްމިއްޔާތު މާފުށީ ޖަލުގައި ބާއްވައިފިއެވެ. އިއްޔެ ހަވީރު މާފުށީ ޖަލުގައި ބޭއްވި ރަސްމިއްޔާތު ޝަރަފްވެރިކޮށްދެއްވީ ރައްޔިތުންގެ މަޖިލީހުގެ ވިލިމާފަންނު ދާއިރާގެ އިއްޒަތްތެރި މެމްބަރ އަޙްމަދު ނިހާނު ޙަސަން މަނިކު އެވެ.\nމި ރަސްމިއްޔާތުގައި ތަފާތު ހަ ކޯހަކުން 71 ޤައިދީން ސެޓްފިކެޓް ހާސިލް ކޮށްފައިވެއެވެ. މި ރަސްމިއްޔާތުގައި ސެޓްފިކެޓް ހާސިލްކުރި ކޯސްތަކަކީ “ސެޓްފިކެޓް3އިން އިލެކްޓްރީޝަން، ޕެސްޓް އެންޑް ޑިޒީޒް ކޮންޓްރޯލް ކޯސް، ވުޑް ކާވިންގ ކޯސް ލެވެލް 1، ޤާރީ ކޯސް ސެޓްފިކެޓް ލެވެލް 1، ސްޓޮކިންގ ފްލާވަރ ވޯރކްޝޮޕް އަދި ކުދި ދޯނިހަދަން ދަސްކޮށްދިނުން” ފަދަ ކޯސްތަކެވެ.\nމި ކޯސްތަކުގެ ސަބަބުން ޤައިދީންނަށް ތަފާތު މަސައްކަތްތައް ދަސްވެގެން ދިޔަކަމަށް ކޯހުގެ ބައިވެރިން ބުނެފައިވެއެވެ. އަދި މިފަދަ ކޯސްތައް އިތުރަށް ކުރިއަށް ގެންދިއުމަކީ ޤައިދީންގެ ފަރާތުން ވަރަށް ބޮޑަށް ބޭނުންވާކަމެެއްކަން ވަނީ ހާމަ ކޮށްފައެވެ.\nޖަލުތަކުގެ ރިހެބިލިޓޭޝަން ޕްރޮގްރާމްތައް މިހާރުވަނީ ވަރަށް ބޮޑަށް ފުޅާވެގެން ގޮސްފައެވެ. އަދި ޤައިދީންނަށް ފޯރުކޮށްދޭންޖެހޭ ޚިދުމަތްތައް ކުރިއަށްވުރެން ބޮޑަށް ވަނީ ރަނގަޅުވެފައެވެ. އަދި ޤައިދީންނަށް ހިންގާ ކޯސްތައް އިތުރުވެފައިވާއިރު މިހާރުވެސް ޖަލުތަކުގައި ތަފާތު ކޯސްތަކާއި ވޯކްޝޮޕްތައް، ތަފާތު ފަރާތްތަކުގެ ދީލަތި އެހީފުޅު ތަކާއިއެކު ކުރިއަށް އެބަގެންދެއެވެ.


SunOnline: Helicopter accident gai aniyaavi meehaage haalu rangalhu: ADK\nހެލިކޮޕްޓަރު އެކްސިޑެންޓުގައި އަނިޔާވި މީހާގެ ހާލު ރަނގަޅު: އޭޑީކޭ\n1 އަހަރު4މަސް ކުރިން - 11 ޖެނުއަރީ 2017 0\nއެމްއެންޑީއެފްގެ ހެލިކޮޕްޓަރުގެ ފިޔަގަނޑުން ފުލައިޓަށް އަރާ ސިޑިއެއްގައި ޖެހުނު ހާދިސާގައި އަނިޔާވި މީހާގެ ހާލު މިހާރު ރަނގަޅު ކަމަށް އޭޑީކޭ ހޮސްޕިޓަލުން ބުނެފިއެވެ.\nއެ ހާދިސާގައި ސީރިއަސް ޒަހަމްތަކެއް ލިބުނު ބ. ހިތާދޫ، މޫސާ ވަޖުދީއަކީ އެ އެކްސިޑެންޓް ހިނގި ސަރަހައްދާ 400 ފޫޓް ދުރުގައި ހުރި މީހެކެވެ. ބާރު މިނުގައި ބުރަބުރައިގެން ދިޔަ އެއްޗެހިތަކުގެ ތެރެއިން 23 އެތިކޮޅު ވަނީ އޭނާގެ ބަނޑަށް ހެރިފަ އެވެ.\nއޭޑީކޭ ހޮސްޕިޓަލުން ފަރުވާދެމުންދާއިރު އެ ހޮޕިޓަލްގެ މެނޭޖިން ޑިރެކްޓަރު އަހުމަދު އައްފާލް މިއަދު ސަން އަށް ވިދާޅުވީ ވަޖުދީގެ ހާލު ރަނގަޅު ކަމަށާއި މިހާރު އޭނާއަށް ދެމުންދަނީ އާންމު ފަރުވާ ކަމަށެވެ.\nވަޖުދީގެ ބަނޑަށް ހެރުނު 23 އެތިކޮޅުގެ ތެރެއިން 22 އެތިކޮޅުވަނީ ނަގާފަ އެވެ. ދެން އިން އެތިކޮޅު ނުނެގިފައި ވަނީ ވަދެފައިއިންލެއް ފުންކަމުންނެވެ. ހާލު ރަނގަޅުވުމުން އެއޮޕަރޭޝަން ކުރުމަށް ވަނީ ނިންމާފައެވެ.\nމި މަހު އެއްވަނަ ދުވަހު ހިނގި އެހާދިސާ ތަހުގީގު ކުރަމުންދާއިރު އެނގެފައިވާގޮތުގައި އެކަން ހިނގީ ބަލިމީހަކު ގޮވައިގެން އައި ހެލިކޮޕްޓަރު ލޭންޑް ކުރުމުގެ ތެރެއިން އެ ސަރަހައްދުގައި ބައިންދާފައި އިން ސިޑިއެއްގައި ޖެހިގެންނެވެ.\nމޫސުން ގޯސްވި ނަމަވެސް ގެއްލުނު ކުދިން ހޯދުމުގެ މަސައްކަތް ކުރިއަށް4ހަފްތާ9ގަޑި ކުރިން\nހިތަދޫން ގެއްލިގެން ހޯދަމުންދާ ދެ ކުދީންގެ އާއިލާތަކަށް ގުޅުއްވައި، އާދަމް ޝަރީފް ހިތްވަރުދެއްވައިފި4ހަފްތާ2ދުވަސް ކުރިން\nއެހެލާފައި އޮތް ބާޖެއްގައި އަލިފާނުގެ ހާދިސާއެއް ހިނގައިގެން ސިފައިން ހަރަކާތްތެރިވަނީ4ހަފްތާ2ދުވަސް ކުރިން\nހޯދަމުންދިޔަ ބަނގްލަދޭޝް މީހާގެ ހަށިގަނޑު ފެނިއްޖެ 1 މަސް6ގަޑި ކުރިން\nއިންޑިއާ ކަނޑުގައި ހިނގާ ''އޮއިވަރުތަކުން'' ރާއްޖެ ސަލާމަތްކުރަން އާ ސިޔާސަތުތަކެއް ވަނީ ކަނޑައެޅިފައި: މިނިސްޓަރު 1 މަސް5ގަޑި ކުރިން


ބަނގުރާކަމަށް ޝައްކު ކުރެވޭ އެއްޗެއް އަޅާފައިހުރި ފުޅިތަކަކާއެކު ލ.މާވަށުން މީހަކު ހައްޔަރުކޮށްފި\nއަންގާރަ ،30 އޮކްޓޯބަރ 2018 / 22:45\nމަސްތުވާތަކެއްޗާއި ދެކޮޅަށް ފުލުހުން ކުރަމުންދާ މަސައްކަތުގެ ތެރެއިން ލ.މާވަށް ޕޮލިސް ސްޓޭޝަނުން ހިންގި އޮޕަރޭޝަނެއްގައި ބަނގުރާކަމަށް ޝައްކު ކުރެވޭ އެއްޗެއް އަޅާފައިހުރި ފުޅިތަކަކާއެކު ލ.މާވަށުން މީހަކު ހައްޔަރުކޮށްފިއެވެ.\nފުލުހުންގެ އިންޓެލިޖެންސްއަށް ލިބުނު މައުލޫމާތަކާއި ގުޅިގެން ލ.މާވަށު ޕޮލިސް ސްޓޭޝަނާއި އަދި ފުލުހުންގެ އިންޓެލިޖެންސާއި ގުޅިގެން ހިންގި މި އޮޕަރޭޝަންގައި ހައްޔަރުކޮށްފައިވަނީ 26 އަހަރުގެ ފިރިހެނެކެވެ.\nމިއަދު 15:15 ހާއިރު ހިންގި މި އޮޕަރޭޝަންގައި މިމީހާ ލ.މާވަށު ބަނދަރު ސަރަޙައްދުން ހުއްޓުވައި ބަލާފާސްކުރިއިރު އޭނާގެ އަތުގައި އޮތް ކޮތަޅެއްގެ ތެރެއިން ބަނގުރާކަމަށް ޝައްކުކުރެވޭ އެއްޗެއްހުރި 500 އެމްއެލްގެ2ފުޅި ފެނިފައިވެއެވެ\nމިމައްސަލަ ލ.މާވަށު ޕޮލިސް ސްޓޭޝަނުން މިހާރު ގެންދަނީ ތަޙްޤީޤް ކުރަމުންނެވެ.


Vakive Dhiyayas - 18 | Vaahaka\nމޮންސްޓާ February 14, 2020\t6 Comments\nViews: 4353\t74\n"ތާނިމް ކަހަލަ. ޖާސޫސެއް. ނޫނީ... އެންމެ ބޮޑަށް ހީވާ ގޮތަކީ، އަދި ވެފައި އޮންނާނެވެސް ގޮތަކީ... މިތާ އެތެރެއިން މީހަކު ފަނި ހެދުން.." އަހަރެން ލޯ ހަނިކޮށްލާ ވަށައިގެން ނަޟަރު ހިންގާލަމުން ޔަޤީން ކަމާއި އެކު ބުނެލީމެވެ.\n"އެތެރެއިން މީހެކޭ!؟" ހުމެއިދު ކުއްލިއަކަށް އިން ތަނުން ތެދުވިއެވެ. ހުރީ ކުރިއަށްވުރެ ވެސް ބޮޑަށް ހާސްވެފައެވެ. އަނެއްކާ ކުރިން އަށަކަށް ޝައްކު ކުރެވިފަ އޮތީ ބާއެވެ؟\n"އޭ ހޭމް. އާދެބިއަ. ހިމްޔާން ކައެވެސް. މަ އެބަ ޖެހޭ ސިއްރު ވާހަކަތަކެއް ދައްކަން.." އިފްރީން ބުނެލިއެވެ. އަދި ހިނގައިގަތީ ފާރާއި ދިމާލަށެވެ. ސުވާލެއް ނެތި ހުމެއިދާއި ހިމްޔާން ފަހަތުން ދިޔައެވެ.\nއިފްރީން ގޮސް، ފާރުގައި ތަތްކޮށްފައި ހުރި ވޯލްޕޭޕަރުގައި އަތް ކާތާލި ވަގުތު ތަންކޮޅެއް ނެއްޓުނެވެ. އެތަނުގައި ހިފާ، ދަމާލާ ނައްޓުވާލިއެވެ. ފާޅުވީ ވަންހަނާ ވެފައި ހުރި ދޮރެކެވެ. ސިއްރު ދޮރެކެވެ. ޑިޖިޓަލް ކަމުން، ދިވެހި ރާއްޖެކަމާއި މެދުވެސް ޝައްކުވާ ވަރުވެއެވެ.\nއިފްރީންގެ އަތްތިލައިގެ ނިޝާނުން ދޮރު ހުޅުވުނެވެ. ގިނަ ބަޔަކު ތިބީ ހައިރާންކަން މަތީއެވެ. އަހަރެންނެކޭ އެއްފަދައިން އެފަދަ ސިއްރު ކޮޓަރިތައް ހުންނަކަން އެމީހުންވެސް ނުދަންނަނީއެވެ. އަށަކަށް ބަލައިލީމެވެ. މޫނު މަތިން، އެ ކޮޓަރީގެ ވާހަކަ ނެނގޭކަން ޔަޤީންވިއެވެ.\n"އޭތް ރިފާޝާ!" އަހަރެން ދިޔައީ ސިއްސައިގެންނެވެ. އަޑު ކަންފަތާ ހަމައަށް ފޯރިހާ އަވަހަށް، ގޮވާލި، އިފްރީނަށް ބަލައިލީމެވެ.\n"ކައެ ވެސް އާދެބެއަ.." އަހަރެން ނުހަނު ހައިރާން ވިއެވެ. އަހަރެންގެ ޕްލޭންގެ އެއްބައި މިހާ އަވަހަށް ކާމިޔާބު ވީހެއްޔެވެ؟ ލަސް ނުކޮށް ހިނގައިގަތީމެވެ.\n"ކާކު؟ ކާކަށް ވާނީ؟" އިފްރީން ކޮށްލީ ސުވާލެކެވެ. އެ ކޮޓަރިގަނޑު ދިރާސާ ނުކޮށް، މަޝްވަރާއަށް ސަމާލުކަން ދޭން އަހަރެން މަސައްކަތް ކުރީމެވެ. ނަމަވެސް ދޭތެރެއަކުން ކޮޓަރިއަށް ކަޅިއެއް އެއްލެއެވެ. އެއްޗެއް ހުރި ތަނެއްވެސް ނޫނެވެ. ހަމަ އެކަނި، އެއް ކަނެއްގައި، ބޮޑު ފޮތް ހަރުގަނޑެއް ހުރި ކަމެވެ. އޭގައި ގިނައީ ބޮޑެތި ފައިލްތަކެވެ. ވީ ވަރަކުން ކަޅި އެއްލަމުން ލޭބަލް ކުރުމަށް ޖަހާފައި ހުރި ނަންތައްވެސް ކިޔާލީމެވެ.\n"ރިފާޝާ އެ ބުނަނީ ރަނގަޅަށް. އެތެރެއިން ކޮންމެސް މީހަކު މި ނުބައި މި ހަދަނީ. އެކަމަކު ޝައްކު ކުރެވޭކަހަލަ، އޭރޭ ބޭރޭ ގޮލަޔަކުވެސް މި ފަހަރު ނުވައްދަމެއްނު؟" ހުމެއިދު ބުނެލިއެވެ.\n"ހަމަ ޖާސޫސް ކުރާ ބަޔަކު ރަނގަޅު ކަމަށް ހެދިގެން އުޅެފާނެއްނު؟" އަހަރެން ބުނެލީމެވެ. މި ދެއްކެނީ އަމިއްލަ މީހާގެ ވާހަކަ ކަން އެނގިހުރެއެވެ. އަހަރެން އަމިއްލައަށް ހުރެ މިހެން ކިޔުމުން، އެމީހުން އަހަރެންނަށް ޝައްކު ނުކުރާނެކަން އަހަރެންނަށް އެނގެއެވެ. ނަމަވެސް އަށެއް މި ވައްޓާލެވެނީ ބޮޑު ނުރައްކަލެއްގެ ތެރެއަށެވެ.\n"އާނ.. އަޖްމަލެއްވެސް މި ފަހަރު ނުހިމަނަން. މަށަކަށް، ކުޑަކޮށްވެސް ކާކު ކަން ޝައްކު ކޮށްލާކަށް ނޭނގެ." އިފްރީން ޖަވާބުގައި ބުނެލިއެވެ. އަހަރެން ހައިރާންވިއެވެ. އަޑުއިވުނީ އޮޅުމަކުން ނޫންބާއެވެ؟ ހަމަ އެ ބުނީ އަޖުމަލް އޭ ހެއްޔެވެ؟\n"ޕްލޭން އަވަސް ކޮށްލަންވީނު" ހުމެއިދު ދިން ޖަވާބުން، އަހަރެންގެ ވިންދު އަވަސްވެލިއެވެ. އެމްއެސްއޭގެ ޕްލޭން ފެއިލް ވެއްޖެ ނަމަ، އަހަރެންނަށް މީހަކު މަރާލަން މަޖުބޫރުވާނެއެވެ.\n"މީ އަށާރަ. މާދަން ނަވާރަ.. މާދަމާ ރެއަށް ހަދަންވީނު. މަށާ ރިފްއާ ހަމަ ރެޑީ." ހިމްޔާން ހުމެއިދުގެ ޚިޔާލަށް ތާއިދުކޮށްލިއެވެ.\n"ދެން ފަޔާޒޯ؟ މާދަމާ ރޭ ފަޔާޒް ނުދާނެ ދޯ މާ ހަފާކަށެއް."\n"އެކަމާ ހާސް ނުވޭ. މަ ދެތިން ސޮރަކު ގޮވައިގެން، އެ ގޯތި ދޮށުގަ މުގޯލި އަޅާލާފަ، އޭނަ އަތުޖައްސަފާނަން. ބާރަ ގަޑި ބަޔަށް ފަޔާޒް ހުންނާނީ އަހަރެމެންގެ ބެލުމުގެ ދަށުގަ." އިފްރީން ޔަޤީންކަމާއި އެކު ބުނެލިއެވެ.\nވާހަކަ ދެއްކުމުގައި ހިނދުކޮޅެއް ހޭދަ ވެގެން ދިޔައެވެ. އަހަރެން އެއްވެސް ވަރަކަށް، އެމީހުންގެ ބަހާއި އަހަރެން ދެކޮޅު ކަމެއް ނުދައްކަމެވެ. ހީވާނީ އިނީ ވަރަށް ރުހިގެން ކަމަށެވެ.\nއަހަރެމެން ނުކުތް އިރު، އެންމެން ތިބީ އިންތިޒާރުގައެވެ. ނަމަވެސް އިފްރީނާއި ހުމެއިދު، އެމީހުންނަށް އަމުރު ކޮށްލީ އެނބުރި ދާށެވެ. ފަހުން އެމީހެއްގެ ރޯލު އެމީހަކަށް ވަކިން ކިޔައިދޭނި ކަމަށް ނިންމިފައި ވާތީއެވެ. އެހެން ނޫންނަމަ، އެ އުޅޭ ޖާސޫސަކަށް، ޕްލޭންގައިވާ ކަންކަން އެނގިދާނެތީއެވެ. އެ ޖާސޫސަކީ ކާކު ބާއޭ އެންމެންގެ ހިތުގައިވެސް ވާނެއެވެ. ދެހިތެއް މެނުވީއެވެ.\n"އޭތް ހިމްޕްސް.." ނިކުންނަން ދަމުން އަހަރެން ގޮވާލީމެވެ. ހިމްޔާން އެނބުރި ބަލައިލިއެވެ.\n"ކީއްވެ ހާދަ ލޯބިން ތި ގޮވާލީ؟" ހިމްޔާން، އަހަރެން ގޮސް އަރާ ހަމަ ކުރަންދެން މަޑުކޮށްލިއެވެ.\n"އެ ކީއްވެތަ އެޖަށް ޝައްކު ކުރަނީ؟ އެއީ ގޯސް މީހެއްތަ؟" ހިތުގައި އޮތް އެންމެ ބޮޑު ސުވާލު އަހާލީމެވެ.\n"ނޫނޭ ރިފޭ.. އެއީ ގޯސް މީހެއް ނޫން. އެކަމަކު ދެން އެނގެއެއްނު؟ އެއީ ކުޑަކޮށް ގަޅި މީހެއް. ޖަމީލް ކޮއްކޮ ވީމަ މިތާ މި ގެންގުޅެނީ. ތަޅުވާލަން އަސްލު." ހިމްޔާން ޙަޤީގަތް ހާމަ ކޮށްލިއެވެ. އަހަރެންގެ ހިތް ހަމްދަރުދީއިން ފުރާލިއެވެ. އެ ސޮރުވެސް އެ އުޅެނީ ހާދަ ޙާލެއްގައެވެ.\nގެއަށް ގޮސް އަހަރެން ޓެބްލެޓް ބަލައިލީމެވެ. ހުސް ސަފާރީއެއް އަތުޖެއްސީމެވެ. ލޯންޗެއްވެސް ހޯދުމަށް ފަހު، އަހަރެން މެސެޖު ފޮނުވާލީމެވެ. ޝައިހާނަށާއި އަށަކަށެވެ. ވީހާވެސް އަވަހަށް އައުމަށެވެ. އަދި މިސްރާބު ޖެހީމެވެ. ދެވުނުހާ އަވަހަކަށް ދާށެވެ.\n"ކީތްވީތަ؟" ޝައިހާނަށް ބަލައިލާފަވެސް، އެއައީ ނިދަން އޮވެފާކަން އެނގޭވަރުވެއެވެ. ކައިރިފަށް ކަޅުވެފައި ހުރި ދެލޮލުންނެވެ.\n"ކީތް ކުރަން ގެންދިޔަ މީޓިންއެއްތަ؟ ކީކޭތަ ކީ؟ އެއީ ކޮން ތަނެއްތަ؟ ކަލޭ މޮޔަވީތަ؟" ޝައިހާނަށް ވަކި ޖަވާބެއް ނުދެވި އުޅެނިކޮށް، އަށެއް އައިސް، ފައްޗަކަށް ސުވާލުތައް އަމުނާލިއެވެ.\n"ނޭނގެ އެއީ ކޮން ކޮޓަރިގަނޑެއް ކަމެއް. ދެން މީޓިންއަށް ގެންދިޔައީ އެހެން މީހުނަށް އިތުބާރު ނުކުރާތީ. ކީ ވާހަކަ ބުނާނީ އައިމަން ސަރ އައިމަ." އެތެރައަށް ނުވަދެ އަހަރެން ހުރީ އައިމަން ސަރމެންގެ އިންތިޒާރުގައެވެ. މާ ދުރުން، ލޮނުގަނޑު ކަފާފައި ދެ ލޯންޗު އަންނަތަން ފެނެއެވެ.\n"ކަލޭ މޮޔަ ވެގެންތަ އެހުރިހާ އެއްޗެއް ކީ އަޅެ؟ އެ ގަމާރު މީހުންތަކަކަށް ތަނެއް ދޮރެއް ވެސް ނޭނގުނީހޭ ކައެ ނުބުނި ނަމަ." އަށެއް ހުރީ ފުދޭވަރަކަށް ރުޅި އައިސްފައެވެ. ޝައިހާނަކަށް ވާއެއް ނުވާއެއް ނޭނގެއެވެ.\n"ކިހިނެއްތަ ވެގެން މި އުޅެނީ މިހާރު؟" އައިމަން ސަރ އަދި ޝައިހާނާއި އަށެއްގެ މަތިން ތިބި ދެމީހުން އައިސް އަހަރެމެންނާ މުޚާތަބުކޮށް އަހާލިއެވެ.\n"ކޮންމެ ކަމެއް ކުރިޔަސް ކިތަންމެ ބަޔަކު ހައްޔަރު ކުރިޔަސް އެމީހުން ފަޔާޒް މަރާލާނެ. އެހެން ގޮތެއް ހޯދަން ޖެހޭނީ." އަހަރެން ބުނެލީމެވެ. އެއްވެސް މީހަކު އަހަރެން ބުނި އެއްޗެއް ޤަބޫލު ކުރަން ބޭނުންވި ހެނެއް ހިއެއް ނުވެއެވެ.\n"ދެން ތިހެން ވިއްޔާ އިފްރީނާ ހުމެއިދު ހައްޔަރު ކުރާނީ." ޝައިހާން ބުނެލިއެވެ.\n"ނޫން. ތިހެނެއް ނުވާނެ. ކަލޭމެން ބޭނުމިއްޔާ ބޭކާރު މަސައްކަތްތަކެއް ކުރޭ. އެކަމަކު އިފްރީންމެން، ޕޮލިހުން ލައްވާ ހައްޔަރު ކުރުމަކީ ކައެ މެނަށް ކުރެވޭ ވަރު ކަމެއް ނޫން." އަހަރެން ޔަޤީންކަން ދިނީމެވެ. ހިމްޔާން ބުނި ބަސްވެސް ކަންފަތުގައި ގުގުމާލަ ގުގުމާލަ ހުއްޓެވެ.\n"ކީތްވެތަ ހައްޔަރު ނުކުރެވެންވީ؟ ހެކި ހޯދީމަ އެހެން ގޮތެއް ނޯންނާނެ." އައިމަން ސަރ ބުނެލިއެވެ. އެމީހުން އަދިވެސް އަހަރެންނަށް އިތުބާރު ނުކުރަނީއެވެ. ދެއަތް މުށްކަވާލާފައި ދަތްކުނޑި ވިކައިގަތީމެވެ. ނަމަވެސް ދުލުން ބަހެއް ބޭރު ނުކޮށް، ރީތިކޮށް، ރިކޯޑް ކުރި ރިކޯޑިން ދިނީމެވެ. އިފްރީންމެނާ އެކު ސިއްރު ކޮޓަރި ތެރޭ ދެކެވުނުހާ ވާހަކައެއް އޭގައި ހުންނާނެއެވެ.\n"އިތުރު ގޮތެއް ނެތެއްނު؟ ހަމަ އަތުޖެހުނުހާ ބަޔަކު ހައްޔަރު ކުރާނީ. އަހަރެމެންގެ ބެލުމުގެ ދަށަށް އިފްރީނާ ހުމެއިދު ގެނެވިދާނެއްނު." އަށެއް ބައިގެ ޒީރޯވަން ބުނެލިއެވެ. އަހަރެން ރުޅިގަނޑު ކޮންޓްރޯލް ކުރަން ކުރެވުނުހާ ކަމެއް ކުރީމެވެ. ޙަޤީގީ މަޤުސަދު މިމީހުން ހަނދާން ނައްތާލަނީ ކީތްވެހެއްޔެވެ؟\n"އެމީހުން ހައްޔަރު ކުރީމަ ކިހިނެއްތަ ގޭންގުގެ ހުރިހާ ސިއްރެއް ހޯދާނީ؟ އަހަރެމެން މިހާ ދުވަހު މި ކުރި މަސައްކަތުގެ ނަތީޖާއެއް ނުނިކުންނާނެއް ނޫންތަ؟" އަހަރެން ރުޅިވެރިކަމާއި އެކު ބުނީމެވެ.\n"ދެން ވާނެ ގޮތެއް ވެދާނެއްނު." އަށެއް ރައްދު ދިނެވެ. އެންމެންވެސް ތިބީ އަހަރެންނާއި ދެކޮޅަށެވެ. އިތުރަށް ގަދަ ހެދޭކަށްނެތެވެ. ޖެހިފާ މިހުރީވެސް ބޯހަރު ބަޔަކާއެވެ. މުޅިން ބޯ ހަލާކެވެ.\nގެއަށް އައި ގޮތަށް އައިސް، އަހަރެން ވެއްޓިގަތީ އެނދުމައްޗަށެވެ. އެ ހުރި ގޮތަށެވެ. ވިސްނެނީއެވެ. މާ ބޮޑަށެވެ. ކުރާނީވެސް ކީތްހެވެ؟ މިހާރު ބޮލަށް މިވާ އުނދަގުލަށް ވުރެ، މީހަކު މަރާލަން، އަހަރެންނަށް އުނދަގޫވާނެކަން ޔަޤީނެވެ.\nނިދަން އުޅެއުޅެވެސް ނުއެއް ނިދެއެވެ. ނިންޖަށް އެދިއެދި ދެލޯ ދުޅަވެފައެވެ. ނަމަވެސް ސިކުނޑި 'ނިދި' ވެސް ހަނދާން ނައްތާލައިފި ކަހަލައެވެ.\nއޮވެއޮވެފައި ހެނދުނުވުމުން، ހިނގައިގަތީމެވެ. ބޭރަށެވެ. ކޮންމެހެންވެސް ނިދަން އެބަ ޖެހެއެވެ. މިރޭ، ކުރަން އޮތް ކަންތައް ކުރަން ޖެހުނަސް ނުޖެހުނަސް، ގައިގައި ވަރު ހުންނަން ޖެހެއެވެ.\n"އަޔާޒް.. މަށަށް ސްލީޕިން ޕިލްސް ޓެބްލެޓެއްލިބޭނެ ގޮތެއް ވެދާނެތަ؟" އަހަރެން ގޮސް ހުއްޓިލީ، އަޔާޒް މަސައްކަތް ކުރާ ތަނުގައެވެ. ކުޑަކުޑަ އެ ކްލިނިކްގެ ރިސެޕްޝަން ދޮށުގައެވެ. އަޔާޒް ދެލޯ ބޮޑުކޮށްގެން ބަލަން ހުއްޓެވެ.\n"އާރ ޔޫ އޯކޭ؟" އަޔާޒް ކޮށްލީ ސުވާލެކެވެ. އަހަރެން ވަގުތުން ބޯ ހޫރުވާލީމެވެ. ޙާލަތު ރަނގަޅު ނަމަ ސްލީޕިން ޕިލްސް ހޯދަން އަންނާނެ ހެއްޔެވެ؟\n"މަޑުކޮށްލާ ފައިވް މިނިޓްސް. މަގޭ ބްރޭކް ޓައިމް ޖެހެނީ." އަޔާޒް، ގޮނޑިބަރިއަށް އިށާރާތްކޮށްލަމުން ބުނެލިއެވެ. އަހަރެން އެއްޗެކޭ ނުބުނެ ގޮސް މަޑުމަޑުން އިށީނީމެވެ.\n"ކިހިނެތް ވީތަ؟" ވަކި މިސްރާބެއް ނެތި އަހަރެން ހިނގަމުން ދިޔައީ އަޔާޒްގެ އަތުގައި ހިފާލައިގެންނެވެ. މެންދުރަށް ދޮންވަމުން ދިޔަ އިރުގެ ގަދަ ހޫނުގައެވެ.\n"ޔަޒް ރިފް ދެކެ ރުޅި އަންނާނަންތަ؟" އަހަރެމެން ގޮސް މަޑުކޮށްލީ ރަސްފަންނުގައެވެ. ވަގުތުގެ ގޮތުން، މީހުން މާ ގިނައެއް ނޫނެވެ.\n"މަ މީހަކު މަރާލައިފިއްޔާ ޔަޒް ރުޅި އަންނާނަންތަ؟" އަހަރެން ސީދާ ބަހުން، ނުސީދާ ސުވާލެއް ކޮށްލީމެވެ.\n"ހެހެ. މަށަށް އެނގޭ ރިފާޝާ އެކަހަލަ ކަމެއް ނުކުރާނެކަން." އަބަދުވެސް ހުންނަ ލާނެތް ރާގުގަނޑުގައި އަޔާޒް ބުނެލިއެވެ.\n"އެކަމަކު ދެން ހަމަ މަ މީހަކު މަރާލައިފިއްޔާ؟" އަހަރެން އަނެއްކާވެސް އެހީމެވެ. ކޮންމެހެންވެސް އަހަރެން ޖަވާބެއް ބޭނުމެވެ. މިރޭ ވާނެ ގޮތެއް ކުޑަކޮށްވެސް އަންދާޒާ ކޮށްލަންވެސް އަހަރެންނަކަށް ނޭނގެއެވެ. ދެދުވަސް ފަހުން އިއްވޭނީ މަރަށް މަރުހިފުމުގެ ޙުކުމް ނޫންކަމެއްވެސް ނޭނގެއެވެ.\n"މަށަކަށް ނޭނގެ. ދުވަހަކުވެސް ދިމާ ނުވާނެ ކަމަކާ ކީތްކުރަން ބޭކާރު ވިސްނުންތަކެއް ވިސްނަން ވީވެސް؟" އަޔާޒް ފަރުވާކުޑަ ޖަވާބެއް ދިނުމަށްފަހު ޖަހާލީ ހިނިގަނޑެކެވެ. އަހަރެންވެސް މަޑުމަޑުން ހީލީމެވެ.\n"މަ މީހަކު މަރާލައިފިއްޔާ ޔަޒް ރުޅި ނާންނައްޗޭ. ހަނދާން ކުރާތި މަ އަމިއްލައަށް ބޭނުންވެގެން އެކަހަލަ ކަމެއް ދުވަހަކުވެސް ނުކުރާނެކަން." އަހަރެން މައުނަވީ ގޮތަކަށް ބުނެލީމެވެ. ދެންވެސް އަޔާޒް ޖަހާލީ ހިނިގަނޑެކެވެ. އެ ހުނުމުގެ ތެރެއިން ތީ ސުއިސައިޑް ނޯޓެއްހޭވެސް އަހާލިއެވެ.\nއަޔާޒް ޑިއުޓީއަށްދާނެ ޖެހޭ ގަޑި ޖެހުމުން، އަހަރެން އެނބުރި އައީ ގެއަށެވެ. ބޭނުންވީ ހިތް ފުރެންދެން ރޯށެވެ. އެމްއެސްއޭ މީހުން ކިތަންމެ ވަރަކަށް ވައުދުވިޔަސް، މިރޭ ފަޔާޒް މަރުނުވާނެ ކަމަށް އަހަރެންނަކަށް ޤަބޫލެއް ނުކުރެވެއެވެ. ކުރިންވެސް ހައިޝަމް މަރާލަން އުޅޭ ޚަބަރު އެމީހުނަށް އޮންނާނީ ލިބިފައެވެ. ނަމަވެސް އެއްވެސް ކަމެއް ކޮށްފައެއް ނެތެވެ.\nފޯނުން ހުޅުވާލައިގެން އިނީ ރާއިންގެ ނަންބަރެވެ. ގުޅަން ކަމަށެވެ. ހިތް އެދެނީ ރޯށެވެ. ބިރުގަންނަ ވަރު ބުނެދޭށެވެ. ފަޔާޒް މަރާލަން ބޭނުން ނޫންކަމަށް ބާރަށް ހަޅޭއްލަވައިގަންނާށެވެ. ނަމަވެސް، ގުޅާކަށް ނުކެރޭނެއެވެ. ފަޅާއަރާފާނެތީއެވެ. ފޯނުން ދައްކާ ވާހަކަ، ޕޮލިހުން ނުލާހިކު ފަސޭހައިން ހޯދާކަން އެނގިފައި އޮތުމުން، ރިސްކެއް ނަގަން ބޭނުންނުވީއެވެ.\nހުސްބަނޑާ ހުރެ އަނެއްކާވެސް އޮށޯވެލީ ނިދޭތޯއެވެ. ނަސީބު ދިމާކުރި ގޮތުން، ވެފައި ހުރި ވަރުބައްޔާ އެކު، މާ ގިނަ އިރުތަކެއް ނުވެ ނިދީގެ ޢާލަމަށް ދަތުރުކުރެވުނެވެ.\nހަވީރުގެ ވަގުތެވެ. ސިނގިރޭޓެއް ހިފައިގެން އަހަރެން ހުރީ ބެލްކަނީގައެވެ. ރެއިލިންގައި އަތް އަޅުވާލައިގެން ހުރިއިރު ދޭތެރެ ދޭތެރެއިން ފޯނު ނަގާ ބަލައިލެވެއެވެ. އިތުރު ތޭވީސް މީހަކު ހަށި ވިއްކުމުގެ ވިޔަފާރީގައި ބައިވެރިވި ކަމުގެ ތުހުމަތުގައި ހައްޔަރު ކުރެވުނު ނަމަވެސް، ހުމެއިދާއި އިފްރީން، މިނިވަންކަމާއި އެކު އުޅެއެވެ. އެމްއެސްއޭއިން ބުނާ ގޮތުން ނަމަ، އިރުއޮއްސުމުގެ ކުރިން އެމީހުން ހައްޔަރު ކުރާނެއެވެ.\n"ހަލޯ؟" ހިމްޔާންގެ ފޯނު ކޯލަށް ޖަވާބު ދިނީ ބިރުން ހުރެއެވެ.\n"ކޮބާ ރެޑީ؟" ހިމްޔާން ސުވާލުކޮށްލިއެވެ. އަހަރެން ބުނާނީވެސް ކީކޭ ހެއްޔެވެ؟ ތައްޔާރޭ ބުނުން ނޫން އެހެން ގޮތެއް އެބެތް ހެއްޔެވެ؟ މަޑުމަޑުން އާނއެކޭ ބުނެލީމެވެ. ފޯނުން، ސީދާ ބަހުން ވާހަކަ ދެއްކުން މަނާ ކޮށްފައި އޮތުމުން، ގަޑި ކިޔާފައި، އަހަރެމެން ފޯނު ކޯލު ނިންމާލީމެވެ.\nވަގުތު ކުޑަތަން ވަމުން ދިޔަ ވަރަކަށް އަހަރެންގެ ބިރު ދިޔައީ އިތުރުވަމުންނެވެ. ލޯލިތައް ހުރީ ކޮޅަށް ޖެހިފައެވެ. ނޭވާ ކުރުވެފައެވެ. ހިތަށް އަރާ ފައިބަމުން ދިޔަ އިހުސާސްތައް އެންމެ ރަނގަޅަށް އެނގޭނީ، ފުރަތަމަ ފަހަރަށް މީހަކު މަރަން، ކަތިވަޅި އަތަށް ހެޔޮވަރު ކޮށްލައިގެން ހުރި މީހަކަށެވެ. މަންމަ މަރާލާފައި އޮތްތަން ފެނުމުން ގަތް ބިރަށް ވުރެވެސް، ބިރުގަތޭ ބުންޏަސް ދޮގަކަށް ނުވާނެއެވެ.\nމަޣްރިބް ނަމާދުން، މީހުންތައް ފޭބި އިރު އަހަރެން ހުރީ އިސްލާމީ މަރުކަޒު ކުރިމަތީއެވެ. ބަނދަރު މަތީ ހޭލަ މޭލަވެ އުޅޭ މީހުން، އަބަދެކޭވެސް އެއްގޮތަށް ބައިވަރެވެ. ވިއްސާރަ ހަދާފައި އޮތް ނަމަވެސް، މަގުމަތިން ދުއްވަމުން ދިޔަ އުޅަނދުތަކުގެ އަދަދަކަށް ބަދަލެއް ނާދެއެވެ.\nލޯންޗަށް އެރި އިރު، ހިމްޔާން، އަހަރެންގެ އިންތިޒާރުގައި އިނެވެ. އަހަރެން އެރުމާއި އެކު، ލޯންޗު ދުއްވާލިއެވެ. މާލޭގެ ނެރުން ބޭރުވެ ތަންކޮޅަކަށް ދުއްވާލިތަނާހެން، އިތުރު ލޯންޗެއް ކައިރިކޮށް، އަހަރެމެން ލާން ޖެހޭ އަންނައުނު ފޯރުކޮށްދިނެވެ. މާސްކާއި އަންގިއެވެ.\nއަހަރެމެން ފަޅު ރަށަށް ބާލާފައި ލޯންޗު ތުލުސްދޫއާ ވީކޮޅަށް ދުއްވާލިއެވެ. ތެތް ދޮންވެލިގަނޑުގައި މަޑުމަޑުން ހިނގާފައި ގޮސް ރަށުތެރެއަށް ވަނީމެވެ. ވާ ވެފައި އޮތް ރަށުގައި ކޮށާފައި އޮތް މަގެއް ނެތެވެ. ދެވުނު ގޮތަކަށް ޖެހުނީ ދާށެވެ. ކަށިގަސް ގަހުގައި އަޅައިގަންނަމުން، އެ ކަނު އަނދިރީގައެވެ.\nއެގާރަ ޖަހަންދެން އެކުގައި ތިބެފައި އަހަރެންނާއި ހިމްޔާން، ދެދިމާއަށް ހިނގައިގަތީމެވެ. ދެމީހުނަށް ދެމީހުން ހުރިތަން ފާހަގަ ވާ ހިސާބެއްގައި މަޑުކޮށްލައިގެން ތިބީމެވެ. ބާރަވެސް ޖެހި ފަހުން ފަޔާޒް ހައްޔަރުކުރެވުނު ޚަބަރު ލިބުނެވެ. އެމްއެސްއޭ، ތޭވީސް މީހުން ހައްޔަރު ކުރި ޚަބަރު ދިނުމަށްފަހު ހަމަ ބަޚަބަރެވެ.\nލޯންޗަށް ފަޔާޒް އެރުވުނު ޚަބަރު ލިބުމުން، އަހަރެންގެ ނޭވާ އިތުރަށް ކުރުވާގޮތް ވިއެވެ. އެއް ފަހަރު ޖަހާ މަރާލަންވެސް ކުރަން ޖެހިފައި އޮތް މަސައްކަތަށް ވުރެ ފަސޭހަވާނެއެވެ. އިފްރީންމެން ފަޔާޒް މަރުވާން ބޭނުންވަނީ ލޭ ހުސްވެގެންނެވެ. އެތައް އަނިޔާއެއް ތަހައްމަލު ކުރުމަށް ފަހުއެވެ. އަންގާފައ އޮތީ ވަކި ވަކިން އެކި ގުނަވަންތައް ބުރި ކުރުމަށެވެ. އަތުގެ އިނގިލިތަކުން ފެށިގެން، ވަކިވަކިން، ކޮޑު ހުޅާ ހަމައަށެވެ. އެވެސް ދިރިހުއްޓައެވެ. މަންޟަރު ބަލަންވެސް އަހަރެންނަކަށް ކެތެއް ނުވާނެއެވެ. ދެން އަދި އެކަން ކުރާނީ ކިހިނަކުން ހެއްޔެވެ؟\nވަގުތު ހިނގަމުން ދަނީއެވެ. ލަސްވެގެން ބައިގަޑިއިރު ތެރޭ ލޯންޗު މިހިސާބަށް ފޯރަން ޖެހޭނެއެވެ. އެއްގަޑި ބައިވެ ބޮޑުވި އިރުވެސް، ލޯންޗު ދައްކާނުލިއެވެ. ލަސްވެގެން ހިމްޔާންވެސް، ބޮދައިގެން ހުރި ތަނުން ނުކުމެ، އައިސް އަހަރެން ކައިރީ މަޑުކޮށްލިއެވެ. އިފްރީންމެން ގާތު އެހުމުން ލިބެނީ އެއް ޖަވާބެކެވެ. ލޯންޗު މާލެއިން ފުރައިފިއެވެ. އިތުރަށް އެކައްޗެއްވެސް ނޭނގެއެވެ.\n"ކޮބާތަ؟" ދޭއް ޖަހަން ފަނަރައަށް ވުމުން އަނެއްކާވެސް ހިމްޔާން، އެއްސެވެ. ޖަވާބު މިފަހަރު ލަސްވެގެން ދިޔައެވެ. އަހަރެންގެ ހިތުގެ ތެޅުން މަޑު ނުވެއެވެ. ހިމްޔާންގެ މޫނުމަތިންވެސް ހާސްކަމުގެ އަސަރުތައް ފެންނަން ހުއްޓެވެ.\n"ހަލޯ.. އަޑު އިވޭތަ؟" ހުމެއިދު އަހާލި އަޑު އިވުނެވެ. އަޑު އަންނަނީ ކެނޑިކެނޑިގެންނެވެ. މައްސަލައެއް އެބަ އުޅޭ ކަން އެހިސާބުން ޔަޤީން ކުރެވުނެވެ.\n"ހޭމް... އޭތް ހޭމް. އަޑު އިވެޔޭ.." ހިމްޔާން، ދެތިން ފަހަރަކު ގޮވާލުމުންވެސް ޖަވާބެއް ނުލިބުނެވެ.\n"ކައެމެން ފޭބި ދިމާލުން ލޯންޗު ގާތް ކުރާނެ. އަވަސް އޭގަ އާދޭ މާލެއަށް." ފަސް ވަރަކަށް މިނިޓު ފަހުން ހުމެއިދުގެ އަޑު ފޯރި އިރު، އިވުނު ޖުމުލަ ވީ އަހަރެމެން ހީކުރި ކަހަލަ ޖުމުލައަކަށް ނޫނެވެ.\n"އަވަސް. ޕޮލިސް ދެ ލޯންޗު ތިދިމާއަށް އެބަދޭ." އިފްރީން ބުނެލި އަޑު އިވުނެވެ. އެކަކު އަނެކަކަށް ބަލައިލުމަށް ފަހު އަހަރެމެން ދެމީހުން ދުއްވައިގަތީމެވެ. ކުރިން އައި މަގުން، އެނބުރި އައި ކޮޅަށެވެ.\n"ކިހިނެތްތަ ވެގެން މި އުޅެނީ؟ ފަޔާޒް ކޮބާތަ؟" ލޯންޗު ދުއްވާލުމުން އަހަރެން އަހާލީމެވެ. ފަޔާޒް މަރާލަން ނުޖެހޭނެޔޭ ހީވުމުން އެއް ބިރު ކެނޑުނު ނަމަވެސް، އޮތް ހާސްކަން ކުޑައެއް ނުވިއެވެ. ހިމްޔާންގެ ހާސްކަން އަދި ވަކިން ބޮޑެވެ.\n"ނޭނގެޔޭ. ކޮންމެވެސް މީހަކު ރިޕޯޓް ކޮށްގެން ޕޮލިހުން ފަޔާޒް ހޯދަނީ. އަހަރެމެންވެސް ފަޔާޒް ހޯދަނީ." އިފްރީން ހުރީ ވަރަށް ހާސްވެފައެވެ. ވާހަކަ ދައްކަމުން ދިޔައިރު ކިޔާ ނުކިޔާ އެއްޗެއް ދޭހަވާ ވަރެއްވެސް ނުވެއެވެ.\n"ކީކޭތަ ތި ކިޔަނީ؟ ބަލަ ލޯންޗުގައެއް ނޫންތަ އޭނަ ވީ؟" ހިމްޔާން އަހާލިއެވެ. އަހަރެން އަޑުއަހަން ހުރީމެވެ.\n"ލޯންޗުގައޭ ވީ. އެކަމަކު ލޯންޗު ގެއްލިއްޖެޔޭ." ހުމެއިދު ޖަވާބު ދިނެވެ. އެއިރު އަހަރެމެން ތިބި ލޯންޗު، ފާލަމާ ގާތް ކުރަނީއެވެ. އިތުރު ސުވާލުތަކެއް ކުރަން ނުހަދާ، އަހަރެމެން ދެމީހުން އަވަސްވެގަތީ އެމީހުން ގާތަށް ދިއުމަށެވެ.\n"މިހިސާބުން ލޮކޭޝަން ގެއްލުނީ." ސްކްރީނުން އަޅުވާފައި ހުރި ޗާޓުގައި އަތް ޖައްސަމުން ނިހާލް ކިޔައިދިނެވެ. ހުމެއިދުގެ އެސިސްޓެންޓެވެ. އެހެން ގޮތަކަށް ބުނާނަމަ އެމީހުންގެ ހިމްޔާނެވެ.\n"ކީތްވެ ގެއްލެންވީ؟" ހިމްޔާން ހުރީ ޤަބޫލުކުރަން ދަތިވެފައެވެ. ރާއްޖޭގައި ބަރމިއުޓާ ޓްރޭންގްލް އޮތީކީ ނޫނެވެ. ދެން ހަމަ ކުއްލިއަކަށް، ބޮޑު ލޯންޗެއް ގެއްލޭނެ ހެއްޔެވެ.\nއެކި މީހުން އެކި އެއްޗެހި ކިޔަމުން ދިޔައެވެ. އެމީހެއް ޚިޔާލަށް އައިހާ އެއްޗެކެވެ. އަހަރެން ފަރުވާތެރިވެ އަޑުއަހަން އިނީމެވެ. އެހެން ގޭންގެއްގެ ކަމެއް ކަމަށް ވެދާނެ ބާއެވެ؟ ދެން ފަޔާޒަށް ވާނީ ކިހިނެއް ބާއެވެ؟\nއެހެން އަހަރެމެން ތިބޭތާ ކިތަންމެ އިރެކެވެ. ފަތިސް ނަމާދުގެ ބަންގީގެ އަޑު ގުގުމާލިއެވެ. އެކަކުވެސް އެއަޑު އިވުން ކަމަށްވެސް ނުހެދިއެވެ. ބަލަމުން ދިޔައީ އެ ލޯންޗުގެ ޚަބަރެއް ވޭތޯއެވެ. ފަހެއްވެސް ޖެހި ފަހުން ގެއަށް ދާން ހުއްދަ ލިބުނެވެ. އެކަނިވެލަން ބޭނުންވި ނަމަވެސް، އަހަރެން ދިޔައީ ހިމްޔާނާ އެއްކޮށެވެ. ފޫހިވާ މީހަކަސް، ހިނގާފައި ދިއުމަށްވުރެ ސައިކަލު ފަހަތުގައި ފަސް މިނިޓު ހޭދަކޮށްލަން ފަސޭހަވާނެތީއެވެ.\nއެމްއެސްއޭގެ ޚަބަރެއް ވާގޮތެއް ނުވިއެވެ. އަމިއްލައަށް މަތިން ބައިން ޖެހިގެން މެސެޖުކުރާކަށް ނެތީމެވެ. އެމީހުން ކަމެއް ކުރިއްޔާ އަހަރެންނަށް އަންގާލަން ވާނެތާއެވެ.\nވަރުބަލިކަމެއްވެސް ހުރުމާއި އެކު، އެނދުގައި އޮށޯވެލީމެވެ. ގިނަ އިރުތަކެއް ނުވެ ލޮލަށް ބަރުވާން ފެށްޓެވެ. އެމްއެސްއޭ ނުވަތަ ގޭންގުގެ ފަރާތުން ވިޔަސް މެސެޖެއް އާދޭތޯ އިންތިޒާރު ކޮށްލަ ކޮށްލާ އޮއްވާ މަޑުމަޑުން ދެލޯ މެރެންފެށުނެވެ.\nކުޑަދޮރު ފޮތިގަނޑު ކެހިފައި ހުރުމުގެ ސަބަބުން، އެޅެމުން ދިޔަ، އިރުގެ ދޯދިތައް އަހަރެންނަށް އުނދަގޫ ކުރަމުން ދިޔައެވެ. އޮވެވުނީ ތެދުވާން ބެނުން ނުވެފައެވެ. ކަންނެތް ގޮތަކަށް މޫނުމަތީ ބާލީސް އަޅާލީ އިތުރަށް ނިދާލުމުގެ އުންމީދުގައެވެ. ނަމަވެސް، ހޭލެވުމަށް ފަހު އަލުން ނިދުމަކީ އަހަރެންނަށް ފަސޭހަ ކަމެއް ނޫނެވެ.\nބުރަހެލި ހިނގުމެއްގައި، ގައިން ތާހިރުވެލައިގެން ގޮސް ކަޅު ކޮފީއަކުން ސިކުނޑި ތާޒާކޮށްލީމެވެ. ފޯނު ބަލައިލީ އެއަށް ފަހުއެވެ.\nWhn next part??? Curiously waiting…….\nHaadha Lahey dhen aa episode eh annan mihaaru mi site ga\nAlheyy kobaatha aneh episode mihaar eah inthizaaru kuraathaa garuneh vee\nKaleyney dhn haadha lahey\nHaadha lahey thankolheh avs kolla bala\nއަނެއް އެޕިސޯޑު ކޮބާތަ؟ މިހާރު ކުން ދުވަހެއްތަ ދެން. ލިޔުންތެރިން އެބަބުނޭ އެމީހުން ފޮނުވަމޭ. ވާހަކަ.ކޮމް އިން އަޕްޑޭޓް ކުރާލެއް ލަހީއޭ


ރައީސުލްޖުމްހޫރިއްޔާ، ފޮރިން އެންޑް ކޮމަންވެލްތް އޮފީހުގެ ސްޕެޝަލް ރެޕްރެޒެންޓެޓިވް ފޮރ ކްލައިމެޓް ޗޭންޖާއި، ބްރިޓިޝް ޑެޕިއުޓީ ހައިކޮމިޝަނަރާ ބައްދަލުކުރައްވައިފި – Maldivian Democratic Party\nރައީސުލްޖުމްހޫރިއްޔާ، ފޮރިން އެންޑް ކޮމަންވެލްތް އޮފީހުގެ ސްޕެޝަލް ރެޕްރެޒެންޓެޓިވް ފޮރ ކްލައިމެޓް ޗޭންޖާއި، ބްރިޓިޝް ޑެޕިއުޓީ ހައިކޮމިޝަނަރާ ބައްދަލުކުރައްވައިފި\nރައީސުލްޖުމްހޫރިއްޔާ މުޙަންމަދު ނަޝީދު، އިނގިރޭސިވިލާތުގެ ފޮރިން އެންޑް ކޮމަންވެލްތް އޮފީހުގެ ސްޕެޝަލް ރެޕްރެޒެންޓެޓިވް ފޮރ ކްލައިމެޓް ޗޭންޖް، ޖޯން އެޝްޓަންއާއި، ބްރިޓިޝް ހައިކޮމިޝަންގެ ޑެޕިއުޓީ ހައިކޮމިޝަނަރ މިސްޓަރ މާކް ގުޑިންގއާ ބައްދަލުކުރައްވައިފިއެވެ.\nމިއަދު ހެނދުނު ރައީސުލްޖުމްހޫރިއްޔާގެ އޮފީހުގައި ބޭއްވެވި މިބައްދަލުކުރެއްވުމުގައި، މައިގަނޑު ގޮތެއްގައި މަޝްވަރާ ކުރެއްވީ، މޫސުމަށް އަންނަ ބަދަލުތަކުން ރައްކާތެރިވުމަށްޓަކައި އެކުލަވާލެވިފައިވާ އެކިއެކި މަޝްރޫޢުތައް ހިންގާނެ ގޮތްތަކާ ބެހޭގޮތުންނެވެ. ޚާއްސަ ގޮތެއްގައި، ތަރައްޤީގެ މަސައްކަތްތަކުގައި ވީހާވެސް މަދުން ކާބަން ބޭނުންކުރާނެ ގޮތްތަކާއި، މޫސުމަށް އަންނަ ބަދަލުތަކުން އަސަރު ނުކުރާނެފަދަ އިޤްތިޞާދެއް އުފެއްދުންފަދަ ކަންކަމަށް ފައިސާ ހޯދާނެ ގޮތްތަކާ ބެހޭގޮތުންވެސްމަޝްވަރާ ކުރެއްވިއެވެ.\nމި ބައްދަލުކުރެއްވުމުގައި، ރާއްޖޭގެ ޑިމޮކްރަސީ ހަރުދަނާ ކުރެއްވުމަށްޓަކައި ކޮމަންވެލްތްގެ ފަރާތުން ދެއްވަމުން ގެންދަވާ އެހީތެރިކަމާއި، ދެއްވާ އެއްބާރުލެއްވުމަށްޓަކައި، ކޮމަންވެލްތަށް ރައީސުލްޖުމްހޫރިއްޔާ ޝުކުރު އަދާކުރެއްވިއެވެ. އަދި ސަރުކާރުން ހިންގަވަމުން ގެންދަވާ މަޝްރޫޢުތަކާ ބެހޭގޮތުންނާއި، ޚާއްޞަ ގޮތެއްގައި ރާއްޖޭގައި ކުރިއަށްދާ ތިމާވެށްޓާ ރައްޓެހި ގޮތުގައި ހަކަތަ އުފެއްދުމުގެ މަޝްރޫޢާބެހޭ މަޢްލޫމާތު ރައީސުލްޖުމްހޫރިއްޔާ ދެއްވިއެވެ.\nރައީސުލްޖުމްހޫރިއްޔާ ދެއްކެވި ވާހަކަފުޅުގައި، ރާއްޖޭގެ ޑިމޮކްރަސީ ނިޒާމު ހަރުދަނާ ކުރެއްވުމަކީ، ސަރުކާރުން ވަރަށްބޮޑު އިސްކަމެއް ދެއްވާ ކަމެއް ކަމުގައި ވިދާޅުވެ، މިކަމުގައި ކުރިމަތިވެފައިވާ ބައެއް ދަތިތައް ފާހަގަކުރެއްވިއެވެ.\nމީގެއިތުރުން، މިއަހަރު ރާއްޖޭގައި ބޭއްވުމަށް ހަމަޖެހިފައިވާ ސާކް ސަމިޓާ ބެހޭގޮތުންވެސް ރައީސުލްޖުމްހޫރިއްޔާ، މިބޭފުޅުންނާ މަޝްވަރާ ކުރެއްވިއެވެ. މިގޮތުން، ތިމާވެށި ހިމާޔަތްކުރުމަށްޓަކައި މިއަހަރުގެ ސާކް ސަމިޓުން ހަރުދަނާ ފިޔަވަޅުތަކެއް އެޅުއްވުމަށް ނިންމެވުމުގެ މުހިންމުކަން ރައީސުލްޖުމްހޫރިއްޔާ ފާހަގަކުރެއްވިއެވެ.\nބްރިޓިޝް ހައިކޮމިޝަންގެ ޑެޕިއުޓީ ހައިކޮމިޝަނަރ ދެއްކެވި ވާހަކަފުޅުގައި، ރާއްޖޭގައި ޑިމޮކްރަސީ ޤާއިމްކުރެވި، އެ ޑިމޮކްރަސީ ހަރުދަނާ ކުރުމަކީ، ވަރަށް މުހިންމު ކަމެއް ކަމުގައި ވިދާޅުވިއެވެ. އަދި މިކަމުގައި ކުރިޔަށް އޮތްތާނގައި ވެދެއްވެން އޮތް އެހީތެރިކަމެއް ރާއްޖެއަށް ވެދެއްވަން ތައްޔާރަށް ހުރި ކަމުގައިވެސް އެމަނިކުފާނު ވިދާޅުވިއެވެ. އަދި ރާއްޖޭގެ ޑިމޮކްރެޓިކް ނިޒާމަށް އައިސްފައިވާ ހެޔޮ ބަދަލު ފާހަގަކުރެއްވިއެވެ.\nމި ބައްދަލުކުރެއްވުމުގައި، ނައިބު ރައީސް ޑޮކްޓަރ މުޙަންމަދު ވަޙީދާއި، މިނިސްޓަރ އޮފް އިކޮނޮމިކް ޑިވެލޮޕްމަންޓް މަޙްމޫދު ރާޒީއާއި، މިނިސްޓަރ އޮފް ފިނޭންސް އެންޑް ޓްރެޜަރީ އަޙްމަދު އިނާޒާއި، މިނިސްޓަރ ސްޓޭޓް ފޮރ ހައުސިންގ އެންޑް އެންވަޔަރަންމަންޓް އަކްރަމް ކަމާލުއްދީން ބައިވެރިވަޑައިގެންނެވިއެވެ.


MDP ge primary gai votelaan thayyaruvefai\nއެމްޑީޕީގެ ޕްރައިމަރީގައި ވޯޓުލާން ފަށައިފި\nއެމްޑީޕީން މީގެ ކުރިން ބޭއްވި ޕްރައިމަރީގައި މީހަކު ވޯޓްލަނީ. -- އަވަސް ފޮޓޯ | މޫސާ ރަޝީދު\nކުރިޔަށް އޮތް ރައްޔިތުންގެ މަޖިލީހުގެ އިންތިހާބުގައި އެމްޑީޕީގެ ފަރާތުން ވާދަކުރާނެ ކެނޑިޑޭޓުން ކަނޑައެޅުމަށްޓަކައި އެ ޕާޓީން ބާއްވާ އެތެރޭގެ އިންތިހާބުގެ ވޯޓުލުން މުޅި ރާއްޖޭގައި އާއި ރާއްޖެއިން ބޭރުގެ ބައެއް ގައިމުތަކުގައި ފަށައިފި އެވެ. -- ބޭރުގައި އެމްޑީޕީގެ ޕްރައިމަރީ ކުރިޔަށްދަނީ އިންޑިއާ އާއި ސްރީލަންކާ އަދި މެލޭޝިއާ އެވެ.\nއެމްޑީޕީގެ ޕްރައިމަރީގެ ވޯޓުލުން ފަށާފައިވަނީ މެންދުރު 2:30 ގަ އެވެ. ވޯޓުލުން ބަންދުވާނީ މިރޭ 8:30 އަށެވެ. އެމްޑީޕީން ވަނީ މަޖިލީހުގެ 87 ދާއިރާގެ ތެރެއިން 86 ދާއިރާއަކަށް ކުރިމަތިލާން ނިންމާފަ އެވެ. ރަށް ރަށުގައި ވޯޓުުލުން ކުރިޔަށް ދާނީ ކޮންމެ ރަށަކުން ވެސް އެ ޕާޓީއަށް ހުއްދަ ލިބިފައިވާ ސުކޫލުތަކުގަ އެވެ.\nރާއްޖޭގެ ސިޔާސީ ޕާޓީއަކުން ބާއްވާ އެތެރޭގެ އެންމެ ބޮޑު އިންތިހާބު އެމްޑީޕީން ފަށާފައިވާއިރު، އެ އިންތިހާބުގައި 280 ކެންޑިޑޭޓަކު ވާދަ ކުރާނެ އެވެ. އެ އިންތިހާބުގައި ވޯޓު ލުމުގެ ހައްގު 86،091 މީހުންނަށް ލިބިފައިވާ ކަމަށާއި، މުޅި ރާއްޖޭގައި އެ އިންތިހާބާއި ގުޅިގެން 270 ވޯޓު ފޮށި ބަހައްޓާފައިވާނެ އެމްޑީޕީން ވަނީ ބުނެފަ އެވެ.\nމާލޭގައި ބަހައްޓާ ވޯޓު ފޮށިތައް ބަހައްޓަން ހަމަޖެހިފައިވަނީ މައްޗަންގޯޅި ހުރިހާ ދާއިރާތަކާއި، މ، ފ، ދ އަތޮޅުގެ ދާއިރާތަކުގެ މަދުރަސަތުލް އަރަބިއްޔާގަ އެވެ. އަދި ގއ. އާއި ގދ. އާއި ވ އަތޮޅުގެ ދާއިރާތައް އަމީނިއްޔާ ސްކޫލުގަ އެވެ.\nހއ. ހދ، ށ. އަދި ނ އަތޮޅުގެ ދާއިރާތައް އިސްކަންދަރު ސްކޫލްގައި، އަދި ގަލޮޅު ދެކުނާއި ރ ބ، ޅ އަތޮޅުގެ ދާއިރާތައް އިމާދުއްދީން ސްކޫލްގަ އެވެ. ހެންވޭރުގެ ހުރިހާ ދާއިރާތަކާއި، ތ. ލ އަތޮޅުގެ ދާއިރާތައް ކަލާފާނު ސްކޫލްގައި، އަދި މާފަންނު ހުރިހާ ދާއިރާތަކާއި، ޏ ކ އަތޮޅުގެ ދާއިރާތައް ހިރިޔާ ސުކޫލުގަ އެވެ. ވިލިމާލޭގައި ވޯޓުލުން މުހިއްދީން ސްކޫލްގައި ބާއްވާއިރު، ހުޅުމާލޭގެ ވޯޓުލުން އޮންނާނީ ރެހެންދި ސްކޫލްގަ އެވެ. އަދި އައްޑޫ ހުރިހާ ދާއިރާތަކާއި، އއ، އދ އަތޮޅުގެ ދާއިރާތަކުގެ ވޯޓުލުން އޮންނާނީ ތާޖުއްދީން ސްކޫލްގަ އެވެ.\nޕްރައިމަރީއަކާއި ނުލާ 10 ފަރާތެއް އިންތިހާބަށް ހޮވިފައިވާއިރު، އެމްޑީޕީގެ އެތެރޭގެ އިންތިހާބުގައި އެ ޕާޓީގެ ރައީސް، މުހައްމަދު ނަޝީދާއި، ޗެއާޕާސަން ހަސަން ލަތީފުގެ އިތުރުންވެސް ލީޑާރޝިޕުގެ ބައެއް ބޭފުޅުންނާއި، މިހާރު ވެސް މަޖިލީހުގައި އެމްޑީޕީ ތަމްސީލު ކުރާ މެމްބަރުން ވާދަ ކުރެއެވެ.


Hilton Raajjge hatharu vana Resort akee Amingiri\nހިލްޓަން ރާއްޖޭގެ ހަތަރުވަނަ ރިސޯޓަކީ އަމީންގިރި\nހިލްޓަން އަމީންގިރި ރިސޯޓުގެ ރެސްޓޯރެންޓުގެ ކުރެހުމެއް -- ފޮޓޯ: ހިލްޓަން\nމަޝްހޫރު ހިލްޓަން ކުންފުނިން ރާއްޖޭގައި ހުޅުވާ ހަތަރު ވަނަ ރިސޯޓުގެ ގޮތުގައި ހިލްޓަން އަމީންގިރި ހުޅުވާނެ ކަމަށް ބުނެފި އެވެ.\nހިލްޓަން ކުންފުނިން ބުނި ގޮތުގައި ރާއްޖޭގެ ކޮއްދިޕަރު ލެގޫންގައި ތަރައްގީކޮށް ހުޅުވާ އަމީންގިރި ރިސޯޓުގައި 109 ވިލާ ހުންނާނެ އެވެ. އެ ރިސޯޓުގައި މޫދު ކޮޓަރިތަކާއި ބީޗް ބަންގަލޯތަކުގެ އިތުރުން ސުވިމިން ޕޫލްއާއެކު ހުންނަ ގިނަ ވިލާތަކެއް ވެސް ހުންނާނެ އެވެ.\nވީއައިއޭއިން ފުރައިގެން 15 މިނެޓުން ދެވޭ ރާސްތާގައި ތަރައްގީ ކޮށްފައިވާ ހިލްޓަން އަމީންގިރި ރިސޯޓުގައި ސެލޫން އާއި ފިޓްނަަސް ސެންޓަރުގެ އިތުރުން ހަ ރެސްޓޯރެންޓް ވެސް ހުރެއެވެ. މީގެ އިތުރުން މި ރިސޯޓުގެ ހާއްސަ ކަމަކީ ޒުވާނުންނަށް ހާއްސަކޮށް "ޓީން އޮންލީ ޒޯނެއް" ހަދާފައި ވުމެވެ. މި ބަދަލު ހިލްޓަން ކުންފުނިން ގެންނަން ނިންމީ ރާއްޖެ އަންނަ ބައެއް މެހުމާނުން އެކަމަށް އެދެމުންދާތީ އެވެ.\nހިލްޓަން ކުންފުނިން ބުނެފައިވާ ގޮތުގައި ހިލްޓަން އަމީންގިރި ހުޅުވޭނެ ކަމަށް ބެލެވެނީ މި އަހަރުގެ ފަހުކޮޅު އެވެ.\nހިލްޓަން އަމީގިރި ރިސޯޓު\nރާއްޖޭގެ މަޝްހޫރު ކޮންސްޓްރަކްޝަން ކުންފުންޏެއް ކަމަށްވާ އަމީން ކޮންސްޓްރަކްޝަން އިން ހިއްކި އަމީންގިރީގައި ހިލްޓަަން ކުންފުނިން ރިސޯޓެއް ހުޅުވާއިރު މިއީ ރާއްޖޭގައި ހުޅުވާ މި ބްރޭންޑުގެ ހަތަރު ވަނަ ޕްރޮޕަޓީ އެވެ. މި ރިސޯޓް ހެދީ ފުލުހުން ކުރިން ބޭނުންކުރި ކޮއްދިއްޕަރާ އިންވެގެން އޮތް ފަޅު ހިއްކައިގެންނެވެ.\nމިހާރު އެ ކުންފުނިން ރާއްޖޭގައި ހިންގަމުން ގެންދަނީ އެނބޫދޫ ފަޅުގައި ހިންގާ ސައިލެގޫން މޯލްޑިވްސް، ކިއުރޯ ކަލެކްޝަން ބައި ހިލްޓަން ރިސޯޓުގެ އިތުރުން ކޮންޑްރެޑް މޯލްޑިވްސް ރަންގަލި ރިސޯޓާއި ހ. ސީސައިޑް، މުހައްމަދު އަލީ ޖަނާހު އާއި މެދުއިރުމަތީގެ މަހުޖަނެއްގެ ޕާޓްނާޝިޕްގައި ހުޅުވި ހިލްޓަންގެ މަތީ ފަންތީގެ ބްރޭންޑް ވޯލްޑީފް އެސްޓޯރިއާ މޯލްޑިވްސް އިތާފުށި ރިސޯޓެވެ.\nޓޫރިޒަމް ހިލްޓަން އަމީންގިރި ރިސޯޓް\nސިޔާމް ވޯލްޑަށް އެންމެ ބޮޑު ފްލޯޓިން ވޯޓާ ޕާކް\nއެނބޫދު ފަޅުގައި 80 ވިލާގެ އާ ރިސޯޓެއް\nތާޖު އެގްޒޯޓިކާއިން އީދަށް ހާއްސަ އަގެއް


Hulhudhoo aai Meedhoo Addu City in vakivaan edhijje\nހުޅުދޫ އާއި މީދޫ އައްޑޫ ސިޓީން ވަކިވާން އެދިއްޖެ\nއައްޑޫ ސިޓީގައި ވަކިން އޮންނަ ދެރަށް ކަމުގައިވާ ހުޅުދޫ އަދި މީދޫ، އައްޑޫ ސިޓީގެ އިދާރީ ދާއިރާތަކުން ވަކިވުމަށް އެދުމަށް ނިންމައިފިއެވެ.\nއެގޮތުން އެ ދެ ރަށުގައި ވަކި ދެ ރަށު ކައުންސިލް އޮންނަ ގޮތަށް ހަަމަޖެއްސުމަށް އެދި ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހަށް ހުށައެޅުމަށް ޕެޓިޝަނެއްގައި ސޮއިކުރުމުގެ މަސައްކަތް ވަނީ ފަށާފައެވެ.\nހުޅުދޫ އަދި މީދޫގެ އިންތިޒާމް ކޮމެޓީގެ ފަރާތުން ރައީސް ޞާލިހަށް ފޮނުވި ސިޓީއެއްގައި ވަނީ ރަށު ކައުންސިލަށް ވޯޓުލެވޭ އިންތިޚާބަކަށް މެނުވީ އެ ދެ އަވަށުގެ ރައްޔިތުން ވޯޓު ނުލާނެކަމަށް ބުނެފައެވެ.\nމި ސިޓީގައިވަނީ ލާމަރުކަޒީ ގާނޫނުގެ ދަށުން ރައްޔިތުންނަށް ލިބެންޖެހޭ އެންމެހައި ހިދުމަތްތައް ގާތުން ލިބިގަތުމަށްޓަކައި ދައުލަތުގެ ކަމާއިބެހޭ ފަރާތްތަކަށް ހުށައެޅުމަށް ޕެޓިޝަނެއްގައި ސޮއިކުރުމުގެ މަސައްކަތް އައްޑޫ ސިޓީގެ ހުޅުދޫ އާއި މީދޫގެ ރައްޔިތުން ކުރަމުންދާކަމަށް ހާާމަކޮށްފައެވެ.\nމިދިޔަ ނުވަ އަހަރުގެ ތެރޭގައި ލާމަރުކަޒީ ނިޒާމުގެ ތެރެއިން އެ ދެ ރަށަށް ހާސިލްވާންޖެހޭ ކަންކަން ހާސިލްވެ ތަންފީޒުވެފައި ނުވާކަމަށް އެ ސިޓީގައި ބުނެފައިވެއެވެ. އެފަރާތްތަކުން ވަނީ މިހާރު ގާނޫނު އޮތްގޮތުން އެ ދެރަށް ވަކިވިޔަސް، އައްޑޫއަށް ސިޓީގެ ދަރަޖަ ނުގެއްލޭނެކަމަށް ބުނެފައެވެ.\nއައްޑޫ ޓާޝަރީ ހޮސްޕިޓަލު ހުޅުވުން ފަސްކޮށްފި02 months ago\nމޭޔަރު ކަމަށް އަންނަންވީ އަބުރުކަތިލައިގެނެއްނޫން: ޝިފާ 12months ago\nސަރުކާރުތަކުން އައްޑޫއަށް ވަނީ އިހުމާލުވެފައި، ހެޔޮ ބަދަލެއް ގެންނަންޖެހޭ: ނިޒާރު22 months ago\nއައްޑޫ ސިޓީ ކައުންސިލަށް ވާދަކުރައްވަން ނިޒާރު ވިސްނަވަނީ03 months ago\nއައްޑޫ ޕަބްލިކް ވޯކްސްގެ މުވައްޒަފުން ސިޓީ ކައުންސިލަށް ވަދެއްޖެ03 months ago\nއައްޑޫގެ އާ ހޮސްޕިޓަލްގައިވެސް ފެންބޮޑުވެފައި!04 months ago\nMP Nihad criticizes local media outlets03 hours ago\nMaldives to file declaration of intervention in support of the Rohingya people,03 hours ago\nރައީސް ޔާމީން އާއި އިމްރާނުގެ ބައްދަލުވުމުގެ މައުލޫމާތު ހާމަކުރެވޭކަށް ނެތް: ކޮމިޝަނަރު އޮފް ޕްރިޒަންސް04 hours ago\nމިސްރުގެ ކުރީގެ ރައީސް ހުސްނީ މުބާރަކް އަަވަހާާރަވެއްޖެ09 hours ago


Ithuru 780 meehaku positive vehje – Iru\nނަފްރަތުގެ ބިލާ މެދު އަދާލަތުގެ ކަންބޮޑުވުން ރައީސްއާ ހިއްސާކޮށްފި\nއިތުރު 780 މީހަކު ޕޮޒިޓިވް ވެއްޖެ\nރާއްޖެއިން އިތުރު 780 މީހަކު ކޯވިޑް-19އަށް ޕޮޒިޓިވްވެ، ބަލި ޖެހުނު މީހުންގެ ޢަދަދު 63،600 އަށް އަރައިފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ)އިން އެންމެފަހުން އާއްމުކުރި ތަފާސްހިސާބުތައް ދައްކާގޮތުގައި ބުރާސްފަތި ދުވަހުގެ އިރުއޮއްސި 6:00އިން ހުކުރު ދުވަހުގެ އިރުއޮއްސި 6:00އާއި ހަމައަށް ރާއްޖެއިން އިތުރު 780 މީހުންވަނީ ކޯވިޑް-19އަށް ޕޮޒިޓިވްވެފައެވެ.\nމީގެ ތެރޭގައި ހިމެނެނީ މާލެ ސަރަހައްދުން ޕޮޒިޓިވްވި 571 މީހުންނާއި އަތޮޅުތަކުގެ ރަށްރަށުން ޕޮޒިޓިވްވި 205 މީހުންނާއި ހަދަމުންދާ ރިޒޯޓްތަކުން ޕޮޒިޓިވްވި4މީހުންނެވެ. މިއާއެކު މިހާތަނަށް ރާއްޖެއިން ކޯވިޑް-19އަށް ޕޮޒިޓިވްވި މީހުންގެ އަދަދުވަނީ 63،686 އަށް އަރާފައެވެ.\nރާއްޖެއިން ކޯވިޑަށް ޕޮޒިޓިވްވާ މީހުންގެ ޢަދަދު އެއްދުވަހުން އަނެއްދުވަހަށް އިތުރުވަމުން އަންނައިރު މިބަލިޖެހިގެން ފަރުވާ ހޯދާ މީހުންގެ ޢަދަދު މިހާރުވަނީ 24،356 އަށްތިރިވެފައެވެ. މިވަގުތު އެޑްމިޓްކޮށްގެން ފަރުވާ ދެމުންދަނީ 218 މީހުންނަށެވެ.\nވޭތުވެދިޔަ 24 ގަޑިއިރުގެތެރޭގައި 1،081 މީހުން ވަނީ މިބަލިން ރަނގަޅުވެފައެވެ. މިއާއެކު ބަލިން މުޅިން ރަނގަޅުވި މީހުންގެ ޢަދަދުވަނީ 39،314 އަށް އަރާފައެވެ.\nމިހާތަނަށް 158 މީހަކު ވަނީ މި ބަލީގައި މަރުވެފައެވެ.


Criminal Court ge iss gaazee kamaai, High Court iss fandiyaaru kamah kurimathilumah hulhuvaalaifi | Jazeera\tކްރިމިނަލް ކޯޓުގެ އިސް ގާޟީކަމާއި، ހައި ކޯޓުގެ އިސް ފަނޑިޔާރުކަމަށް ކުރިމަތިލުމަށް ހުޅުވާލައިފި - Jazeera\nކްރިމިނަލް ކޯޓުގެ އިސް ގާޟީކަމާއި، ހައި ކޯޓުގެ އިސް ފަނޑިޔާރުކަމަށް ކުރިމަތިލުމަށް ހުޅުވާލައިފި\nމުޙައްމަދު އަފްޒަލް September 29, 2020 114 views0\n9 ޖުޑީޝަލް ދާއިރާއެއްގެ ދާއިރާ އިސް މެޖިސްޓްރޭޓްކަމަށާއި، ކްރިމިނަލް ކޯޓުގެ އިސް ގާޟީކަމަށް އަދި ހައިކޯޓުގެ އިސް ފަނޑިޔާރުކަމަށް ކުރިމަތިލުމުގެ ފުރުސަތު ޖުޑީޝަލް ސަރވިސް ކޮމިޝަނުން ހުޅުވާލައިފިއެވެ.\nޖޭއެސްސީ އިން އިސް މެޖިސްޓްރޭޓްކަމަށް ކުރިމަތިލުމުގެ ފުރުސަތު ހުޅުވާލާފައިވަނީ ހއ، ހދ، ށ، ނ، ބ، އދ، ވ، ގއ، އަދި ގދ ޖުޑީޝަލް ދާއިރާއަށެވެ. މިއިން ދާއިރާއަކަށް ކުރިމަތިލެއްވޭނީ އެ ޖުޑީޝަލް ދާއިރާގެ ކޯޓެއްގެ އިސް މެޖިސްޓްރޭޓް ނުވަތަ މެޖިސްޓްރޭޓް ނުވަދަ ދާއިރާ މެޖިސްޓްރޭޓްކަމުގެ މަގާމު އަދާކުރަމުން ގެންދާ ފަރާތްތަކަށެވެ. ޖޭއެސްސީއިން އިއުލާންކޮށްފައިވާ ގޮތުން ދާއިރާގެ އިސް މެޖިސްޓްރޭޓުންނަށް މުސާރައާއި އެލެވެންސް އެއްކޮށް 30،000 ރުފިޔާއާ ކައިރި ކުރާވަރަށް ލިބޭނެއެވެ.\nކްރިމިނަލް ކޯޓުގެ އިސް ގާޟީކަމަށާއި ހައި ކޯޓުގެ ފަނޑިޔާރުކަމަށް ކުރިމަތުލެވޭނީ އެ ކޯޓުގައި މަސައްކަތް ކުރަމުންގެންދާ ފަނޑިޔާރަކަށް ނުވަތަ ގާޟީއަކަށެވެ. މީގެ ތެރެއިން އިސް ގާޟީންނަށް މުސާރައާއި އެލެވެންސް އެއްކޮށް، 50،000 ރުފިޔާއާ ކައިރި ކުރާވަރަކަށް ލިބޭނެއެވެ. އިސް ފަނޑިޔާރުންނަށް 56،000 ރުފިޔާ ލިބޭނެއެވެ.\nމި ފަރާތްތައް އައްޔަންކުރާނީ، އެ ފަރާތެއްގެ ތައުލީމާއި، ތަޖުރިބާއާއި، އަހްލާގާއި، ގާބިލުކަމަށް، އަދި މަސްއޫލިއްޔަދު އަދާކުރަން އެންމެ އެކަށޭނެ ފަރާތެއްތޯ ބެލުމަށްފަހު، ޖުޑީޝަލް ސަރވިސް ކޮމިޝަނުގެ މެންބަރުންގެ އައުލަބިއްޔަތުންނެވެ.


Accident Gai Serious Zahamthakeh Libunee Kasrathu Kuran Ulhunu Meehakah - Vaguthu\nއެކްސިޑެންޓްގައި ސީރިއަސް ޒަހަމްތަކެއް ލިބުނީ ކަސްރަތު ކުރަން އުޅުނު މީހަކަށް\nމިރޭ ހުޅުމާލޭ ގައި ހިނގި އެކްސިޑެންޓްގައި ސީރިއަސް ޒަހަމްތަކެއް ލިބުނީ ކަސްރަތު ކުރަން ނިކުމެ އުޅުނު މީހަކަށް ކަމަށް މައުލޫމާތު ލިބިއްޖެއެވެ.\nއެކްސިޑެންޓްގައި ތިން މީހަކަށް އަނިޔާވެފައި ވާއިރު އޭގެތެރެއިން އެކެއްގެ ހާލު ސީރިއަސް އެވެ. ހާލު ސީރިއަސް ވެގެން ފަރުވާ ދެމުން ގެންދަނީ 24 އަހަރުގެ ޒުވާން ފިރިހެނަކަށެވެ.\nހުޅުމާލޭ ހޮސްޕިޓަލް ހިންގާ އާސަންދަ ކުންފުނިން ބުނީ ސީރިއަސް ޒަހަމްތަކެއް އޭނާ އަށް ލިބުނީ ޖޮގިން އަށް ނިކުތުމަށް ފަހު އެނބުރި ގެއަށް ދިޔަ މަގުމަތީގައި ކަމަށް މައުލޫމާތު ލިބިފައިވާ ކަމަށެވެ.\nމިއެކްސިޑެންޓް ހިނގީ މިރޭ 21:20 ކަންހާއިރުއެވެ. ސީރިއަސް ޒަހަމްތަކެއް ލިބުނު ޒުވާނާ އަށް އިތުރު ފަރުވާ ދިނުމަށް މިހާރު ވަނީ ޓްރީ ޓޮޕް ހޮސްޕިޓަލަށް ގެންގޮސްފައެވެ. އޭނާ އަށް ފުރަތަމަ ފަރުވާ ދިނީ ހުޅުމާލޭ ހޮސްޕިޓަލްގައެވެ.\nއެކްސިޑެންޓްގައި އަނިޔާވި އަނެއް ދެމީހުންގެ ތެރެއިން އެކަކަށް އިތުރު ފަރުވާ ދިނުމަށް ވަނީ އޭޑީކޭ ހޮސްޕިޓަލަށް ގެންގޮސްފައެވެ. ތިން ވަނަ މީހާ އަށް އަދިވެސް ފަރުވާދެމުން ދަނީ ހުޅުމާލޭ ހޮސްޕިޓަލްގައެވެ.\nހުޅުމާލޭ ގިނަ ސަރަހައްދުތައް ވަރަށް ބޮޑަށް އަނދިރިކޮށް އޮންނާތީ މީގެ ކުރިން ވެސް ނުރައްކާތެރި އެކްސިޑެންޓްތައް ހިނގާފައި ވެއެވެ.\nޖޫން 9, 2018 23:52\nމަގުތަ ގޯސްވަނީމި.ދުއްވާލެ މަޑީހަމަ.\nޖޫން 10, 2018 00:00\nއަނދިރިކޮށް އޮންނާތީ ނޫން ހެސްކިޔާ ބާރަށް ދުއްވަނީ. ބާރަށް ނުދުއްވާށޭ ކިޔާފަ ހުންނަ ބޯޑު ޖަހަންެޖެހޭ. މިއުޅޭ ބްރޯތަށް ދުއްވަނީ ތިހެނެއް ނޫން.\nޖޫން 10, 2018 00:05\nވަރަށް ހިތާމަހުރި ކަމެއް.. ޒުވާނުންގެ ސިޓީ ގައި ޓްރެފިކް ވައިލޭޝަން ތަކާއި، ވައްކަމާއި މަސްތުވާތަކެތީގެ ވަބާ އިންތިހާ އައްބޮޑުކަމަށް ފާހަގަކުރެވޭ.. މާލެއާއި ހުޅުލެ ހުޅުމާލެ ގުޅުވާދޭ ބްރިޖް ހުޅުވާލާއިރަށް މިހުރިހާ މައްސަލަތައް އިންތިހާއަށް ބޮޑުވެގެންދާނެކަމަށް ބެލެވޭ.. ކަމާބެހޭ މުއައްސަސާ ތަކުން ވަކިން ޙާއްސަކޮށް ޕޮލިސް ފޯސް އިތުރުކޮށް ފުލުހުންނަށް ޒަމާނީ ވަސީލަތްތަކާ ތަމްރީނުތައްދީ މިކަހަލަ ކަންތައް ތަކައް ކުރިމަތިލެވޭ ވަރުގެ އެލީޓް ފޯހެއްބޭއްވުން ވަރަށް މުހިންމު ކަމުގައި ދެކެމެވެ. އެހެނީ ހުޅުމާލެ އަކީ ގިނަ އަދަދެއްގެ ފަތުރުވެރިންވެސް އައިސް އުޅޭތަނަކަށްވެފަ ރާއްޖޭގެ ރީތިނަންވެސް މިކަހަލަ ކަންތައްތަކުގެ ސަބަބުން ނެތި ހިނގައިދާނެ..\nޖޫން 10, 2018 00:06\nމޮޔަވެގެން ދުއްވާނަގާވަރުން ކަންކަން ވަނީ ...މިތާ މަގަކަށް ނިކުންނަވެސް ބިރުގަނޭ\nޖޫން 10, 2018 00:14\nއަނދިރީ ލޯތައް ރޯމާދުވާލު އެކްސިޑެންޓްވަނީޔޯ؟! އިރުގެއަލިކަން ފަނޑުކަމުން؟! ލިޔުންތެރިންވެސް މިހާރުގެ މުޖުތަމައުއަށްހޭނި ފެނަށްދިރިފަ ތިބޭތީ އަބަދުވެސް ބަލަނީކޮންމެވެސް މުއައްސަސާއެއް ކުއްވރިކުރެވޭތޯ! ދުއްވޭލެއް މަޑުކަމުން ވާގޮތްއެޔީ! ސައިކަލަކަށް އެރުނީމަހީވަނީ މަގުއޮތީ ހުސްކޮންނޭ މައެކަންޏޭ މިތާއުޅެނީ؟! މަގުވެސް ހާދަފުޅަލޭ1 މިއެތިހާދަމަޑުންނޭދުވަނީ (އެކަމަކު އޭރު ސްޕީޑުހުންނާނީ 70 ނޫނީ 80 ގަ، ދުއްވާމީހާ އިންނަވާނީ ހޭހޭގަ އެހެންވެ މިހެންވަނީ! މީހަކަށް މަގަށްވެސް ނުކުމެވެން ނެތީ! ކަސްރަތަށް ނުކުތީމަ ސައިކަލުން، ފައިސާކޮޅެއްޖީބުގަ ހުރިއްޔާ ވަޅިން، ގޭގަތިބިއްޔާ ވަގުން ! މިހަކު ހައްޔަރު ކުރެވޭކަށްވެސްނެތް ނުކޮއްވާކަށްވެސް ނެތް1 ކޮއްފިއްޔާ ސިޔާސީމީހުންގެ ފަޔަށްހިނިއަރާނެ 1 ހައްގުތައް ހޯދަދޭން ދުވަންފަށަާނެ! ހާލަތުދިމާވިމީހާ ބަލި އެނދުގަ އަނބިދަރިން ނުކައި ބަނޑަށް\nޖޫން 10, 2018 00:27\nނަވާޒުއަށްވެސް ރަނގަޅަށް އިގޭނެ ބަލާނުލާ ބާރަށް ދުއްވާތީކަން މިކަހަލަ ކަންތައްވަނީ. ވީމާ އަނދިރިއޭނުލިޔޭ.\nޖޫން 10, 2018 00:55\nބަންޕަރުތައްވެސް ހުންނަނީ އަޑިކޮށް! މިވާހަކަތައް ހަބަރުތަކުގަ ލިޔެބަލަ!\nޖޫން 10, 2018 01:07\nމަގު ގޯސް ނުކުރޭ ..ހަމަ އެއްލަކިން ތިޔޮތީ ގޮސްފައި..\nޖޫން 10, 2018 04:29\nއެއްލަކިން މަގުވެސް ހެދިފަ ހުރީ!\nޖޫން 10, 2018 04:44\nޢެނގި ހުރެ ބުނާ ވާހަކައެއް ޕޮލިހުން ހިފަހައްޓާފައި ބަލާ ފާސްކުރަނީ މަޑުންދުއްވާފައި ދާ ފިނިބުރުޖަހަން ދާ ދެމަފިރިން ބާރައް ދުވްވާ އެކަކުވެސް ނުހިފައްޓާ.\nޖޫން 10, 2018 14:57\nމަގުތައް ދޯ އަނދިރިވީ. ބޮޑު މަގެއް ރީތިކޮށް ހަދާފަ އޮތީމަ ދުއްވޭ ވަރެއް އެއްވެސް މީހަކަށް ނޭންގޭ.\nޖޫން 10, 2018 17:34\nއާޓިކަލް ނިންމާލަމުން ބުނެފައި މިއޮތީ މަގު އަދިރިވީމަ ހިގި އެކްސިޑެންޓެއް ކަމަށް. ބަލަ މަގުއަދިރިވެގެންނެއް ނޫނޭ ބާރަށް ދުއްވަނީކީ. ދުއްވިލެއް ބާރުކަމުން މިއޮތީ މީހެއްގެ ފުރާނަ ދުއްވާލާފަ. ކިތައްމެ އަދިރިއަކަސް ސައިކަލުގެ ހެޑްލައިޓް ހުންނާނެދޯ.